(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ Μ΄

Δευτέρα 9 Δεκεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ.κ. Θ. Ρουσόπουλου, Θ. Θεοχάρη, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Μετανάστευσης και Ασύλου:, σελ.
 i. με θέμα: «Κίνδυνος στάσης πληρωμών για τις δράσεις του προγράμματος Ταμείου Ασύλου Μετανάστευσης και Ένταξης (ΤΑΜΕ) 2021-2027»., σελ.
 ii. με θέμα: «Οι παλινωδίες της Κυβέρνησης σε ό,τι αφορά τη διαχείριση των μεταναστευτικών ροών στη Ρόδο δεν έχουν τέλος - Τελικά, ετοιμάζετε κέντρο κράτησης στο νησί ή όχι;»., σελ.
 β) Προς τον Υπουργό Κλιματικής Κρίσης και Πολιτικής Προστασίας, με θέμα: «Σιδηροδρομικό δυστύχημα των Τεμπών - Εφαρμόστηκε ή όχι το Ειδικό Σχέδιο Διαχείρισης Ανθρώπινων Απωλειών;»., σελ.
 γ) Προς τον Υπουργό Εθνικής Άμυνας με θέμα: «Ομολογία του κ. Υπουργού περί πληρότητας 30% στρατοπέδων στον Έβρο και 130% στην Πελοπόννησο, με επικείμενο το κλείσιμο 137 στρατοπέδων»., σελ.
 δ) Προς τον Υπουργό Εξωτερικών με θέμα: «Συνεχίζονται οι προκλητικές τουρκικές δηλώσεις για το Αιγαίο με αφορμή το συμβάν στην Κάσο»., σελ.
 ε) Προς τον Υπουργό Υγείας, με θέμα: «Για την άμεση και πλήρη στελέχωση του Τμήματος Πυρηνικής Ιατρικής του Νοσοκομείου Παίδων ?Η Αγία Σοφία?». , σελ.
 στ) Προς τον Υπουργό Ανάπτυξης με θέμα: «Λειτουργία αγοράς»., σελ.
 ζ) Προς τον Υπουργό Αγροτικής Ανάπτυξης και Τροφίμων με θέμα: «Νομικά μετέωροι οι υποψήφιοι ενδιαφερόμενοι όσον αφορά στις δεσμεύσεις τους για συμμετοχή στο πρόγραμμα διατήρησης σπανίων ειδών αγροτικών ζώων»., σελ.
 η) Προς την Υπουργό Εργασίας και Κοινωνικής Ασφάλισης με θέμα: «Σε αδιέξοδο χιλιάδες ασφαλισμένοι που δεν μπορούν να λάβουν σύνταξη, ενώ τηρούν με συνέπεια τις δικαστικές αποφάσεις του ν. 3869/2010»., σελ.
 θ) Προς τον Υπουργό Δικαιοσύνης με θέμα: «Ορισμός επίσημου φορέα συλλογής, καταγραφής, ταξινόμησης, ανάλυσης, δημοσίευσης στατιστικών δεδομένων για τις γυναικοκτονίες». , σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΟΜΙΛΗΤΕΣ

Α. Επί διαδικαστικού θέματος:

 ΓΕΡΟΒΑΣΙΛΗ Ό. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.

Β. Επί των επικαίρων ερωτήσεων:

 ΒΛΑΧΟΣ Γ. , σελ.
 ΓΕΡΑΠΕΤΡΙΤΗΣ Γ. , σελ.
 ΓΕΩΡΓΙΑΔΗΣ Σ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΘΕΟΔΩΡΙΚΑΚΟΣ Π. , σελ.
 ΚΑΤΡΙΝΗΣ Μ. , σελ.
 ΚΕΛΛΑΣ Χ. , σελ.
 ΚΕΦΑΛΟΓΙΑΝΝΗΣ Ι. , σελ.
 ΚΙΚΙΛΙΑΣ Β. , σελ.
 ΚΟΚΚΑΛΗΣ Β. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΓΑΣ Ι. , σελ.
 ΜΠΟΥΜΠΑΣ Κ. , σελ.
 ΝΙΚΗΤΙΑΔΗΣ Γ. , σελ.
 ΠΑΝΑΓΙΩΤΟΠΟΥΛΟΣ Ν. , σελ.
 ΠΑΠΑΔΑΚΗΣ Π. , σελ.
 ΤΣΑΚΛΟΓΛΟΥ Π. , σελ.
 ΧΟΥΡΔΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Μ**΄**

Δευτέρα 9 Δεκεμβρίου 2024

Αθήνα, σήμερα στις 9 Δεκεμβρίου 2024, ημέρα Δευτέρα και ώρα 15.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

Παρακαλείται η νεότερη Βουλευτής κ. Κωνσταντίνα Γιαννακοπούλου να ανακοινώσει τις αναφορές προς το Σώμα.

(Ανακοινώνονται προς το Σώμα από την κ. Κωνσταντίνα (Νάντια) Γιαννακοπούλου, Βουλευτή Β2΄ Δυτικού Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματεία Νομικών και Κοινοβουλευτικών Θεμάτων ενημερώνει πως οι ερωτήσεις που θα συζητηθούν είναι οι εξής:

Οι 273/1-12-2024, 277/2-12-2024, 262/27-11-2024, 256/25-11-2024, 267/27-11-2024, 252/25-11-2024, 285/2-12-2024, 254/25-11-2004, 265/27-11-2024.

Προχωρούμε στη συζήτηση της δεύτερης με αριθμό 256/25-11-2024 επίκαιρης ερώτησης πρώτου κύκλου της Βουλευτού Β2΄ Δυτικού Τομέα Αθηνών της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Κωνσταντίνας Γιαννακοπούλου προς τον Υπουργό Μετανάστευσης και Ασύλου, με θέμα: «Κίνδυνος στάσης πληρωμών για τις δράσεις του προγράμματος Ταμείου Ασύλου Μετανάστευσης και Ένταξης (ΤΑΜΕ) 2021-2027».

Κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ, πολύ κύριε Πρόεδρε.

Κύριε Υπουργέ, για το Υπουργείο Μετανάστευσης και Ασύλου συμβαίνει σήμερα κάτι το οποίο είναι γνωστό εδώ και καιρό. Για τους προσεκτικούς εξωτερικούς παρατηρητές -και δυστυχώς η έλλειψη ενημέρωσης από τη μεριά της Κυβέρνησης καθιστά και τα κόμματα της Αντιπολίτευσης εξωτερικούς παρατηρητές- υπήρχε μια ανησυχία η οποία δυστυχώς πλέον γίνεται βεβαιότητα. Τα χρήματα της ενίσχυσης από την Ευρωπαϊκή Ένωση για το πρόγραμμα Ταμείο Ασύλου Μετανάστευσης και Ένταξης 2021-2027 δεν επαρκούν για να πληρωθεί ό,τι απαιτείται για την εύρυθμη λειτουργία του συστήματος υποδοχής και ασύλου της χώρας.

Το πρόβλημα, ξέρετε, κύριε Υπουργέ, έχει δύο βασικές αιτίες. Η πρώτη είναι πως δεν πήρατε όσα χρήματα χρειαζόμασταν από την Ευρωπαϊκή Ένωση. Η δεύτερη είναι ότι σχεδιάσατε ένα σύστημα σπάταλο, που η σπατάλη δεν αντιστοιχεί με την ποιότητα, μάλιστα, στις παρεχόμενες υπηρεσίες. Ο Πρωθυπουργός κατ’ επανάληψη έχει δηλώσει πως η Ελλάδα έχει λύσει το πρόβλημά της για το μεταναστευτικό.

Θα επανέλθω με άλλες ερωτήσεις. Θα καταθέσω σήμερα μια επίκαιρη ερώτηση για το μείζον θέμα το οποίο έχει προκύψει και τον κίνδυνο που υπάρχει μετά από την πτώση του καθεστώτος Άσαντ και τι θα σημάνει αυτό για τις μεταναστευτικές ροές και την ετοιμότητα της Ευρωπαϊκής Ένωσης, και ειδικά της χώρας μας, για την αντιμετώπισή τους.

Όμως, επανερχόμενη στο βασικό ζήτημα της σημερινής ερώτησης, θέλω να ρωτήσω το εξής. Ποια δημόσια πολιτική, πραγματικά, μπορεί να θεωρηθεί επιτυχημένη όταν επί της ουσίας καταρρέει οικονομικά και όταν δεν υπάρχουν οι αντίστοιχοι πόροι για να ικανοποιηθεί; Ο κατάλογος των απλήρωτων υποχρεώσεων του Υπουργείου στο οποίο προΐσταστε, αφορά στο σύνολο των δράσεών του.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Προμηθευτές, νομικά πρόσωπα κερδοσκοπικά, νομικά πρόσωπα μη κερδοσκοπικά, κάνουν τη δουλειά τους χωρίς να γνωρίζουν πότε πρόκειται να πληρωθούν, όπως, παραδείγματος χάριν, η παγκόσμια οργάνωση η οποία έχει αναλάβει να μοιράζει το οικονομικό βοήθημα στους αιτούντες άσυλο και το έκανε από το δικό της ταμείο, μέχρι να μπορέσουν να της επιστραφούν τα χρήματα από εσάς. Τα οικονομικά βοηθήματα έχουν σταματήσει να παρέχονται το τελευταίο πεντάμηνο. Η κατάσταση των εργαζομένων είναι τραγική παντού, στους διερμηνείς, στους δικηγόρους, στους κοινωνικούς λειτουργούς, στους ψυχολόγους, στους νοσηλευτές, στους φροντιστές και σε πόσους άλλους.

Τα ερωτήματα, λοιπόν, είναι πολύ απλά και είναι τα εξής. Από πού προβλέπεται να βρείτε χρήματα τα οποία απαιτούνται μέχρι και το 2027; Αλλά και το πιο άμεσο και το πιο επιτακτικό νομίζω ότι είναι: πότε θα μπορέσετε να αποπληρώσετε τα χρέη σας, προκειμένου να πληρωθούν τα δεδουλευμένα, αυτά τα οποία έχουν δουλέψει οι εργαζόμενοι, και οι οποίοι εξαθλιώνονται με ευθύνη της διακυβέρνησής σας;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Κυρία συνάδελφε, είναι γεγονός ότι υπάρχουν σοβαρές οικονομικές εκκρεμότητες τις οποίες το Υπουργείο Μετανάστευσης και Ασύλου καλείται να διευθετήσει. Όμως, έχουμε μπει σε μια τέτοια πορεία διευθέτησης όλων των οικονομικών εκκρεμοτήτων από το παρελθόν. Το οικονομικό βοήθημα στους μετανάστες όντως δεν έχει διευθετηθεί ακόμα. Τούτο, όμως, συμβαίνει διότι προτεραιοποιήσαμε, αν θέλετε, στην κλίμακα προτεραιότητας να πληρώσουμε ακριβώς τις λοιπές οικονομικές εκκρεμότητες, ιδίως προς δεδουλευμένα εργαζομένων, υποχρεώσεις προς ΜΚΟ, προς νομική βοήθεια, και βέβαια όλους τους άλλους προμηθευτές του συστήματος σε όλο το φάσμα.

Ας αναλύσω, λοιπόν, τους τρεις βασικούς άξονες στους οποίους κινηθήκαμε. Μέχρι να πάμε στη δευτερολογία μου, θα πω κάποια πράγματα για τη συνολική οικονομική πραγματικότητα όσον αφορά τους πόρους για το μεταναστευτικό. Ο πρώτος άξονας είχε να κάνει με τον συντονισμό και την επιτάχυνση των διαδικασιών για την απορρόφηση των εγκεκριμένων πιστώσεων του προϋπολογισμού του Υπουργείου. Όπως ξέρετε, το Υπουργείο έχει ετήσιο προϋπολογισμό 299 εκατομμύρια ευρώ. Τον απορροφά στο σύνολό του. Είναι από τα πιο «απορροφητικά» Υπουργεία αυτών των κονδυλίων, αν όχι το κορυφαίο σε απορρόφηση. Και φυσικά σε καιρούς πίεσης, ως προς το μεταναστευτικό, οι ανάγκες πάντα αυξάνονται. Όμως, το Υπουργείο απορροφά.

Με άλλα λόγια, ο πρώτος άξονας είχε να κάνει με το να τρέξουμε όσο γρήγορα μπορούσαμε τις πληρωμές. Από τον Ιούλιο έως σήμερα έχουμε αποπληρώσει οφειλές πάνω από 160 εκατομμύρια ευρώ σε δράσεις που αφορούν σε υπηρεσίες FM, Facility Management, δηλαδή συντήρηση, καθαριότητα, φύλαξη σε όλο το εύρος του συστήματος, σίτιση, διερμηνεία, μετακινήσεις, επιχορηγήσεις για λειτουργία κέντρων φιλοξενίας ασυνόδευτων ανηλίκων και λειτουργία εποπτευομένων διαμερισμάτων ημιαυτόνομης διαβίωσης για τα ασυνόδευτα ανήλικα.

Ο δεύτερος άξονας έχει να κάνει με ενέργειες που έχουν να κάνουν με την αύξηση των πιστώσεων του Υπουργείου. Όντως σε εποχές πίεσης, και εφόσον έχουμε πραγματοποιήσει όλες τις πληρωμές που ήταν διαθέσιμες σε εμάς από τον προϋπολογισμό του Υπουργείου, πάμε και ζητάμε επιπλέον χρήματα.

Καταρτίσαμε, λοιπόν, και αποστείλαμε άμεσα ήδη από τις αρχές του Οκτωβρίου αιτήματα αύξησης πιστώσεων προς το Υπουργείο Οικονομικών της τάξεως των 100 εκατομμυρίων ευρώ, για να πληρώσουμε τις υποχρεώσεις που διευθετούμε αυτό ακριβώς το χρονικό διάστημα. Οι πιστώσεις που ενέκρινε το Υπουργείο Οικονομικών και πήραμε κατανέμονται ως εξής: Δίνονται 35 εκατομμύρια για τα projects του Facility Management, συντήρηση, δηλαδή, καθαριότητα, φύλαξη, εργαζόμενοι και εταιρείες, 23 εκατομμύρια για τη δράση σίτισης, 30 περίπου εκατομμύρια για τα Κέντρα Φιλοξενίας Ασυνόδευτων Ανηλίκων, τα ΚΦΑΑ και άλλων ειδικών δράσεων, όπως -ας πούμε- επιτροπεία παρεχόμενη από τη ΜΚΟ, 15 εκατομμύρια για τα υπόλοιπα του κατασκευαστικού και τα λοιπά.

Πάνω, λοιπόν, από 100 εκατομμύρια εξασφαλίσαμε σε επιπλέον πιστώσεις από το Υπουργείο Οικονομικών που πληρώνονται εντός του μηνός Δεκεμβρίου. Γίνεται ένας αγώνας δρόμου να πληρωθούν αυτές οι επιπλέον πιστώσεις και πραγματικά θεωρώ ότι μέχρι το τέλος του μήνα, το τέλος του έτους δηλαδή, θα έχουμε πετύχει ένα πολύ ικανοποιητικό αποτέλεσμα. Αυτά είναι τα ακούσματα άλλωστε που έχουμε από την αγορά, δηλαδή από τις εταιρείες αυτές και από τις ΜΚΟ, οι οποίες έχουν πληρωθεί σήμερα που μιλάμε. Το τελευταίο δεκαήμερο έτρεχαν οι πληρωμές τους, έτσι ώστε να έχουν και προκαταβολές μέχρι τον Φεβρουάριο, δεδομένου ότι δεν είναι οργανωμένες λογιστικά και οικονομικά, όπως οι μεγάλες εταιρείες του ιδιωτικού τομέα που ασχολούνται με Facility Management και σίτιση, προκειμένου να λειτουργούν στο πεδίο.

Θα μπορούσα να πω πολλά, μάλλον δεν φτάνει ο χρόνος, κύριε Πρόεδρε. Θα πω και στη δευτερολογία μου.

Θα περιγράψω, όμως, πολύ αναλυτικά και τον τρίτο άξονα, που ενώ είναι -μάλλον θα έλεγα- τεχνικής φύσης, είναι ιδιαίτερα σημαντικός, προκειμένου να εξασφαλιστούν οι επιπλέον πιστώσεις. Έχει να κάνει με έναν ακόμα αγώνα δρόμου που κάναμε προκειμένου να γίνει κάτι που δεν γινόταν τα τελευταία χρόνια, δηλαδή να κάνουμε τα λεγόμενα «claims» προς το Υπουργείο Οικονομικών, ώστε το Υπουργείο Οικονομικών να προστρέξει με τη σειρά του στην Ευρωπαϊκή Ένωση για να πάρει τα λεφτά από την Ευρωπαϊκή Ένωση, δεδομένου ότι οι δαπάνες για το μεταναστευτικό πληρώνονται όχι από τον Έλληνα φορολογούμενο, όπως υπάρχει αυτή η παρανόηση έξω, αλλά από κονδύλια της Ευρωπαϊκής Ένωσης, των Ταμείων που περιγράψατε.

Κάναμε αυτόν τον αγώνα δρόμου. Δηλώσαμε τις καταχωρίσεις των δαπανών που έγιναν τα τελευταία χρόνια και αυτές που γίνονται κατά το τρέχον χρονικό διάστημα, έτσι ώστε το Υπουργείο Οικονομικών με τη σειρά του να μπορεί να απευθυνθεί στην Ευρωπαϊκή Ένωση για να πάρει αυτά τα κονδύλια και γι’ αυτόν τον λόγο, έχοντας ανακτήσει -αν θέλετε- μια αξιοπιστία ως προς αυτό, μπορέσαμε και πήραμε τις επιπλέον πιστώσεις με τις οποίες πληρώνουμε.

Παίρνουμε, λοιπόν, τα λεφτά από την Ευρωπαϊκή Ένωση, χωρίς να επιβαρυνθεί ο Τακτικός Προϋπολογισμός. Αν δεν κάναμε αυτή την παρέμβαση στο τέλος, θα επιβαρυνόταν ο Τακτικός Προϋπολογισμός για τις δαπάνες του μεταναστευτικού και για αυτόν τον λόγο έχουμε κάνει ήδη καταχωρήσεις δαπανών πάνω από 250 εκατομμύρια ευρώ. Μέχρι το τέλος του χρόνου θα ξεπεράσουμε τα 300 εκατομμύρια. Αυτή είναι η δέσμευση προς το Υπουργείο Οικονομικών, την οποία τηρούμε στο ακέραιο, προκειμένου να έχουμε και τις επιπλέον πιστώσεις. Αυτοί είναι οι τρεις άξονες.

Στη δευτερολογία θα μπορέσω να πω κάποια πιο ειδικά για ειδικές δράσεις, όπως η διερμηνεία και η νομική συνδρομή, αλλά και μέχρι ποιου σημείου, με τι υπόλοιπα δηλαδή βρισκόμαστε αυτή τη στιγμή ως προς το πλάνο πληρωμών.

Κλείνω λέγοντας ότι δεν ήταν εύκολη υπόθεση αυτή η κανονικοποίηση –αν θέλετε- των πληρωμών, αλλά ήταν απαραίτητη για να κρατηθεί το σύστημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, το κάνετε και στη δευτερολογία. Έχετε μιλήσει διπλάσιο χρόνο.

Ευχαριστώ.

Ορίστε, κυρία συνάδελφε, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Υπουργέ, οφείλω να ομολογήσω ότι παρά τη φιλότιμη προσπάθειά σας οι απαντήσεις σας δεν είναι καθησυχαστικές και τελικά, επιβεβαιώνουν το γεγονός ότι υπάρχει μια επίπλαστη κανονικότητα, όσον αφορά τις δομές αλλά και τις διαδικασίες του Υπουργείου.

Και εδώ μπορώ να σας πω -και το ξέρετε, νομίζω, πάρα πολύ καλά- ότι ο προκάτοχός σας διέδιδε πως υπήρχε νόημα στο να ερευνηθεί το ζήτημα και μάλιστα, ανέθεσε να γίνει μια μελέτη με απευθείας ανάθεση -μάλλον χρήσιμη και επείγουσα- στην εταιρεία «Deloitte» ύψους περίπου 25.000 ευρώ για την παροχή υπηρεσιών εκπόνησης οικονομικής μελέτης στο πλαίσιο της αναγκαίας περιστολής των δαπανών και λειτουργικών εξόδων του Εθνικού Συστήματος Υποδοχής και Ταυτοποίησης από τον Μάρτη του 2024. Η μελέτη με μία παράταση, που σύμφωνα με τη «Διαύγεια» ζητήθηκε από την εταιρεία, θα έπρεπε να έχει παραδοθεί μέχρι και τον Ιούλιο και φαίνεται τελικά ότι δεν παραδόθηκε, τουλάχιστον μέχρι τα μέσα Οκτωβρίου που απαντήσατε σε σχετική ερώτηση συναδέλφου Βουλευτή του ΠΑΣΟΚ.

Θα ήθελα, λοιπόν, και σας καλώ να μας απαντήσετε για την τύχη αυτής της μελέτης και αν εσείς συμφωνείτε με τον προηγούμενο Υπουργό ότι υπάρχει ανάγκη περιστολής δαπανών του Υπουργείου. Ποιες είναι, λοιπόν, οι δαπάνες οι οποίες μπορούν να περισταλούν και συνάμα να μην μπορούμε να έχουμε έκπτωση στην όποια ποιότητα των παρεχόμενων υπηρεσιών σήμερα, αλλά και προβλήματα νομικής φύσεως με τα φυσικά και τα νομικά πρόσωπα με τα οποία έχει συμβληθεί το Υπουργείο. Σας ζητώ να μας δώσετε μια απάντηση σε αυτό. Είδαμε κάποιες πληρωμές στη «Διαύγεια» και μένει να αποδειχθεί αν τελικά θα ακολουθήσει η αποπληρωμή όλων των οφειλών, αλλά έχουμε δει επίσης ότι υπάρχουν και σημαντικές δράσεις οι οποίες έχουν ενταχθεί στο AMIF, λήγουν το 2025 και 2026 πριν από τη λήξη της χρηματοδοτικής περιόδου 2021-2027, δράσεις όπως είναι η σίτιση των αιτούντων ασύλου και η διαχείριση των δομών ή ιατροκοινωνική φροντίδα από τον Διεθνή Οργανισμό Μετανάστευσης, ακόμη και η χρηματοδότηση των ξενοδόχων ασυνόδευτων ανηλίκων.

Τώρα, ειδικά όσον αφορά την αύξηση του αριθμού των ασυνόδευτων, που δεν αντιστοιχεί -και το γνωρίζετε αυτό- στη δυναμικότητα των δομών οι οποίες λειτουργούν σήμερα, ίσως χρειαστεί να υπάρξουν και καινούργιες. Και είναι κι αυτό ένα πάρα πολύ σημαντικό θέμα. Ακούμε για πολύ δύσκολες συνθήκες για τα ασυνόδευτα στα νησιά και φαίνεται ότι αυτό τελικά το οποίο παρουσιάσατε όλα τα προηγούμενα χρόνια ως λύση τελικά δεν είναι βιώσιμο. Ήταν περισσότερο –νομίζω- μια μετάθεση του προβλήματος για το μέλλον. Άρα, λοιπόν, περιμένουμε μια απάντησή σας και γι’ αυτό το θέμα.

Και βεβαίως, όπως είπα και στην πρωτολογία μου, οι πρόσφατες εξελίξεις στη Συρία -και κλείνω, κύριε Πρόεδρε- βεβαίως και πρέπει να κινητοποιήσουν πρωτίστως την Ευρωπαϊκή Ένωση αλλά και την Κυβέρνηση, που φαίνεται, όμως, ότι τελικά δεν έχουν καν βασικές πληροφορίες για το τι συμβαίνει σε κρίσιμες περιοχές που δημιουργούν προσφυγικά ρεύματα. Χρειάζεται ρεαλισμός. Χρειάζεται μια πολύ σοβαρή επεξεργασία των δεδομένων, προκειμένου να υπάρξει και σωστός σχεδιασμός, για την ακρίβεια, ένας επαναπροσδιορισμός και μια επικαιροποίηση του σχεδιασμού για την αντιμετώπιση του μεταναστευτικού ζητήματος.

Είδα κοινή δήλωση επτά Υπουργών της Ευρωπαϊκής Ένωσης του Μαΐου στην οποία έλεγε ότι η κατάσταση στη Συρία βελτιώνεται θεωρώντας προφανώς ότι ο Άσαντ είχε σταθεροποιηθεί και έθεταν ζήτημα για επιστροφή των προσφύγων, αλλά αυτό κατέρρευσε επίσημα προχθές. Ελπίζω, λοιπόν, να μην παρασυρθείτε σε αυτήν τη λογική και σε αυτήν τη συζήτηση, γιατί τελικά άλλη είναι η πραγματικότητα και άλλα είναι τα επείγοντα και η διαχείριση την οποία καλείστε να κάνετε επί του πρακτικού, πραγματικού και όχι πάνω σε βολικά σενάρια.

Σύμφωνα, λοιπόν -και κλείνω, κύριε Πρόεδρε- με δημοσιεύματα των τελευταίων ημερών, καραβάνια εκατοντάδων χιλιάδων προσφύγων εγκαταλείπουν τις εστίες τους από τη Συρία κατευθυνόμενοι προς τα βορειοανατολικά σύνορα με την Τουρκία και προς τον Λίβανο και τις μεσογειακές ακτές. Τουλάχιστον τριακόσιες εβδομήντα χιλιάδες πολίτες, κυρίως γυναίκες και παιδιά, έχουν εκτοπιστεί από τη Συρία λόγω αυτής της κλιμάκωσης των μαχών. Άρα, χρειάζεται άμεσα από εσάς μια ξεκάθαρη απάντηση για το εάν αυτές οι έκτακτες -και όχι μόνο- συνθήκες μπορούν να αντιμετωπιστούν από ένα εθνικό σχέδιο για τη μετανάστευση και το προσφυγικό, που να συνοδεύεται, βέβαια, και από τους αντίστοιχους πόρους.

Σας ευχαριστώ θερμά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Και τώρα θα προσπαθήσω να απαντήσω με μία συνολική εφ’ όλης της ύλης ανάλυση της προοπτικής των μεταναστευτικών ροών, όταν η βασική ερώτηση έχει να κάνει με τα οικονομικά μεγέθη του Υπουργείου. Θα προσπαθήσω να το κάνω όσο πιο καλά μπορώ και όσο πιο λακωνικά μπορώ -δεν είναι απλό- λέγοντας καταρχάς ότι οι πιέσεις στο μεταναστευτικό δεν ξεκίνησαν από προχθές, όταν κατέρρευσε το καθεστώς Άσαντ. Θα δούμε τι θα γίνει, πόσο θα επηρεαστούν οι κατευθυνόμενες προς τη χώρα μας από αυτήν την εξέλιξη, με το δεδομένο ότι, πριν καταρρεύσει το καθεστώς Άσαντ, υπήρχαν περί τα τρία εκατομμύρια περίπου φιλοξενούμενων Σύρων στην Τουρκία.

Κάποιοι από αυτούς έβρισκαν πρόσβαση προς την Ευρώπη μέσω της Ελλάδας και της θαλάσσιας μάλλον οδού και πριν να σημειωθούν οι εξελίξεις του σαββατοκύριακου. Επομένως, υπήρχε πίεση στο σύστημα, μεγάλη πίεση. Οι ροές αυξήθηκαν κατά σημαντικό ποσοστό το τρέχον έτος σε σχέση με το 2023, αλλά το σύστημα που δομήσαμε αντέχει. Οι πληρότητες των δομών είναι περίπου 67% συνολικά στο σύνολο της επικράτειας, παρά το γεγονός ότι αγγίζουν και κάποιες φορές ξεπερνούν το 100% στα ΚΥΤ των νησιών. Αυτό είναι φυσικό και επόμενο. Το σύστημα, όμως, προς το παρόν αντέχει.

Επανέρχομαι, όμως, στα οικονομικά. Είναι γεγονός ότι η Ελλάδα καλείται να διαχειριστεί λιγότερα κονδύλια στη δεύτερη προγραμματική περίοδο για το μεταναστευτικό. Είναι 1,6 δισεκατομμύρια περίπου σε σχέση με την πρώτη περίοδο 2015-2021, που είχε να διαχειριστεί 3,4 δισεκατομμύρια περίπου από την Ευρωπαϊκή Ένωση. Είναι 3,4 δισεκατομμύρια για την περίοδο 2015-2021, 1,6 για την περίοδο 2021-2027.

Από εκεί και πέρα, όμως, ασφαλώς και υπάρχουν σκέψεις μείωσης του κόστους όπου αυτό είναι εφικτό. Είναι δύσκολο να πηγαίνεις σε πολιτικές μείωσης του κόστους όταν οι ανάγκες αυξάνονται και αυξάνονται σε περιόδους έντασης των μεταναστευτικών ροών.

Όπως ξέρετε, οι συμφωνίες-πλαίσιο, οι δύο μεγάλες συμφωνίες-πλαίσιο, σε σχέση με το Facility Management, δηλαδή συντήρηση, καθαριότητα, φύλαξη αφ’ ενός και σίτιση αφ’ ετέρου, θα τύχουν διαπραγμάτευσης και θα υπογραφούν περί τα μέσα του επόμενου έτους. Εκεί θα έχουμε τη δυνατότητα να δούμε τι μπορούμε να αναθεωρήσουμε επί το ορθολογικότερον ή να διορθώσουμε στρεβλώσεις και δυσλειτουργίες ασφαλώς. Άλλωστε, αυτό είναι κάτι που θέλει όχι μόνο το Υπουργείο Μετανάστευσης και Ασύλου, αλλά και η Κυβέρνηση γενικότερα, αλλά και η ίδια η αγορά, δηλαδή οι ίδιοι οι εργολάβοι, αν θέλετε, που εκτελούν αυτές τις συμβάσεις. Αυτό, όμως, θα το δούμε στα μέσα του επόμενου έτους.

Αυτή τη στιγμή αυτό που μας ενδιαφέρει είναι να αποπληρώσουμε τις υποχρεώσεις μας τις εκκρεμείς αφ’ ενός και αφ’ ετέρου να συστηματοποιήσουμε και να κανονικοποιήσουμε συνολικά το ζήτημα των πληρωμών.

Έχουμε νομίζω φτάσει σε ένα αρκετά ικανοποιητικό επίπεδο. Δεν πρόκειται να έχουμε οικονομική κατάρρευση του Υπουργείου, αφού με βάση αυτά που σας εξέθεσα στην πρωτολογία μου, το πράγμα μπαίνει σε μια σειρά.

Τις επόμενες μέρες, μέσα στην εβδομάδα, θα υπογραφούν και οι δύο συμβάσεις με τη διερμηνεία, ένα πρόβλημα που ήταν αρκετά ακανθώδες, δεδομένου ότι η διερμηνεία είναι κομβική υπηρεσία για να τρέξουν ομαλώς και οι διαδικασίες για τις υπηρεσίες του ασύλου, στην παροχή υγειονομικής περίθαλψης στις δομές, αφού χωρίς διερμηνεία, χωρίς δηλαδή μεταφραστές-διερμηνείς, είναι δύσκολο να γίνει αυτό.

Από τον Μάιο του 2024 δεν παρέχονταν αυτές οι υπηρεσίες από την ανάδοχο Μη Κυβερνητική Οργάνωση για αυτό. Όμως, από 1η Ιουλίου έως σήμερα έχει αποπληρωθεί το σύνολο των οφειλών για τη σύμβαση με το άσυλο -αυτές τις μέρες αποπληρώνεται και το υπόλοιπο- και έχοντας εισπράξει πάνω από 4,5 εκατομμύρια και μέσα στην εβδομάδα με την υπογραφή των σχετικών συμβάσεων νομίζω ότι πλέον και αυτό το ζήτημα μπαίνει σε δρόμο επίλυσης, δεδομένου ότι και οι διερμηνείς προωθούνται στο πεδίο. Βέβαια, στο διάστημα που δεν υπήρχαν αυτές οι υπηρεσίες από την αρμόδια ΜΚΟ καλύπτονταν κατά κάποιον τρόπο με ελλείψεις τα κενά, αλλά μερικώς καλύπτονταν από τους συμβεβλημένους διερμηνείς του Ευρωπαϊκού Οργανισμού Ασύλου, έτσι ώστε να μην έχουμε πλήρη απουσία διερμηνείας στο σύστημα και εντός των ημερών μπαίνει και σε λειτουργική βάση.

Όσον αφορά τη νομική συνδρομή της Υπηρεσίας Ασύλου και τους απλήρωτους δικηγόρους, γεγονός είναι ότι ήταν απλήρωτοι για αρκετό καιρό. Εξευρέθησαν οι πιστώσεις, 800.000 στο σύνολό τους. Παρά το γεγονός ότι ο Δικηγορικός Σύλλογος ήταν ενήμερος ως προς τη διενέργεια των αποπληρωμών αυτό το διάστημα, διατηρεί την αποχή των δικηγόρων. Εντούτοις, δρομολογείται και αυτό το πρόβλημα. Εκτιμώ ότι τις επόμενες δέκα μέρες θα έχει πληρωθεί και το σύνολο των ενενήντα περίπου δικηγόρων για αυτά. Είναι θέμα, αλλά η διεκπεραίωση των φακέλων δεδομένου ότι αυτοί περιλαμβάνουν πολλά παραστατικά παρασχεθεισών υπηρεσιών νομικών γίνεται όχι με γρήγορο ρυθμό, αλλά θα έχει καλυφθεί το σύνολο και αυτής της οφειλής στο επόμενο δεκαήμερο.

Οι ΜΚΟ έχουν πληρωθεί. Οι εργολάβοι του F.M. και της σίτισης θα έχουν πληρωθεί οι πρώτοι σίγουρα το πρώτο τρίμηνο του ’24, δεδομένου ότι οι οφειλές εκτείνονταν και αρκετά βαθιά μέσα στο ’23, ήταν δηλαδή από τον προηγούμενο χρόνο απλήρωτοι και οι σιτιστές, η λειτουργία των οποίων είναι άκρως απαραίτητη για την ομαλή λειτουργία των δομών, όπως καταλαβαίνετε, θα έχουν αποπληρωθεί όταν λήξει και αυτός ο γύρος των πληρωμών μέχρι και τον έβδομο του 2024.

Όπως σας είπα, ό,τι γίνεται οφείλεται στη μεγάλη προσπάθεια κι εδώ θα ήθελα να ευχαριστήσω και τις υπηρεσίες του Υπουργείου που τρέχουν όσο πιο γρήγορα μπορούν, δεδομένων των συνθηκών και των δυνατοτήτων, αυτές τις πληρωμές.

Το ζητούμενο είναι από τις αρχές του επόμενου χρόνου όταν θα αρχίσουν να έρχονται και οι πιστώσεις οι προβλεφθείσες, αν θέλετε, κατά τη διάρκεια του 2025 να κανονικοποιήσουμε και να συστηματοποιήσουμε ακόμα καλύτερα το σύστημα των πληρωμών. Και βέβαια όπου χρειαστεί, θα γίνουν οι απαραίτητες παρεμβάσεις. Ξέρετε ότι το σιτηρέσιο είναι σε σχετικά χαμηλό επίπεδο με πρωτοβουλία, αν θέλετε, και της προηγούμενης ηγεσίας του Υπουργείου. Αυτό όμως θα τύχει μιας συνολικής διαπραγμάτευσης ενόψει των συμβάσεων-πλαίσιο του επόμενου χρόνου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ ολοκληρώστε, είστε στα επτάμισι λεπτά.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Επτάμισι λεπτά, αλλά τι να κάνουμε; Η ερώτηση η ίδια διήρκησε τέσσερα.

Εξορθολογίζεται, λοιπόν, η οικονομική λειτουργία του Υπουργείου και, παρά το γεγονός ότι οι ανάγκες αυξάνονται, εντούτοις νομίζω ότι θα είναι από δω και πέρα αρκετά πιο συνεπές στις οικονομικές υποχρεώσεις.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα παρακαλούσα τον επόμενο Υπουργό, που είναι της Κλιματικής Κρίσης, όπου εκεί πρέπει να γίνονται όλα γρήγορα, να προσπαθήσει ώστε οι απαντήσεις να είναι εντός του χρόνου.

Συνεχίζουμε με την πρώτη με αριθμό 263/27-11-2024 επίκαιρη ερώτηση δεύτερου κύκλου του Βουλευτή Δωδεκανήσου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Γεωργίου Νικητιάδη προς τον Υπουργό Μετανάστευσης και Ασύλου με θέμα: «Οι παλινωδίες της Κυβέρνησης σε ό,τι αφορά τη διαχείριση των μεταναστευτικών ροών στη Ρόδο δεν έχουν τέλος - Τελικά, ετοιμάζετε κέντρο κράτησης στο νησί ή όχι;».

Κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, στη Δωδεκάνησο έχουμε ήδη δύο Κέντρα Υποδοχής και Ταυτοποίησης Μεταναστών, όπως γνωρίζετε, ένα στην Κω και ένα στη Λέρο, πανευρωπαϊκό ρεκόρ, για να μην πω παγκόσμιο ρεκόρ. Δεν υπάρχει άλλος νομός στην Ευρωπαϊκή Ένωση που να έχει πάνω από ένα κέντρο μετανάστευσης.

Τώρα πληροφορούμαστε –και ελπίζω να με διαψεύσετε εδώ, να διαψεύσετε φήμες εδώ και τώρα, σήμερα, στο Εθνικό Κοινοβούλιο- ότι θα προχωρήσετε και σε τρίτη δομή στη Ρόδο. Ακούμε διάφορα. Ο κόσμος στη Ρόδο είναι ανάστατος. Στην αρχή οι φήμες αναφερόντουσαν στην Κρήτη και στη Ρόδο. Στην Κρήτη σταμάτησαν αυτές οι φήμες. Προφανώς υπήρχαν διαμαρτυρίες από τους συμπατριώτες μας εκεί –και ορθώς διαμαρτυρήθηκαν οι άνθρωποι, τουριστικός προορισμός είναι η Κρήτη- και εστιάζετε τώρα και το μόνο που ακούμε είναι για τη Ρόδο σε δημοσιεύματα σε πρωτοσέλιδα.

Νομίζετε ότι δεν θα υπάρχει εκεί αντίδραση; Ήδη και το γνωρίζετε, μόλις την προηγούμενη εβδομάδα ξεκίνησαν, κύριε Πρόεδρε, κάποιες κτιριακές παρεμβάσεις σε ένα κτίριο της C.A.I.R. και ο κόσμος από το διπλανό χωριό πίστευε ότι πάει να γίνει εκεί κέντρο μετανάστευσης και μαζεύτηκαν, διαμαρτυρήθηκαν, έτρεξαν στον δήμο, έτρεξαν στην περιφέρεια, ολόκληρο το χωριό. Άρα υπάρχει και εκεί αντίδραση, το γνωρίζετε γιατί επικοινώνησαν και με εσάς και εσείς τους διαβεβαιώσατε ότι, ξέρετε, δεν υπάρχει καμμία σχέση, εμείς δεν έχουμε προγραμματίσει να χτίσουμε οτιδήποτε, είναι εργασίες κάποιου ιδιωτικού οργανισμού.

Το καταλαβαίνουμε και γι’ αυτό σας ρωτάμε για να έχουμε μία σαφή, ξεκάθαρη απάντηση. Τι πρόκειται να κάνετε στη Ρόδο; Θα μας πείτε πολύ συγκεκριμένα. Ήρθατε σε επαφή με την τοπική κοινωνία; Μετρήσατε τις αντιδράσεις; Είδατε την καθολική ανακοίνωση του σωματείου ξενοδοχοϋπαλλήλων, το μεγαλύτερο στην ομοσπονδία ξενοδοχοϋπαλλήλων; Είκοσι χιλιάδες μέλη αριθμεί το σωματείο ξενοδοχοϋπαλλήλων της Ρόδου. Μόνο στις εκλογές τους, ψήφισαν την τελευταία φορά πέντε χιλιάδες εξακόσια άτομα. Σας τα λέω αυτά για να καταλάβετε τι ισχυρό σωματείο είναι αυτό, μια κατηγορηματική εντονότατη ανακοίνωση: «Μην διανοηθείτε να κάνετε κέντρο μεταναστών στη Ρόδο».

Υπάρχουν λοιπόν θέματα και απαιτείται μια πολύ ξεκάθαρη απάντηση και γνωρίζετε τι συμβαίνει αυτή τη στιγμή με τη Συρία, όλη αυτή την κατάσταση. Δεν ξέρουμε πώς θα εξελιχθεί.

Η δική μου άποψη είναι -και σας το προτείνω, κύριε Υπουργέ- να ζητήσετε εσείς μία σύνοδο, μία συνάντηση των Υπουργών της Ευρωπαϊκής Ένωσης για να συζητηθεί αυτό το θέμα και να ξέρουμε πώς θα αντιμετωπίσουμε τέτοιες καταστάσεις. Όμως, σε κάθε περίπτωση για τη Ρόδο, επειδή θα βρείτε απέναντι τον κόσμο, όπως και εμένα, γιατί δεν διανοούμαι να γίνονται κέντρα μετανάστευσης σε τουριστικές περιοχές, ζητάω σήμερα από εσάς μία πολύ καθαρή απάντηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Όταν θα φύγω από τη Βουλή, κύριε συνάδελφε, θα κάνω μία πρώτη επαφή-τηλεδιάσκεψη με τον Αυστριακό νέο επίτροπο της Ευρωπαϊκής Επιτροπής για τη μετανάστευση, προκειμένου να ανταλλάξουμε κάποιες πρώτες απόψεις για την κατάσταση που διαμορφώνεται μετά τις εξελίξεις στη Συρία.

Ωστόσο, σε κάθε περίπτωση και ερχόμενος στο ερώτημά σας, εγώ θα το αντιστρέψω και θα κάνω μια υπόθεση εργασίας που την είδαμε λίγο πολύ πριν από έναν, δύο μήνες. Έστω ότι αύριο με κάποιον τρόπο εμφανίζονται χίλιοι παράνομοι εισελθόντες στη χώρα από τη Ρόδο, κάτι που συμβαίνει τους τελευταίους μήνες. Κατά το 2024 μέχρι τον Οκτώβρη, δηλαδή με στοιχεία του πρώτου δεκαμήνου του 2024, είχαμε περίπου δεκαεφτά χιλιάδες που εισήλθαν σε ελληνικό έδαφος παρανόμως από τα Δωδεκάνησα, εκ των οποίων οι έντεκα χιλιάδες, αν δεν κάνω λάθος, ήταν αποκλειστικά από τη Ρόδο. Και οι χίλιοι περιφέρονται. Κατ’ αρχάς θα ήθελα να πω ότι έχουν συλληφθεί από Αστυνομία ή Λιμενικό και τελούν υπό κράτηση. Όμως, δεν υπάρχει κρατητήριο στη Ρόδο που να μπορεί να χωρέσει, απ’ ό,τι καταλαβαίνω, χίλια άτομα. Προφανώς, λοιπόν, μη έχοντας τίποτα άλλο να κάνει η Αστυνομία, τους αφήνει ελεύθερους να περιφέρονται στο κέντρο της πόλης.

Αποτελεί αυτό εικόνα που συνάδει με την ευπρέπεια ή με το τουριστικό προϊόν ανώτερη ποιότητας, αν θέλετε, που έχει το νησί; Ασφαλώς και όχι. Και νομίζω ότι οι πρώτοι που θα συμφωνούσαν με αυτό είναι οι εργαζόμενοι στον τουρισμό. Άρα πρέπει να βρούμε λύσεις σε αυτό το πρόβλημα. Τι γίνεται με όλους αυτούς που εισέρχονται; Πρέπει να κρατηθούν. Όμως, δεν είναι δυνατόν να κρατηθούν στην υπάρχουσα δομή του νησιού από τις αρμόδιες αρχές, που δεν είναι άλλες από την Ελληνική Αστυνομία και πρέπει να είναι κάπου ελεγχόμενοι.

Έχω τοποθετηθεί δημόσια πάρα πολλές φορές γι’ αυτό το ζήτημα και νομίζω αρκετά ευθαρσώς και ομολογώ ότι έχω δει και τη σπέκουλα που δημιουργήθηκε, την παραπληροφόρηση και τα διάφορα σενάρια. Ναι, όντως από μία τέτοια παραπληροφόρηση φτάσαμε στο σημείο να δημιουργείται η παραφιλολογία ότι γίνονται κρυφές και με μυστικοπάθεια εργασίες στο κτήριο κάποιας εταιρείας που βρίσκεται αυτή την στιγμή στην ιδιοκτησία τραπέζης, λόγω χρεών της εταιρείας, υποθέτω, ενώ δεν υπήρχε τίποτα τέτοιο και αναγκάστηκα φυσικά να το διαψεύσω δημόσια σε επικοινωνία που είχα με τον δήμαρχο που είχε μπροστά του πολίτες.

Έχουμε πει από την πρώτη στιγμή -και επ’ αυτού νομίζω ότι έχει τοποθετηθεί κατηγορηματικά και ο Πρωθυπουργός σε πρόσφατη συνέντευξή του- ότι δεν είναι ανάγκη να γίνει κλειστή δομή στη Ρόδο. Όμως, είναι ανάγκη να γίνει κάτι. Η κλειστή δομή, τα κέντρα υποδοχής-ταυτοποίησης είναι υπό την εποπτεία του Υπουργείου Μετανάστευσης. Εκεί πάνε αυτοί που τελούν υπό κράτηση, προκειμένου να φυλάσσονται, να καταγράφονται, να ταυτοποιούνται και από εκεί και πέρα να προωθούνται στις υπόλοιπες δομές της ενδοχώρας. Δεν είναι στην πρόθεσή μας να κάνουμε κάτι τέτοιο στη Ρόδο, κάτι που έχουμε πει από την πρώτη στιγμή. Όμως, πρέπει να κάνουμε κάτι για να βοηθήσουμε το νησί και όχι για να δημιουργήσουμε πρόβλημα. Γι’ αυτό και κάναμε λόγο και αυτήν την στιγμή είμαστε και σε φάση σχεδιασμού για τη δημιουργία ενός χώρου προσωρινής φύλαξης, έτσι ώστε αυτός ο χώρος προσωρινής φύλαξης να είναι υπό την εποπτεία της Ελληνικής Αστυνομίας περιφραγμένος χωρίς μόνιμα κτίσματα, ενδεχομένως με κάποιες σκηνές περιορισμένου αριθμού, προκειμένου να κρατείται εκεί κάποιος αριθμός μεταναστών που φτάνει στο νησί, ώστε μετά τη σύλληψή τους να βρίσκονται φυλασσόμενοι με όρους απολύτως ελεγχόμενους και να μην περιπλανώνται ανεξέλεγκτοι δημιουργώντας και μία αρνητική εικόνα στο νησί και προσελκύοντας, αν θέλετε, και τις διαμαρτυρίες ως προς αυτό της τοπικής κοινωνίας.

Θυμίζω και κάνω σαφές ότι οι άνθρωποι αυτοί τελούν υπό κράτηση από τις αστυνομικές αρχές, γιατί έχουν συλληφθεί για παράνομη είσοδο στη χώρα. Και βέβαια, σε αυτή τη φάση όπου οι άνθρωποι αυτοί τελούν υπό κράτηση, το Υπουργείο Μετανάστευσης και Ασύλου δεν έχει ακόμα εμπλακεί, δεν έχει καμμία αρμοδιότητα. Όμως, επειδή πρόκειται για μετανάστες, καταλαβαίνω ότι η συζήτηση παραπέμπει ακόμα αμέσως εδώ.

Αυτό, λοιπόν, που εξετάζουμε αυτήν την στιγμή είναι η δημιουργία ενός χώρου μέχρι οι άνθρωποι αυτοί να προωθηθούν στις πραγματικές δομές του Υπουργείου Μετανάστευσης και Ασύλου που είναι τα Κέντρα Ταυτοποίησης και Υποδοχής. Κι αυτό, για να αποφευχθούν σκηνές που ζήσαμε πρόσφατα και δεν νομίζω κανείς, ιδίως στη Ρόδο, να θέλει να ξαναζήσουμε. Είμαστε πάντα σε ανοιχτή επικοινωνία με τις τοπικές αρχές. Τίποτα δεν γίνεται κρυφίως. Το σχέδιο αυτό το γνωρίζουν οι τοπικές αρχές. Το γνωρίζει ο περιφερειάρχης, το γνωρίζει ο δήμαρχος, το γνωρίζουν οι Βουλευτές, οι τοπικοί φορείς. Δεν λαμβάνεται ποτέ ερήμην τους καμμία απόφαση. Και, βέβαια, είμαστε σε αγαστή συνεργασία με το Υπουργείο Προστασίας του Πολίτη, το οποίο κυρίως έχει τη σχετική αρμοδιότητα για τη δημιουργία ενός τέτοιου χώρου.

Άρα, τώρα που μιλάμε, κλειστή δομή δεν υπάρχει περίπτωση να γίνει για τη Ρόδο. Το αποσαφηνίζω και ας μείνουμε σε αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Εγώ κρατάω, κύριε Υπουργέ, το «χώρος προσωρινής φύλαξης υπό την εποπτεία της Ελληνικής Αστυνομίας» και επιβεβαιώστε το μου στη δευτερολογία σας.

Αναρωτιέμαι, όμως, κύριε Υπουργέ, αν έχετε κάποιο εθνικό σχέδιο δράσης για το μεταναστευτικό στο Υπουργείο. Έχει γίνει διάλογος με τις τοπικές κοινωνίες που εμπλέκονται και με κάθε φορέα που εμπλέκεται σε αυτές τις περιοχές; Σε ένα τέτοιο εθνικό σχέδιο -αν έχετε τέτοιο σχέδιο- λαμβάνετε υπ’ όψιν σας τις παραμέτρους όπως η ταυτότητα ενός τόπου, πώς θα σχεδιάσετε και πού θα εγκαταστήσετε μια δομή;

Αναφέρθηκα στην πρωτολογία μου στην Κω και στη Λέρο. Και τα δύο νησιά είναι τουριστικά, ζουν από τον τουρισμό. Η Ρόδος είναι η ναυαρχίδα τού ελληνικού τουρισμού. Συνάδει με έναν τέτοιο τουριστικό προορισμό μεταναστευτική δομή; Αναρωτηθήκατε ποτέ -και σκεφτείτε το- αν θα διανοούνταν ποτέ οι Ισπανοί να κάνουν μεταναστευτικές δομές στη Μαγιόρκα ή στην Ίμπιζα; Τι θα γινόταν σε αυτούς τους μεγάλους τουριστικούς προορισμούς; Σε καμμία περίπτωση!

Εγώ, λοιπόν, λέω ότι θα πρέπει να υπάρξει ένα εθνικό σχέδιο δράσης για το μεταναστευτικό, αλλά ταυτοχρόνως σε αυτό το σχέδιο -δεν είναι μόνο δική σας αρμοδιότητα- πρέπει να υπάρξει φύλαξη των συνόρων. Πρέπει να υπάρχει ένα Λιμενικό που να φυλάει τα σύνορα.

Τις προάλλες, κύριε Υπουργέ, σε άλλον συνάδελφό σας Υπουργό κατέθεσα ερώτηση για τουρκικό σκάφος του τουρκικού λιμενικού που σταματάει εντός των ελληνικών χωρικών υδάτων σκάφη ελληνικά και τα αναγκάζει να τους δώσουν στοιχεία, διαβατήρια, άδεια ναυσιπλοΐας μέσα στα ελληνικά χωρικά ύδατα. Τι σημαίνει αυτό; Σημαίνει ότι δεν υπάρχει το ελληνικό Λιμενικό εκεί πέρα. Δεν υπάρχει φύλαξη των συνόρων.

Εδώ, λοιπόν, χρειάζεται, κύριε Υπουργέ, μία συντονισμένη προσπάθεια. Αυτό το εθνικό σχέδιο δράσης για το μεταναστευτικό απαιτεί τη συμβολή και άλλων Υπουργείων. Όμως, εσείς έχετε την πρωτοβουλία. Σας καλώ, λοιπόν, να μας παρουσιάσετε ένα τέτοιο εθνικό σχέδιο και σε κάθε περίπτωση να έχετε πάντα στο μυαλό σας ότι τουριστικός προορισμός και μεταναστευτικά κέντρα δεν συνάδουν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Θα είμαι πολύ σύντομος, προς τέρψη και του Προεδρεύοντος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μακάρι!

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Θα πω το εξής: Χαίρομαι που εδώ συμφωνούμε και ουδέποτε ο σχεδιασμός ήταν να γίνει οτιδήποτε άλλο στη Ρόδο, παρά ένας χώρος προσωρινής φύλαξης των εισερχομένων, έτσι ώστε αυτοί να μην είναι ανεξέλεγκτοι και να μην υπάρχει η αίσθηση της φύλαξης και βέβαια εξ αυτού να μην υπάρχει και η αίσθηση της τάξης ή της απαξίωσης του τουριστικού προϊόντος που ασφαλώς και είναι η Ρόδος.

Το θέμα είναι ότι, δυστυχώς, η πραγματικότητα δεν έχει να κάνει με την επιλογή τουριστικών προορισμών ή μη. Είμαι σίγουρος ότι στην Ισπανία αν αύριο προέκυπταν ροές, ας πούμε, προς τη Μαγιόρκα ή την Ίμπιζα, όπως προκύπτουν προς τα Κανάρια Νησιά και μάλιστα σε μεγάλους αριθμούς, οι τοπικές κοινωνίες πρώτες θα ήθελαν οι εισερχόμενοι να βρίσκονται υπό κάποια επιτήρηση σε χώρους φυλασσόμενους και ελεγχόμενους.

Αυτό είναι και το πνεύμα κάτω από το οποίο λειτουργεί η Κυβέρνηση. Ασφαλώς και αν ήταν επιλογή δική μας, δεν θα κάναμε τίποτα πουθενά. Όμως, οι ροές έρχονται και πρέπει να τις αντιμετωπίσουμε. Αυτή είναι η πραγματικότητα. Και τις αντιμετωπίζουμε με έναν τρόπο δομώντας ένα σύστημα το οποίο, πρώτον, είναι ικανό να αντεπεξέλθει στις αυξανόμενες πιέσεις γιατί έχει χωρητικότητες.

Δεύτερον, είναι ένα πλήρες και λειτουργικό σύστημα, έτσι ώστε να εμπεδώνεται το σύστημα της ασφάλειας που πολλές φορές αμφισβητείται από τις τοπικές κοινωνίες ή αμφισβητήθηκε στο παρελθόν, λόγω τεραστίων πιέσεων, ιδίως στα νησιά που υπέστησαν το μεγαλύτερο μέρος αυτής της πίεσης. Αυτοί είναι οι κλειστοί και ελεγχόμενοι χώροι. Εδώ, δεν έχουμε να κάνουμε με Κέντρο Υποδοχής και Ταυτοποίησης που είναι οι τυπικές δομές στα νησιά που υπάρχουν, αλλά με έναν χώρο προσωρινής φύλαξης, προκειμένου οι εισερχόμενοι να ελέγχονται και να μην κυκλοφορούν ανεξέλεγκτα στο νησί.

Πολύ φοβούμαι ότι θα πρέπει να αντιμετωπίσουμε αυτά τα δεδομένα και μάλιστα, όσο πιο αποτελεσματικά μπορούμε. Είναι δεδομένο ότι το εθνικό σχέδιο πρέπει να είναι ευρωπαϊκό σχέδιο ασφαλώς, είναι δεδομένη η πρόθεση της Ευρωπαϊκής Επιτροπής να χρηματοδοτήσει την Ελλάδα όταν προκύψουν αυξημένες ανάγκες, αλλά από εκεί και πέρα, δεν έχει σημασία μόνο η υποδοχή και η φιλοξενία με ελεγχόμενους, όμως, όρους αυτών των ανθρώπων, αλλά έχει σημασία και η εμπέδωση ενός συστήματος ασφαλείας που δεν είναι πάντα δεδομένο, ιδίως σε εποχές εντάσεων και πιέσεων.

Αυτό το νόημα έχουν οι ενέργειες που κάνουμε και αυτό το νόημα έχει ο σχεδιασμός που αναπτύσσουμε αυτήν την στιγμή για τη Ρόδο και αν χρειαστεί και για την Κρήτη. Είχε γίνει η σχετική συζήτηση ή μάλλον η σχετική παρανόηση και στην Κρήτη πριν από έναν μήνα περίπου, αλλά όλα εξαρτώνται από τις πιέσεις που η χώρα θα αντιμετωπίσει. Αυτό, όμως, που σχεδιάζουμε δεν είναι για να δημιουργήσουμε πρόβλημα στον τόπο, στο νησί, στην τοπική κοινωνία, αλλά για να βοηθήσουμε, ώστε να οργανωθεί καλύτερα η αντιμετώπιση ή η διαχείριση αυτού του προβλήματος.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Βουλευτής κ. Θεόδωρος Ρουσόπουλος ζητεί άδεια ολιγοήμερης απουσίας στο εξωτερικό από τις 11 έως τις 14 Δεκεμβρίου 2024.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Ο Βουλευτής κ. Θεοχάρης (Χάρης) Θεοχάρης ζητεί άδεια ολιγοήμερης απουσίας στο εξωτερικό από τις 9-12-2024 έως και τις 11-12-2024.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να ανακοινώσω στο Σώμα το εξής:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης: «Ενσωμάτωση της Οδηγίας (ΕΕ) 2022/2464 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, για την τροποποίηση του Κανονισμού (ΕΕ) 537/2014, της Οδηγίας 2004/109/ΕΚ, της Οδηγίας 2006/43/ΕΚ και της Οδηγίας 2013/34/ΕΕ, όσον αφορά την υποβολή εκθέσεων βιωσιμότητας από τις εταιρείες (L 322) και της κατ’ εξουσιοδότηση Οδηγίας (ΕΕ) 2023/2775 της Επιτροπής, της 17ης Οκτωβρίου 2023, για την τροποποίηση της Οδηγίας 2013/34/ΕΕ του Ευρωπαϊκού Κοινοβουλίου και του Συμβουλίου όσον αφορά τις προσαρμογές των κριτηρίων μεγέθους για τις πολύ μικρές, τις μικρές, τις μεσαίες και τις μεγάλες επιχειρήσεις ή ομίλους».

Συνεχίζουμε με τη συζήτηση της τρίτης με αριθμό 267/27-11-2024 επίκαιρης ερώτησης πρώτου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Κλιματικής Κρίσης και Πολιτικής Προστασίας, με θέμα: «Σιδηροδρομικό δυστύχημα των Τεμπών - Εφαρμόστηκε ή όχι το Ειδικό Σχέδιο Διαχείρισης Ανθρώπινων Απωλειών;».

Ο κ. Κόκκαλης έχει τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ.

Κύριε Υπουργέ, σε λίγο καιρό συμπληρώνονται δύο χρόνια από αυτό το γεγονός το οποίο συγκλόνισε όχι μόνο την Ελλάδα, αλλά και όλον τον κόσμο. Αυτό το οποίο έγινε κατ’ αρχάς, εκτός του γεγονότος ότι χάθηκαν άδικα πενήντα επτά ζωές, ήταν έγκλημα. Κάποιοι δεν το λένε έτσι. Εγώ το λέω, για τον απλούστατο λόγο ότι είχαμε κατηγορουμένους. Και έχουμε! Και όταν υπάρχουν κατηγορούμενοι από τη δικαιοσύνη, σημαίνει ότι υπάρχουν ποινικές διώξεις, σημαίνει ότι υπάρχει αξιόποινη πράξη. Συνεπώς ήταν ένα έγκλημα!

Ακολούθως, όμως, με το τι έγινε από την επόμενη ημέρα 1η, 2, 3 Μαρτίου, έχει ασχοληθεί ο εφέτης ανακριτής με την αλλοίωση του τόπου του εγκλήματος που στην αρχή, να θυμίσω, ότι έλεγαν ότι είναι fake news, ότι είναι ψεύδη; Ήλθε, όμως, η δικαιοσύνη και επιβεβαίωσε ότι πράγματι εκεί είχαμε αξιόποινη πράξη.

Κομβικό σημείο, σύμφωνα με αυτά που ήρθαν στη δημοσιότητα, είναι το Ειδικό Σχέδιο Διαχείρισης Ανθρωπίνων Απωλειών και αντικείμενο της ερώτησης είναι εάν εσείς ως Υπουργός Πολιτικής Προστασίας επιβεβαιώνετε εάν είχε ενεργοποιηθεί το Ειδικό Σχέδιο Διαχείρισης Ανθρωπίνων Απωλειών, ένα εθνικό σχέδιο, το οποίο προβλέπει επακριβώς πώς και τι ακριβώς θα κάνει η κάθε αρμόδια αρχή.

Αξιοσημείωτο, κύριε Υπουργέ, είναι το γεγονός ότι αφ’ ενός ο κ. Παπαγεωργίου, o Γενικός Γραμματέας Πολιτικής Προστασίας, στην απολογία του -πάντα σύμφωνα με αυτά που είναι στη δημοσιότητα, επαναλαμβάνω-, ο επικεφαλής των Πυροσβεστικών Υπηρεσιών αναφέρει ότι δεν ενεργοποιήθηκε, αφ’ ετέρου ο κ. Αγοραστός, ο τότε περιφερειάρχης Θεσσαλίας, αλλά και σύμφωνα με δηλώσεις του ο Υφυπουργός ο κ. Τριαντόπουλος αναφέρουν ότι πράγματι ενεργοποιήθηκε.

Για να προλάβω έναν τυχόν αντίλογο ότι αυτό το θέμα είναι νομικό, να πω ότι σίγουρα είναι νομικό και το χειρίζεται η δικαιοσύνη. Πρέπει όμως να γνωρίζει η κοινωνία γιατί έχει να κάνει με τη σχέση πολίτη και κράτους, την εμπιστοσύνη, εάν σε μια τέτοια τραγική στιγμή εφαρμόστηκε το Ειδικό Σχέδιο Διαχείρισης Ανθρωπίνων Απωλειών.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Κύριε συνάδελφε, σας ευχαριστώ πάρα πολύ για την ερώτηση. Δεν ξέρω τι θέλετε να προλάβετε ή όχι, αλλά έχετε γνώση ότι την υπόθεση αυτήν τη χειρίζεται -και σωστά- ο κύριος εφέτης ανακριτής Λάρισας. Άρα η ενεργοποίηση ή μη του Ειδικού Σχεδίου Διαχείρισης Ανθρωπίνων Απωλειών της Γενικής Γραμματείας Πολιτικής Προστασίας, καθώς και άλλες ενέργειες ή τυχόν παραλείψεις υπηρεσιακών παραγόντων, γνωρίζετε πολύ καλά και εσείς και όλοι ότι έχουν καταστεί αντικείμενο διερεύνησης σε ποινική δικογραφία και άρα εκκρεμεί στη δικαιοσύνη.

Ποιος είναι ο καθ’ ύλην αρμόδιος πλέον; Η δικαστική εξουσία, ο κύριος εφέτης ανακριτής Λάρισας. Άρα η ενεργοποίηση και η υλοποίηση ενός Ειδικού Σχεδίου Διαχείρισης Ανθρωπίνων Απωλειών, που προβλέπεται ως διοικητική διαδικασία υπηρεσιακών παραγόντων από το οικείο Υπουργείο και άλλα Υπουργεία, θέλω να καταστήσω σαφές ότι είναι μια υπηρεσιακή διοικητική διαδικασία όχι μόνο του Υπουργείου Πολιτικής Προστασίας αλλά και άλλων Υπουργείων όπως για παράδειγμα, το Υπουργείο Προστασίας του Πολίτη.

Καταλαβαίνετε πως αυτήν τη στιγμή που το συγκεκριμένο θέμα, κύριε Πρόεδρε, συνιστά αντικείμενο διερεύνησης από τη δικαιοσύνη, οποιαδήποτε τοποθέτηση πολιτικού προσώπου -πόσω μάλλον του Υπουργείου Πολιτικής Προστασίας- στο εν λόγω ζήτημα είναι απαγορευμένη και αδόκιμη. Είναι αδόκιμη γιατί θεωρώ ότι δεν δικαιούμαι να προκαταλάβω την κρίση των αρμόδιων δικαστικών αρχών ως προς τις ελεγχόμενες ενέργειες. Περαιτέρω δε είναι και απαγορευμένη κατά την άποψή μου λόγω της συνταγματικής αρχής της διάκρισης των εξουσιών που επιτάσσει στην εκτελεστική εξουσία να μην προδικάζει ούτε να παρεμβαίνει στον ρόλο και τις αρμοδιότητες της δικαστικής εξουσίας.

Θα σταματήσω εδώ, λέγοντάς σας, κύριε συνάδελφε, ότι η συνέπειά μου σε αυτό αποδεικνύεται στη διάρκεια της θητείας μου και πηγαίνοντας προς τα πίσω.

Ούτε όταν ήμουν το 2014 Υπουργός Προστασίας του Πολίτη και χειριζόμασταν υποθέσεις του σκληρού ποινικού δικαίου ή εξάρθρωση της τρομοκρατίας -πολύ γνωστές εκείνη την εποχή-, καίτοι υπήρχε αρμόδιος εισαγγελέας της αντιτρομοκρατικής, παρενέβην ποτέ στη δουλειά της δικαστικής εξουσίας.

Δεν το έκανα ποτέ κατά τη διάρκεια μείζονος κρίσης δημόσιας υγείας όντας δύο χρόνια Υπουργός Υγείας κατά τη διάρκεια των δύο πρώτων κυμάτων της πανδημίας και όπως καταλαβαίνετε δεν θα το κάνω ποτέ και μάλιστα αναδρομικά, εκ των υστέρων, όντας Υπουργός Πολιτικής Προστασίας για θέματα τα οποία χειρίζεται η ελληνική δικαιοσύνη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, αυτό που είπα και το ανέφερα για να σας προλάβω -προφανώς ίσως εγώ φταίω, δεν το μετέφερα καλά- είναι ακριβώς η πρωτολογία σας.

Εγώ δεν σας είπα να προκαταλάβετε, να επέμβετε στη δικαιοσύνη. Προσέξτε πώς είναι πολιτικό το θέμα. Ως Υπουργός Πολιτικής Προστασίας γι’ αυτό που έγινε -χάθηκαν πενήντα επτά άνθρωποι- εάν γνωρίζετε, δεν πρέπει ο πολίτης να μάθει αν σε μια τέτοια τραγική στιγμή ενεργοποιείται το ειδικό σχέδιο ή δεν ενεργοποιείται, ενεργοποιήθηκε ή δεν ενεργοποιήθηκε;

Αναφέρατε ότι είναι μια υπηρεσιακή διαδικασία. Πράγματι, αλλά εδώ συγκλόνισε όχι μόνο το πανελλήνιο. Θα συμφωνήσετε μαζί μου; Υπάρχει αμφιβολία αυτήν τη στιγμή εάν έχει ενεργοποιηθεί αυτό. Αυτό είναι το συμπέρασμα. Εγώ αυτό το καταλαβαίνω.

Υπάρχει αμφιβολία αν έχει ενεργοποιηθεί αυτή η υπηρεσιακή διαδικασία, πράγματι, την οποία έχετε περιγράψει πολύ σωστά και ορθά και την έχετε παρουσιάσει στη Βουλή. Εγώ όμως εξέλαβα ότι υπάρχει αυτή τη στιγμή αμφιβολία εάν την 1η Μαρτίου του 2023 ενεργοποιήθηκε το ειδικό σχέδιο διαχείρισης ανθρώπινων απωλειών.

Δεν είναι παρέμβαση στη δικαιοσύνη, εάν πει ο Υπουργός Πολιτικής Προστασίας ότι τότε ενεργοποιήθηκε, ασχέτως αν μπορεί κάποιοι υπηρεσιακοί να κάνουν λάθη. Είναι παρέμβαση; Εγώ πρώτος, δικηγόρος είμαι, γνωρίζω πολύ καλά ότι ο εφέτης ανακριτής έχει ασκήσει ποινικές διώξεις. Αυτή είναι μια διαδικαστική διαδικασία. Αλλά να πει ο Υπουργός Πολιτικής Προστασίας ότι τότε ενεργοποιήθηκε το ειδικό σχέδιο δεν θεωρείται παρέμβαση. Εγώ τουλάχιστον εκλαμβάνω ότι υπάρχει μια αμφιβολία εάν έχει ενεργοποιηθεί ή όχι.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Ναι, κύριε συνάδελφε, πιστεύω ότι ο εκ μέρους μου σχολιασμός ενεργειών διοικητικών οργάνων και υπηρεσιακών παραγόντων στους οποίους αναφέρεται η επίκαιρη ερώτησή σας είναι εντελώς ανέφικτος, γιατί βασίζεται σε υπομνήματα προς τις δικαστικές αρχές, όπως σας εξήγησα, όχι μόνο υπηρεσιακών παραγόντων της πολιτικής προστασίας, αλλά και άλλων φορέων.

Το περιεχόμενο των υπομνημάτων αυτών γνωρίζουν μόνο οι ίδιοι και ο φυσικός τους δικαστής, δηλαδή ο κύριος εφέτης ανακριτής Λαρίσης. Συνεπώς, εδώ υπάρχει μια δεδομένη μυστικότητα στη διαδικασία η οποία προβλέπεται σε τέτοιες περιπτώσεις. Δεν μας επιτρέπει να έχουμε λάβει γνώση των ισχυρισμών όλων των εμπλεκομένων φορέων και σωστά.

Με δεδομένο, λοιπόν, αυτήν τη μυστικότητα την οποία σέβομαι και που διέπει τη δικαστική διερεύνηση, είμαι υποχρεωμένος να απέχω του σχολιασμού. Η εύρεση της αλήθειας -και αυτός πρέπει να είναι ο στόχος όλων- επί του ερωτώμενος θέματος περί ενεργοποίησης ή μη του ειδικού σχεδίου διαχείρισης ανθρώπινων απωλειών της Γενικής Γραμματείας Πολιτικής Προστασίας αποτελεί κατά το παρόν στάδιο αποκλειστικό έργο των δικαστικών αρχών και είμαι σίγουρος ότι το γνωρίζετε και εσείς αυτό.

Σε κάθε περίπτωση, η ερώτησή σας θεωρεί ως δεδομένες πράξεις ή παραλείψεις που δεν έχουν καν επιβεβαιωθεί κατά το παρόν στάδιο από τη δικαστική διερεύνηση, παραδείγματος χάριν παραλείψεις ως προς την ασφάλεια της περιμέτρου του χώρου του δυστυχήματος. Αυτό ακριβώς είναι και το θέμα το οποίο ερευνούν οι δικαστικές αρχές και πιστεύω, κύριε συνάδελφε, ότι και εγώ και εσείς οφείλουμε να τις αφήσουμε να το πράξουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την πέμπτη με αριθμό 252/25-11-2024 επίκαιρη ερώτηση πρώτου κύκλου του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Εθνικής Άμυνας με θέμα: «Ομολογία του κ. Υπουργού περί πληρότητας 30% στρατοπέδων στον Έβρο και 130% στην Πελοπόννησο, με επικείμενο το κλείσιμο εκατόν τριάντα επτά στρατοπέδων».

Παρακαλώ, κύριε συνάδελφε.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, για να είστε εσείς και η Κυβέρνησή σας με τη σωστή πλευρά της ιστορίας, αποφασίσατε να κλείσετε εκατόν τριάντα επτά στρατόπεδα, εκ των οποίων κάποια θα βρίσκονται και στον Έβρο. Για να είστε εσείς με τη σωστή πλευρά της ιστορίας και να στηρίξετε τον πόλεμο στην Ουκρανία και να δίνετε 500 εκατομμύρια τον χρόνο μέχρι το 2030, αφήνουμε αμυντικά κενά για την Ελλάδα.

Δεν το λέω εγώ, το είπε ο ίδιος ο Πρωθυπουργός σε συνέντευξη το καλοκαίρι στο ΝΑΤΟ, όπου είπε συγκεκριμένα και αυτολεξεί: «Παρέχουμε στην Ουκρανία ευρωπαϊκή οικονομική βοήθεια 50 δισεκατομμύρια ευρώ. Πρόκειται για ένα σημαντικό πακέτο που συμφωνήσαμε πριν από λίγους μήνες. Τα κράτη μέλη συνεισφέρουν όμως και στις αμυντικές δυνατότητες της Ουκρανίας στο μέτρο των δυνατοτήτων μας. Ταυτόχρονα όμως πρέπει να εξετάσουμε τα κενά που έχει δημιουργήσει αυτό στις δικές μας αμυντικές ικανότητες. Όσο και αν μιλάμε για εξελιγμένα συστήματα, πρέπει επίσης να βεβαιωθούμε ότι διαθέτουμε τα στοιχειώδη».

Επίσης, ανέφερε ο κύριος Υπουργός στις 14-11-2024 στην Επιτροπή Εξωτερικών και Άμυνας ότι στον Έβρο υπάρχουν στρατόπεδα υποστελεχωμένα με 30% πληρότητα και 130% πληρότητα στην Πελοπόννησο. Στον Έβρο, που έχεις τον Τούρκο απέναντι, ο οποίος μιλάει για «γαλάζιες πατρίδες», αμφισβητεί και αναφέρει τη μειονότητα στη Θράκη ως τουρκική.

Εδώ ήμασταν πάλι σε αυτό το Βήμα, κύριε Υφυπουργέ, αν θυμάστε, πριν λίγους μήνες, που σας είπα για το φαινόμενο της επέλασης των Τούρκων μέσω της αγοράς ακινήτων στη Θράκη, που απαγορεύεται και υπάρχει κενό νόμου. Δείτε το γιατί συστήνουν νομικά πρόσωπα και από πίσω οι εταίροι είναι Τούρκοι και αγοράζουν όλη τη Θράκη και είπατε θα το δείτε στο πεδίο. Αυτό είναι παράνομο. Και όσο το είδε εδώ ο περιπτεράς -απέναντι εδώ μόλις στρίβετε, υπάρχει ένα περίπτερο, το έχει Πακιστανός- όσο το είδε αυτός, το είδατε και εσείς, κύριε Υφυπουργέ. Και ενώ υπάρχουν αυτοί οι κίνδυνοι στη Θράκη, ανερυθρίαστα ομολόγησε ο κύριος Υπουργός -που αν το έκανε οποιοσδήποτε άλλος θα είχε αποταχθεί- ότι ήταν υποστελεχωμένα τα στρατόπεδα στον Έβρο και υπερστελεχωμένα στην Πελοπόννησο.

Ερωτάστε αν προτίθεστε να κλείσετε στρατόπεδα στον Έβρο. Να ξέρετε ότι υπάρχει μια φήμη ότι υποβαθμίζεται η 7η Μηχανοκίνητη Ταξιαρχία στον Προβατώνα. Θα κλείσουν στρατόπεδα στον Προβατώνα, στο Σουφλί, στον κεντρικό Έβρο, που επλήγη περισσότερο από οποιαδήποτε άλλη περιοχή στον Έβρο, ενώ εσείς μιλάτε για ανασυγκρότηση του Έβρου και για δεκαεννέα μέτρα στήριξης του Έβρου. Θα ήθελα και εδώ μια απάντηση, αν προτίθεστε να κλείσετε την 7η Ταξιαρχία στον Προβατώνα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ, κύριε Πρόεδρε.

Κύριε συνάδελφε, θίξατε πάρα πολλά θέματα ξεκινώντας από τη δήλωση του Πρωθυπουργού την οποία επειδή ξέρουμε να διαβάζουμε καλά ελληνικά τη διαβάσατε, δεν αμφισβητώ ότι την είπατε λέξη κατά λέξη. Πουθενά δεν φαίνεται από αυτό που διαβάσατε ότι δίνουμε 500 εκατομμύρια τον χρόνο στην Ουκρανία, πουθενά. Δεύτερον, πουθενά δεν φαίνεται από τη δήλωση την οποία επίσης αναγνώσατε ότι υπάρχουν κενά στην άμυνά μας εξαιτίας της όποιας βοήθειας υπάρχει στην Ουκρανία. Αναφέρατε συγκεκριμένα για 50 δισεκατομμύρια, πράγματι, που δίδει από κοινοτικούς πόρους η Ευρωπαϊκή Ένωση προς την Ουκρανία. Βεβαίως είμαστε στη διάθεσή σας ανά πάσα στιγμή να σας ενημερώσουμε πλήρως, όπως έχουμε κάνει και με άλλους πολιτικούς Αρχηγούς, για οτιδήποτε θέλετε όσον αφορά ακόμη και αυτό το ζήτημα.

Έρχομαι όμως στο θέμα της αναδιάρθρωσης και της νέας δομής. Ευτυχώς, κύριε συνάδελφε, τουλάχιστον στην πρωτολογία σας δεν κάνατε τους αγοραίους χαρακτηρισμούς που κάνατε στην ερώτησή σας περί προδοτών. Η έκφραση έχει να ακουστεί σε αυτήν εδώ την Αίθουσα από την εποχή της Χρυσής Αυγής. Ευτυχώς το παραλείψατε, αλλά βέβαια στη γραπτή ερώτηση παραμένει. Γιατί στην ουσία είναι σαν να χαρακτηρίζετε προδότες -αφήστε την πολιτική ηγεσία του Υπουργείου Εθνικής Άμυνας- ακόμα και τη στρατιωτική ηγεσία η οποία στην ουσία είναι εκείνη, και το ξέρετε πολύ καλά, η οποία εισηγείται τη νέα δομή δυνάμεων.

Γιατί, κύριε συνάδελφε, δεν είμαι ούτε εγώ ούτε εσείς ο ειδικός, ο οποίος θα κρίνει πού θα πρέπει να είναι οι δυνάμεις μας στην ελληνική επικράτεια. Είναι οι στρατιωτικοί μας, είναι η στρατηγική ηγεσία η οποία επί δεκαετίες και το έχει σπουδάσει αλλά κυρίως το ασκεί επί του πεδίου, εκείνη η οποία θα κρίνει πού θα πρέπει να είναι τοποθετημένη η δύναμή μας στον ελλαδικό χώρο προκειμένου να έχουμε την βέλτιστη αποτρεπτική ισχύ.

Όσον αφορά στον Έβρο ρωτάτε στην ερώτησή σας για ποιον λόγο είναι υποστελεχωμένα τα στρατόπεδα. Κύριε συνάδελφε, ξέρετε πολύ καλά ότι η υπάρχουσα διάταξη όχι μόνο στον Έβρο αλλά συνολικά στον ελλαδικό χώρο ανταποκρίνεται σε κάποιες άλλες εποχές, σε μια άλλη δομή δυνάμεων αν θέλετε και με άλλα δημογραφικά χαρακτηριστικά. Αυτό το οποίο έχουμε πει κατ’ επανάληψη και ο Υπουργός αλλά και εγώ, είναι ότι προφανώς ο Έβρος, προφανώς τα νησιά του ανατολικού Αιγαίου τα οποία αποτελούν την προμετωπίδα της αντιμετώπισης της όποιας εξ ανατολών απειλής, όχι μόνο θα ενισχυθούν, όχι μόνο δεν θα είναι υποστελεχωμένα, αλλά ακριβώς αυτός είναι και ο λόγος που αναφέραμε ότι δεν είναι δυνατόν να συνεχιστεί μια κατάσταση στον ελλαδικό χώρο όπου κάποια στρατόπεδα της ενδοχώρας είναι υπερστελεχωμένα και κάποια άλλα, λίγα ευτυχώς, στην παραμεθόριο και στον Έβρο είναι υποστελεχωμένα.

Θα σας θέσω και ένα ερώτημα και,, πραγματικά θα ήθελα μια απάντηση σε αυτό: Προτιμάτε σε μία περιοχή να έχουμε μεγάλο αριθμό στρατοπέδων με υποστελέχωση ή λιγότερο αριθμό στρατοπέδων με μεγαλύτερο αριθμό στρατευσίμων και στελεχιακού δυναμικού; Νομίζω είναι αυτονόητη η απάντηση.

Αλλά σε κάθε περίπτωση, επαναλαμβάνω, δεν είμαι ούτε εγώ ούτε εσείς αυτός ο οποίος θα το κρίνει. Έχουμε ευτυχώς άξιο στελεχιακό δυναμικό στις Ένοπλες Δυνάμεις και εκείνοι εισηγούνται πάντα με βάση και ως κριτήριο τη μεγαλύτερη δυνατή αποτρεπτική ισχύ για την πατρίδα μας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Παράσχος Παπαδάκης.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ.

Τώρα αν εσείς ευχαριστηθήκατε με την απάντηση που δώσατε εμένα μου περισσεύει. Κοιτάξτε, κύριε Υφυπουργέ, εδώ υπάρχει αυτή η ασφάλεια της Αθήνας, του Κολωνακίου να μιλάμε με έπαρση και να λέμε αυτά που λέμε. Έρχεστε στον Έβρο, μας κάνετε μια χειραψία, μας κάνετε ένα «μασαζάκι» εκεί με τους τοπικούς δημάρχους που είναι δικά σας παιδιά και φεύγετε. Να έρθετε να ζήσετε στον Έβρο, να δείτε πως είναι -ένα μήνα όχι περισσότερο- και μετά θα τα πούμε λίγο διαφορετικά. Δεν θα μιλάτε έτσι όπως μιλάτε τώρα.

Τον παραλληλισμό περί Χρυσής Αυγής εγώ τον αντιπαρέρχομαι. Είναι τουλάχιστον άστοχος και αυτή η προσπάθεια που πάτε να κάνετε τώρα πέφτει στο κενό. Δεν σας τιμά γιατί είστε καλός πολιτικός. Επίσης, ποιος έφερε την κατάσταση εδώ; Αυτή την αναδιάρθρωση που πάτε να κάνετε τώρα και μιλάτε για υποστελέχωση στον Έβρο εγώ τη δημιούργησα; Εσείς αναλάβετε τα ηνία της χώρας από άλλο κόμμα; Εσείς δεν κυβερνούσατε πάλι; Πέντε, πεντέμισι χρόνια κυβερνάτε. Αυτή η άνιση κατανομή με την πληρότητα, με την υποστελέχωση στον Έβρο με όλα αυτά τα προβλήματα που έχει με την Τουρκία είναι δικό σας δημιούργημα, κύριε Υφυπουργέ, μην ξεχνιόμαστε εδώ.

Και σύμφωνα με το άρθρο 4 του ν.3883/2010 -να μιλάμε και νομικά- οι αποσπάσεις, οι μεταθέσεις, οι μετατάξεις αποφασίζονται με αιτιολογημένη απόφαση του Υπουργού Εθνικής Αμύνης. Και στο άρθρο 5 του ν.3883 ένα από τα κριτήρια για τις μεταθέσεις είναι οι υπηρεσιακές ανάγκες. Πού βλέπετε εσείς υπηρεσιακές ανάγκες; Στην Πελοπόννησο; Στη Θήβα; Όχι στον Έβρο; Απαντήσατε στην ερώτηση που έκανα; Σχεδιάζετε να κλείσετε στρατόπεδα στον Έβρο και αν ναι πού; Σχεδιάζετε να υποβαθμίσετε την έβδομη μηχανοκίνητη ταξιαρχία; Και αν ναι, γιατί;

Αυτά είναι τα ερωτήματα που σας θέτω. Αυτά που λέτε εσείς, με τους διάφορους παραλληλισμούς που κάνατε, δεν ενδιαφέρουν τον κόσμο. Εδώ ο Έβρος με έστειλε σήμερα γιατί βράζει. Την Πέμπτη πάλι θα βγουν στο Σουφλί με μια επιτροπή που έχουν εκεί. Θα βγουν στους δρόμους και θα φωνάζουν. Διότι, ξέρετε, πέραν της ασφάλειας της εθνικής που παρέχει ο στρατός στον Έβρο για ευνόητους λόγους, είναι και οικονομικός πνεύμονας για κάποιες περιοχές όπως του κεντρικού Έβρου, του Σουφλίου, που εσείς θέλετε να στηρίξετε και όχι εσείς προσωπικά η Κυβέρνησή σας εννοώ!

Εδώ απαντήστε, κύριε Υφυπουργέ και αφήστε τους διάφορους παραλληλισμούς περί Χρυσής Αυγής. Γιατί ναι, αν όντως αφήσατε τον Έβρο με όλα αυτά τα προβλήματα που αμφισβητούν τον Δυτικό Βραχίονα, το Αινήσιο Δέλτα του Έβρου, που αμφισβητούν την βραχονησίδα Ζουράφα ανάμεσα στην Αλεξανδρούπολη και τη Σαμοθράκη, που αγοράζουν τα ακίνητα στη Θράκη σωρηδόν, ενώ απαγορεύεται, για μένα είναι προδοσία. Εσείς αν το λέτε αλλιώς, δικαίωμά σας. Εγώ αναλαμβάνω την ευθύνη των λεγομένων μου. Θέλω να μου απαντήσετε συγκεκριμένα, πέραν των χαρακτηρισμών ή εντυπώσεων που μπορεί να δώσουμε σήμερα εδώ, ώστε να φύγουμε από εδώ πιο σοφοί για τον εβρίτικο λαό, όχι για μένα.

Προτίθεστε να κλείσετε στρατόπεδα στον Έβρο και αν ναι πού; Και για ποιο λόγο τα αφήσατε υποστελεχωμένα με όλα αυτά τα προβλήματα που έχουμε από τον κακό γείτονα Τούρκο;

Ευχαριστώ.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, στην πρωτολογία μου ήμουν σαφής όσον αφορά τα ερωτήματά σας, αλλά δεν θέλετε να καταλάβετε. Θα τα επαναλάβω για να είναι καταγεγραμμένα.

Σας είπα προηγουμένως ότι τον όποιο σχεδιασμό για τη διάταξη των ελληνικών Ενόπλων Δυνάμεων στην επικράτεια τον κάνουν τα επιτελεία. Και ας συμφωνήσουμε σε αυτή την Αίθουσα ότι ούτε εγώ -θα το ξαναπώ- ούτε εσείς, είμαστε ειδικοί επί αυτού. Έχουμε στρατηγούς, έχουμε πτεράρχους, έχουμε ναυάρχους, οι οποίοι –επαναλαμβάνω- και τη γνώση έχουν και ικανότατοι είναι και εκείνοι θα κρίνουν πώς θα είναι η διάταξη των ελληνικών Ενόπλων Δυνάμεων στην ελληνική επικράτεια.

Από κει και πέρα όμως, ξέρετε πολύ καλά -και έχω την τιμή- ότι συμμετέχω σε μια Κυβέρνηση που επί της δικής της θητείας ο Έβρος δεν έπεσε, κύριε συνάδελφε. Δείξαμε λοιπόν, πολύ καλά ως Κυβέρνηση τι σημαίνει για μας ο Έβρος. Δείξαμε πολύ καλά τι σημαίνει υβριδική απειλή. Δείξαμε πάρα πολύ καλά ότι ξέρουμε τι σημαίνει απειλή στο Αιγαίο. Επομένως, αλλού αυτά τα οποία απευθύνεστε περί προδοσίας και οτιδήποτε άλλο.

Θα ξαναθέσω το ερώτημα: Θέλουμε ή δεν θέλουμε να είναι επανδρωμένα τα στρατόπεδά μας; Πρέπει να γίνει ένα συμμάζεμα συνολικά; Δεν αναφέρομαι στον Έβρο. Από τα οκτακόσια τριάντα ένα στρατόπεδα -που έχουν περισσότερα από ό,τι έχουν οι Ηνωμένες Πολιτείες στο έδαφός τους- να είναι υποστελεχωμένα κάποια. Δεν είπε ο Υπουργός ότι είναι όλος ο Έβρος υποστελεχωμένος.

Ίσα-ίσα, ενισχυμένος είναι ο Έβρος και σε ανθρώπινο δυναμικό και σε οπλικά συστήματα και σε υποδομές και ξέρετε πάρα πολύ καλά.

Επειδή έχω πάει πολλές φορές στον Έβρο ξέρω πολύ καλά. Είναι η ίδια η εικόνα του Έβρου, κύριε συνάδελφε, σε σχέση με το 2019; Να μην αναφερθώ σε πολύ συγκεκριμένα ζητήματα, που για ευνόητους λόγους δεν μπορώ να δώσω πληροφορίες εδώ σε μια ανοικτή συνεδρίαση, όπως για τη διάταξη των στρατοπέδων, ποια θα κλείσουν, ποια θα ενισχυθούν, ποια θα ανοίξουν. Το αντιλαμβάνεστε αυτό. Όμως, ξέρετε πολύ καλά, εάν πάμε από τον βορρά μέχρι τον νότο του Έβρου, είναι η ίδια η εικόνα σε σχέση με το 2019; Έχουμε τα ίδια φυλάκια; Έχουμε τις ίδιες δυνατότητες; Έχουμε τον ίδιο φράχτη, όπως ήταν το 2019, που στην ουσία δεν υπήρχε φράχτης; Γιατί αυτά τα παραλείπετε; Για να δημιουργείτε εντυπώσεις συνεχώς;

Τουλάχιστον στα εθνικά θέματα, στα θέματα άμυνας ας μπορούμε να συμφωνήσουμε σε έναν κοινό παρονομαστή. Δεν είναι όλα αντιπολίτευση, κύριε συνάδελφε. Τουλάχιστον -και επειδή σας παρακολουθώ ανελλιπώς- να συμφωνήσουμε σε μερικά πράγματα. Ας συμφωνήσουμε τουλάχιστον, ότι δεν μπορεί να συνεχιστεί μια κατάσταση, ότι κάποια στρατόπεδα του Έβρου δεν μπορεί να είναι υποστελεχωμένα. Εμείς θέλουμε να τα ενισχύσουμε, δηλαδή το αντίθετο. Είστε αντίθετος εσείς σε αυτό; Φαντάζομαι πως όχι.

Όταν λοιπόν -επαναλαμβάνω- θέλετε μια πλήρη ενημέρωση, όχι όμως σε ανοιχτή συνεδρίαση, είμαστε διατεθειμένοι να σας την παρέχουμε συγκεκριμένα: πού θα υπάρξει ενίσχυση, πώς θα είναι τα οπλικά μας συστήματα, πόσο θα είναι το ανθρώπινό μας δυναμικό. Νομίζω αυτό είναι αυτονόητο, κύριε συνάδελφε. Δεν μπορώ σήμερα στην Αίθουσα να σας πω τι ανοίγει, τι κλείνει, τι συγχωνεύεται, τι ενδυναμώνεται, τι προστίθεται. Αντιληπτό, φαντάζομαι.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την όγδοη με αριθμό 273/1-12-2024 επίκαιρη ερώτηση πρώτου κύκλου του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εξωτερικών με θέμα: «Συνεχίζονται οι προκλητικές τουρκικές δηλώσεις για το Αιγαίο με αφορμή το συμβάν στην Κάσο».

Ελάτε, κύριε συνάδελφε.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, ανεβαίνω σήμερα σε αυτό το Βήμα με ιδιαίτερο αίσθημα ευθύνης, προκειμένου να σας ρωτήσω για ένα θέμα το οποίο θεωρώ και εγώ πολύ σημαντικό, καθ’ ότι η κατάσταση που αντιμετωπίζουμε στο Αιγαίο είναι εξαιρετικά κρίσιμη.

Θα παρακολουθήσατε και εσείς τις δηλώσεις του Υπουργού Άμυνας της Τουρκίας, οι οποίες ήταν όχι μόνο προκλητικές αλλά και προσβλητικές, σε ό,τι αφορά την κυριαρχία και τα κυριαρχικά δικαιώματα της Ελλάδος. Ενδεικτικά, να θυμίσω κάποιες: Ότι «οι τουρκικές δυνάμεις εμπόδισαν την ερευνητική δραστηριότητα πόντισης των καλωδίων του ιταλικού πλοίου «Ievoli Relume», ότι «αυτό έγινε σε τουρκική υφαλοκρηπίδα», ότι «οι Ιταλοί είπαν “ναι, αποδέχομαι τη δική σας περιοχή ευθυνών”» αναφερόμενοι στην τουρκική και αν θα μπορούσαν να έχουν την άδειά τους.

Αντιλαμβάνομαι ότι εσείς δεν είστε καθόλου υπεύθυνος για το τι λένε οι γείτονες Υπουργοί, πλην όμως δεδομένων και των όσων έχετε αναφέρει σε συνέντευξή σας ήδη πριν από έναν χρόνο και τα επαναλαμβάνετε σε κάθε ευκαιρία, σχετικά με τη σημασία της Διακήρυξης των Αθηνών, η οποία -ανοίγω ξανά εισαγωγικά για τα δικά σας λεγόμενα από περσινή συνέντευξη στην εφημερίδα «ΤΑ ΝΕΑ»- ότι «έχει υψηλό συμβολισμό και ουσία», ότι «θέλετε να εμβαθύνουμε τις διμερείς σχέσεις», «να επιβεβαιώσουμε τη φιλία», «να γίνει ρητή αναφορά σε αναγνωρισμένες αρχές Διεθνούς Δικαίου», παρακάτω τοποθετείτε «ως επιστέγασμα νέου και αμοιβαία επωφελούς κεφαλαίου τις διμερείς σχέσεις» κ.ο.κ. και δεδομένης της αναφοράς του Γκιουλέρ για μαξιμαλιστικές και παράνομες απαιτήσεις της χώρας μας στην Ανατολική Μεσόγειο και στο Αιγαίο, με την αμφισβήτηση που αυτό ουσιαστικά υπονοεί για το Διεθνές Δίκαιο και τη νομιμότητα, ποιες είναι οι ενέργειες που θα κάνει η μεριά του ελληνικού Υπουργείου Εξωτερικών, προκειμένου να μην φαίνεται ότι εμείς μένουμε άπραγοι και ότι τελικά, μάλλον αναγνωρίζουμε τουρκική υφαλοκρηπίδα ή αναγνωρίζουμε όσα λένε οι Τούρκοι για κάτι τέτοιο;

Συγκεκριμένες ερωτήσεις που θέλω, παρακαλώ, στην πρωτολογία σας να απαντηθούν: Αν υπήρχε αντίδραση της Ελλάδας στο περιστατικό και αν ναι, ποιες ήταν οι ενέργειες που ακολουθήθηκαν; Σε ό,τι αφορά τη χορήγηση άδειας και τη σύμβαση από τον ΑΔΜΗΕ για την εκτέλεση ερευνών που δόθηκε στο ιταλικό πλοίο, αν υπήρξε όρος που να διασφαλίζει ότι δεν θα ζητηθεί άδεια από τρίτες χώρες, δηλαδή της Τουρκίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ πολύ, κύριε Πρόεδρε.

Κύριε καθηγητά, ευχαριστώ για την ερώτηση που μου δίνετε την ευκαιρία να τοποθετηθώ εκ νέου για το ζήτημα της ηλεκτρικής διασύνδεσης Κρήτης – Κύπρου και εν τέλει Ισραήλ.

Είχα την ευκαιρία αρκετές φορές να αναφερθώ σε αυτό και καταλαβαίνω ότι κάθε φορά που τίθεται εκ νέου το ζήτημα εξαιτίας μιας δήλωσης η οποία προέρχεται από την Τουρκία, οφείλω να δίδω τις προσήκουσες απαντήσεις, αλλά δεν θα αποστώ από εκείνο που παγίως σας αναφέρω.

Και αναφέρω πάρα πολύ συγκεκριμένα τα ακόλουθα. Η ηλεκτρική διασύνδεση Κρήτης-Κύπρου αποτελεί ένα έργο αμοιβαίου ενδιαφέροντος για την Ευρωπαϊκή Ένωση. Κατά τούτο, είναι έργο που χρηματοδοτείται μερικώς από την Ευρωπαϊκή Ένωση και έχει αναχθεί σε μείζον έργο για την Ευρωπαϊκή Επιτροπή.

Δεύτερον, στο πλαίσιο αυτής της λειτουργίας, η ελληνική Κυβέρνηση, η αρμόδια υπηρεσία, η ΕΧΑΕΘ, έχει δώσει άδεια στο ιταλικό πλοίο για να κάνει τις αναγκαίες έρευνες και να κάνει την πόντιση των ηλεκτρικών καλωδίων. Ρητώς αναφέρεται αυτονοήτως ότι θα πρέπει να τηρείται απαρεγκλίτως η ελληνική νομοθεσία.

Τρίτον, σε ό,τι αφορά το ζήτημα του συμβάντος της Κάσου, επαναλαμβάνω ότι το πλοίο εξήλθε των ελληνικών χωρικών υδάτων σε χώρο που είναι ήδη καθορισμένος από την ελληνοαιγυπτιακή συμφωνία. Υπήρξε, πράγματι, μια παρεμπόδιση εκ μέρους τουρκικών πλοίων. Το πλοίο συνέχισε κανονικά την έρευνά του, αφού αποσυμπιέστηκε η ένταση και ολοκληρώθηκε, σύμφωνα με τον προγραμματισμό, απολύτως η ερευνητική του δραστηριότητα.

Τέταρτον, δεν υπήρξε καμμία απολύτως αίτηση ούτε αδειοδότηση από τις τουρκικές αρχές. Κατά τούτο, ούτε άμεσα ούτε έμμεσα, με οποιονδήποτε τρόπο υπήρξε αναγνώριση κυριαρχικών δικαιωμάτων της Τουρκίας.

Πέμπτον, το έργο αυτό θα συνεχιστεί κανονικά, σύμφωνα με τα προβλεπόμενα από την Ευρωπαϊκή Επιτροπή εγκεκριμένα σχέδιά του και με βάση τον προγραμματισμό της ίδιας εταιρείας.

Ήθελα να κλείσω, κύριε καθηγητά, αναφέροντας το ζήτημα της Διακήρυξης των Αθηνών, στην οποία κάνετε μνεία. Πράγματι, είναι ένα κείμενο σημαντικά υψηλού συμβολισμού και τούτο, διότι για πρώτη φορά καταγράφεται η βούληση των δύο μερών να προχωρήσουν από κοινού στο πλαίσιο καλής γειτονίας και φιλικού διακανονισμού, έτσι ώστε να μην παράγονται κρίσεις. Υπάρχει μια ρητή αναφορά εκ μέρους της Τουρκίας για σεβασμό του Διεθνούς Δικαίου. Βεβαίως, αντιλαμβανόμαστε όλοι -και αναφέρεται ρητά στη Διακήρυξη των Αθηνών- ότι οι χώρες δεν αφίστανται των βασικών νομικών τους θέσεων.

Κύριε καθηγητά, δεν θα μπορούσαμε να πιστεύουμε ότι μέσα σε δεκαέξι μήνες η Τουρκία θα αποστεί από δόγματα τα οποία έχει φέρει στην επιφάνεια εδώ και δεκαετίες. Η αποστρατικοποίηση ανατρέχει δεκαετίες. Οι γκρίζες ζώνες ανατρέχουν δεκαετίες. Τα μαξιμαλιστικά αιτήματα, τα οποία αφορούν αποκλειστική οικονομική ζώνη και υφαλοκρηπίδα, ανατρέχουν δεκαετίες. Άρα, δεν είναι κάτι καινοφανές και δεν είναι κάτι το οποίο θεωρούμε ότι θα λήξει από τη μία ημέρα στην άλλη.

Από την άλλη πλευρά, θεωρούμε κρίσιμο -και νομίζω ότι θα συμφωνήσετε σε αυτό- ότι το να βρίσκονται οι δύο γειτονικές χώρες σε ένα καθεστώς διαλόγου, έτσι ώστε να μην παράγονται εντάσεις και κρίσεις, είναι κάτι το οποίο όχι μόνο είναι ωφέλιμο, αλλά είναι αναγκαίο για τη χώρα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Ευχαριστώ πολύ, κύριε Γεραπετρίτη.

Θα θέσω μερικά ερωτήματα με βάση την απάντηση στην πρωτολογία σας και μετά, θα προχωρήσω στη δευτερολογία μου.

Αναφέρατε το μετά την αποσυμπίεση της έντασης. Πώς αποσυμπιέστηκε αυτή η ένταση; Είναι το πρώτο ερώτημα. Είπατε ότι δεν υπήρξε καμμία αίτηση προς το τουρκικό κράτος από τους Ιταλούς. Άρα, τα λεγόμενα του Τούρκου Υπουργού Άμυνας λέτε ότι είναι ψευδή ότι τους ζητήθηκε άδεια;

Τρίτον, αναφέρατε -και είναι πολύ λογικό- ότι σε δεκαέξι μήνες δεν μπορούμε να αντιστρέψουμε κλίμα και κινήσεις δεκαετιών. Εσείς βλέπετε διαφορά σε αυτούς τους δεκαέξι μήνες; Δηλαδή, υπάρχει μια τάση βελτίωσης όλων των θεμάτων που θέσατε ως αδίκως ζητούμενα από την Τουρκία, γκρίζες ζώνες, αποστρατικοποίηση κ.ο.κ.;

Θα συμφωνήσω, επίσης, ότι είναι πολύ σημαντικό να έχουμε ανοικτό δίαυλο και να υπάρχει διάλογος ακόμα και με τον εχθρό μας, αν θεωρήσουμε ότι η Τουρκία ανήκει σε αυτή την κατηγορία, που εγώ το θεωρώ. Αναρωτιέμαι, όμως, γιατί δεν έχουμε την ίδια, ας πω, ζεστή θέληση να έχουμε και ανοιχτό διάλογο με τη Ρωσία. Συναντήθηκα με τον πρέσβη πριν από δύο μήνες και μου είπε ότι επί δυόμισι έτη όχι μόνο δεν τον έχει συναντήσει κανένας, αλλά έχει αποκλειστεί, παρ’ ότι είναι ο πρύτανης όλων των διπλωματών στην Ελλάδα, από όλες τις εκδηλώσεις.

Σωστά είπατε ότι το πλοίο κινήθηκε εντός της ελληνοαιγυπτιακής ζώνης, μεταξύ του εικοστού έκτου και του εικοστού ογδόου παραλλήλου, το οποίο επισήμως και νομίμως έχουμε καταθέσει στα Ηνωμένα Έθνη και βρίσκεται στον Πίνακα 105. Άρα, δεν θα υπήρχε καμμία περίπτωση να χρειάζεται άδεια. Και για αυτό ξαναρωτάω το εξής. Δηλαδή λέει ψέματα ο Υπουργός Άμυνας της Τουρκίας;

Μαζί με αυτό πηγαίνει και το επόμενο ζήτημα που σχετίζεται με το όλο θέμα. Γιατί καθυστερούμε την ολοκλήρωση -πάλι δόθηκε παράταση- του θαλάσσιου χωροταξικού σχεδιασμού, παρ’ όλο που ξέρετε ότι η Ελλάδα πληρώνει πρόστιμο για αυτό το θέμα; Πρόσφατα η αδερφή του Πρωθυπουργού και πρώην Υπουργός Εξωτερικών ανέφερε το Αιγαίο ως ελληνική λίμνη και ότι έχουν και άλλοι ενδεχομένως, κατ’ αυτήν, ενδιαφέρον και δεν θα έπρεπε να είμαστε τόσο μαξιμαλιστές στις θέσεις μας. Και ρωτάω τα εξής. Η δική σας προσωπική άποψη ποια είναι; Ποια είναι η επίσημη άποψη του Υπουργείου;

Τέλος, αναρωτιέμαι πώς μπορεί να γίνεται συζήτηση -σαφώς και θέλουμε βελτίωση του κλίματος- όταν δεν έχει ακόμα καταργηθεί το casus belli, που εδώ και πάνω από εικοσιπέντε χρόνια υπάρχει από την γειτονική χώρα. Δεν ξέρω αν θέτετε εσείς ως πρόβλημα ή ως ζητούμενο την κατάργηση του casus belli. Αυτά εν ολίγοις. Αν κάτι από όλα αυτά που είπα και που ρώτησα δεν τα έχετε σημειώσει, με χαρά να σας τα επαναλάβω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Φοβούμαι, κύριε καθηγητά, ότι θα λάβω μομφή από το Προεδρείο αν απαντήσω σε όλα σας τα ερωτήματα, τα οποία αφ’ ενός είναι πολλά και αφ’ ετέρου εκφεύγουν της επίκαιρης ερώτησης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Επειδή η ερώτηση του Ανεξάρτητου Βουλευτή κ. Χουρδάκη γίνεται από τα έδρανα του ΠΑΣΟΚ, θα σας δώσω λίγο χρόνο παραπάνω.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Διακρίνω διακριτική μεταχείριση υπέρ των εδράνων, άρα εμπράγματη διαφοροποίηση και όχι προσωποποιημένη, και θα προσπαθήσω να απαντήσω σε όλα.

Πρώτον, πώς αποσυμπιέστηκε η ένταση; Υπήρξε επικοινωνία στο επίπεδο των διαύλων που παραμένουν ανοιχτοί. Νομίζω ότι θα συμφωνήσετε, κύριε καθηγητά, ότι είναι αναγκαίο να υπάρχουν δίαυλοι επικοινωνίας. Και θέλω να σας διαβεβαιώσω ότι τους τελευταίους δεκαέξι μήνες σε πολλές περιπτώσεις έχουν λειτουργήσει οι δίαυλοι αυτοί, έτσι ώστε να μην παραχθούν κρίσεις.

Δεύτερον, άρα, είναι ανακριβή τα όσα λέγονται; Θέλω να τονίσω από την πλευρά της ελληνικής Κυβέρνησης, για πολλοστή φορά, ότι δεν ζητήθηκε, ούτε ελήφθη άδεια, από τις τουρκικές αρχές. Δεν θα ήταν δυνατόν ποτέ να υπάρχει κάτι τέτοιο, ούτε άμεση, ούτε έμμεση αναγνώριση κυριαρχικών δικαιωμάτων. Υπήρξε δε και το διάβημα στην αντι-Navtex την οποία εξέδωσε η Τουρκία.

Τρίτον, έχει ωφελήσει ο ελληνοτουρκικός διάλογος; Θα ήθελα να έχετε τριτολογία για να σας ρωτήσω εσάς αν θεωρείτε ότι έχει ωφελήσει ο διάλογος. Είναι προτιμότερη η σημερινή κατάσταση, κύριε καθηγητά, σε σχέση με παρελθόντα χρόνια, όταν υπήρχε ψυχροπολεμικό κλίμα, όταν είχαμε καθημερινές δηλώσεις από την πλευρά της Τουρκίας, όταν είχαμε επιθετική ρητορική, όταν είχαμε καθημερινά επεισόδια, όταν είχαμε παραβιάσεις του εναέριου χώρου κατά δεκάδες ημερησίως; Διαφωνείτε, στα αλήθεια, ότι έχει υπάρξει μια σαφής βελτίωση;

Η γεωγραφία μάς έχει τάξει σε αυτόν τον τόπο. Και ξέρω ότι είστε ένας άνθρωπος της λογικής και μετριοπάθειας. Θέλω, λοιπόν, να σας πω ότι ναι, έχει ωφελήσει τη χώρα. Δεν υπάρχουν παραβιάσεις του εναέριου χώρου. Έχει υπάρξει άριστη συνεργασία, έτσι ώστε να ελέγχονται οι μεταναστευτικές ροές. Έχει υπάρξει άριστη συνεργασία σε επίπεδο τουρισμού, έτσι ώστε τα νησιά μας να μπορούν να έχουν οικονομική ζωή δώδεκα μήνες τον χρόνο. Έχει υπάρξει άριστη συνεργασία σε σειρά εμπορικών συμφωνιών. Και πάνω από όλα καλλιεργείται μια κουλτούρα διαλόγου. Θα μου πείτε και ορθώς.

Από τι έχει αποστεί η Τουρκία, έτσι ώστε να μπορούμε να πούμε ότι βελτιώθηκε το κλίμα; Υπάρχει μια μέση πολιτική και υπάρχει μια υψηλή πολιτική. Στη μέση πολιτική νομίζω ότι έχουμε βελτιώσει πολύ τα πράγματα. Παραμένουν βεβαίως τα θεμελιώδη ζητήματά μας και είναι διαφορές οι οποίες έχουν τεθεί και ενδεχομένως να τεθούν ξανά στο τραπέζι.

Εμείς δεν πρόκειται να συζητήσουμε ποτέ θέματα κυριαρχίας. Δεν πρόκειται να συζητήσουμε ποτέ τα ζητήματα τα οποία η Τουρκία θεωρεί ότι είναι συναφή προς την οριοθέτηση. Μόνο μία και μόνη διαφορά, η οποία μπορεί να αχθεί ενώπιον διεθνούς δικαιοδοσίας, είναι η οριοθέτηση Αποκλειστικής Οικονομικής Ζώνης και υφαλοκρηπίδας. Θαλάσσιος χωροταξικός σχεδιασμός θα υποβληθεί εμπροθέσμως και προσηκόντως. Καμμία παράταση. Αντιλαμβανόμαστε ότι πράγματι έχει υπάρξει μεγάλη διαχρονικά καθυστέρηση. Παρά ταύτα η Ελλάδα θα υποβάλει κανονικά τον θαλάσσιο χωροταξικό σχεδιασμό, όπως θα προβλέπεται από το Ευρωπαϊκό Δίκαιο.

Και τέλος σε σχέση με το casus belli, βεβαίως και θα πρέπει να αναιρεθεί το casus belli. Είναι αδιανόητο να υπάρχει μια συζήτηση η οποία γίνεται με καλή διάθεση, με καλή πίστη, με σχέσεις καλής γειτονίας και παρά ταύτα να υπάρχει αυτή η απειλή πολέμου. Δεν προσιδιάζει στο διεθνές δίκαιο και δεν πρέπει να υφίσταται.

Ευελπιστώ ότι θα μπορέσουμε να κάνουμε βήματα προς την αποκατάσταση της εμπιστοσύνης για να αναιρεθεί και αυτό το συμβάν.

Ξέχασα κάτι;

**ΜΙΧΑΗΛ ΧΟΥΡΔΑΚΗΣ:** Για τη «λίμνη» δεν είπατε κάτι.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Γνωρίζετε καλά τι σημαίνει Διεθνές Δίκαιο. Το γνωρίζω και εγώ αρκετά καλά υπό την ακαδημαϊκή μου ιδιότητα. Θέλω να σας πω το εξής: Προβλέπονται σαφώς η κυριαρχία και τα κυριαρχικά δικαιώματα. Κυριαρχία σημαίνει σήμερα ότι μπορούμε, έχουμε τη δυνατότητα, το αναφαίρετο, το απαλλοτρίωτο δικαίωμα να επεκτείνουμε τα χωρικά μας ύδατα στα δώδεκα μίλια. Τα κυριαρχικά μας δικαιώματα γνωρίζετε ότι ab initio υπάρχουν και υφίστανται, όπως υφίστανται και όπως καταγράφονται από τη Σύμβαση του Μοντέγκο Μπέι. Εμείς πάντοτε θα επιζητούμε το βέλτιστο αποτέλεσμα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την τρίτη με αριθμό 277/2-12-2024 επίκαιρη ερώτηση δευτέρου κύκλου, του Αντιπροέδρου της Βουλής και Βουλευτή Λάρισας της Κ.O. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Γεωργίου Λαμπρούλη προς τον Υπουργό Υγείας, με θέμα: «Για την άμεση και πλήρη στελέχωση του τμήματος πυρηνικής ιατρικής του Νοσοκομείου Παίδων «Η Αγία Σοφία»».

Ορίστε, κύριε Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Ναι, όντως γίνεται λόγος για το τμήμα πυρηνικής ιατρικής του Νοσοκομείου «Αγία Σοφία», το οποίο στεγάζεται στο κτήριο «Ελπίδα». Το συγκεκριμένο τμήμα εξοπλίστηκε και ξεκίνησε τη λειτουργία του το 2016. Διαθέτει σύγχρονο εξοπλισμό. Καλύπτει τις ανάγκες του παιδιατρικού πληθυσμού σε εξετάσεις τόσο της κλασικής πυρηνικής ιατρικής, όσο και σε εξετάσεις PET-SCAN, δηλαδή σπινθηρογραφήματα, σταδιοποίηση και παρακολούθηση ειδικά ενός τύπου καρκίνου στα παιδάκια, του νευροβλαστώματος, ενώ αντίστοιχα οι εξετάσεις PET-SCAN στο μεγαλύτερο μέρος τους καλύπτουν οικολογικούς ασθενείς του παιδιατρικού νοσοκομείου. Μιλάμε για εξετάσεις απαραίτητες προκειμένου να αντλούν οι θεράποντες ιατροί πληροφορίες σημαντικές για την επιλογή της θεραπείας, την πορεία της νόσου στα παιδιά, τη σταδιοποίηση, αλλά και την επανασταδιοποίηση των ασθενειών τους.

Συγχρόνως, το νοσοκομείο, το συγκεκριμένο τμήμα, είναι το μοναδικό στη χώρα μας που διαθέτει την κατάλληλη υποδομή και αντίστοιχα τους κατάλληλα διαμορφωμένους χώρους για να καλύπτει θεραπείες με ραδιενεργό ιώδιο σε παιδιά και εφήβους με διαφοροποιημένο καρκίνο του θυρεοειδούς, αλλά και θεραπείες σε παιδιά με ανθεκτικό νευροβλάστωμα.

Όπως προείπα, το τμήμα ξεκίνησε να λειτουργεί το 2016. Το πρόβλημα που αναδεικνύουμε μέσω της ερώτησης είναι η στελέχωσή του με ιατρικό, αλλά και νοσηλευτικό προσωπικό. Εξαρχής ξεκίνησε να λειτουργεί με μια διευθύντρια η οποία συνταξιοδοτήθηκε στα δύο χρόνια. Στη συνέχεια με συμβασιούχους, με ετήσιες συμβάσεις, με μετακίνηση αντίστοιχα ιατρού του ΕΣΥ από άλλο νοσοκομείο. Επίσης σε όσους συμβασιούχους έληγαν οι συμβάσεις είτε επαναπροσλαμβάνονταν είτε έφευγαν. Αντίστοιχα το συγκεκριμένο τμήμα πυρηνικής ιατρικής δεν υπάρχει καν στον οργανισμό του νοσοκομείου. Δηλαδή, δεν είναι καν οργανικά ενταγμένο στο νοσοκομείο.

Φυσικά όλα αυτά ήταν γνωστά, ειδικά τα ζητήματα της υποστελέχωσης και των ελλείψεων σε γιατρούς. Μείνανε τελικά δύο επικουρικοί. Η μία επικουρικός διορίστηκε, πήρε μόνιμη θέση στο Λαϊκό Νοσοκομείο κι έμεινε ένας νεότερος συνάδελφος επικουρικός, ο οποίος δεν έχει εμπειρία, πέραν της κλασικής πυρηνικής ιατρικής, στις άλλες δραστηριότητες που έχει αναπτύξει το νοσοκομείο, με ό,τι αυτό συνεπάγεται για τη διεκπεραίωση περιστατικών, αλλά και τον εξαναγκασμό, αν θέλετε, να οδηγούνται στον ιδιωτικό τομέα, με ό,τι συνεπάγεται αυτό για την τσέπη των γονιών.

Το ερώτημα, λοιπόν, κύριε Πρόεδρε, είναι: Τι μέτρα θα λάβει η Κυβέρνηση προς αυτή την κατεύθυνση, ώστε να προκηρυχθούν άμεσα μόνιμες θέσεις προσωπικού, ιατρών, αλλά και νοσηλευτών, όλων των ειδικοτήτων που είναι αναγκαίες στο τμήμα πυρηνικής ιατρικής στο Νοσοκομείο Παίδων «Αγία Σοφία», τμήμα που είναι άκρως απαραίτητο -το καταλαβαίνετε- για την αντιμετώπιση των σοβαρών ασθενειών των μικρών παιδιών;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, να ευχηθώ στο Σώμα, κύριε Πρόεδρε, Καλά Χριστούγεννα και καλές γιορτές με υγεία. Λέω «Καλά Χριστούγεννα» γιατί στην εποχή μας παρ’ ολίγο να απαγορευτεί η ευχή αυτή. Ευτυχώς, σιγά-σιγά η Ευρώπη αρχίζει να βάζει μυαλό. Δεν λέω για την Ελλάδα, λέω γενικά για την Ευρώπη και τον δυτικό κόσμο. Ευτυχώς, αρχίζει ο κόσμος να επιστρέφει, αγαπητέ συνάδελφε, κύριε Βλάχο, στις παραδοσιακές αξίες κι έτσι μπορούμε να λέμε «Καλά Χριστούγεννα».

Έρχομαι τώρα στην ερώτηση. Κατ’ αρχάς, κύριε συνάδελφε, σας ευχαριστώ. Η ερώτηση είναι σωστή, γιατί επισημαίνετε ένα πραγματικό πρόβλημα που έχουμε εδώ. Έχουμε ένα τμήμα πυρηνικής ιατρικής που ιδρύθηκε στο νοσοκομείο με απόφαση του διοικητικού του συμβουλίου μετά τη δημιουργία του οργανισμού του νοσοκομείου, ο οποίος ακόμα δεν έχει αλλάξει. Τι θα πει αυτό; Ότι εγώ δεν μπορώ να προκηρύξω μόνιμη θέση για γιατρό πυρηνικής ιατρικής στο Νοσοκομείο «Η Αγία Σοφία», καθόσον για να προκηρύξω τη θέση πρέπει να προβλέπεται στον οργανισμό.

Η αλλαγή των οργανισμών είναι μια μακροχρόνια διαδικασία διά προεδρικού διατάγματος. Έχω ήδη δώσει εντολή να αλλάξει ο οργανισμός. Εντολή έχει δοθεί από εμένα σε πολιτικό επίπεδο. Ήδη η διοίκηση του νοσοκομείου έχει στείλει στην αρμόδια υπηρεσία του Υπουργείου Υγείας τις προτάσεις για τον νέο οργανισμό, για να συγγράφει το σχέδιο του νέου προεδρικού διατάγματος. Αυτό, όμως, θέλει αρκετούς μήνες ακόμα.

Δεν θα πω τι έχουμε κάνει μέχρι τώρα. Θα πω τι γίνεται τώρα. Στην τρέχουσα στελέχωση υπηρετεί ένας επικουρικός γιατρός. Η σύμβασή του λήγει 31 Δεκεμβρίου, τώρα, σε δεκαπέντε μέρες δηλαδή. Αναρτήσαμε πρόσκληση ενδιαφέροντος για την πρόσληψη ενός ιατρού ειδικότητας πυρηνικής ιατρικής με μπλοκάκι, αλλά δεν ήρθε κανένας, δεν είχαμε συμμετοχή. Οπότε τι κάναμε; Με απόφαση της Διοικήτριας της 1ης ΥΠΕ, της κ. Μπαλαούρα, η απόφαση εξεδόθη στις 8-11-2024 και μετακινήθηκε μία ιατρός πυρηνικής ιατρικής επιμελητής Α΄ από το Λαϊκό Νοσοκομείο για δύο ημέρες την εβδομάδα, για διάστημα ενός μηνός.

Παράλληλα, επαναπροκηρύσσουμε τη θέση επικουρικού γιατρού πυρηνικής ιατρικής και θα το κάνουμε διαρκώς έως ότου μπορέσουμε να βρούμε ενδιαφερόμενο γιατρό.

Σε κάθε περίπτωση, η μόνιμη λύση του προβλήματος θα γίνει μόνο με την προκήρυξη μόνιμης θέσεως και πρόσληψης προφανώς μόνιμης θέσεως. Αυτό για να γίνει χρειαζόμαστε κάποιους μήνες για την έκδοση του νέου οργανισμού και του νοσοκομείου και πολλών άλλων νοσοκομείων που έχουν παρόμοια προβλήματα.

Να ξέρετε ότι το λέω μόνο τεχνικά, ότι εγώ μπορώ με υπουργική απόφαση να αλλάξω οργανισμό σε ένα νοσοκομείο μόνο εφόσον η αλλαγή δεν προκαλεί δαπάνη στον κρατικό προϋπολογισμό. Αν προκαλεί δαπάνη στον κρατικό προϋπολογισμό, πρέπει να πάει διά προεδρικού διατάγματος. Εγώ δεν μπορώ να εκδώσω μόνος μου προεδρικό διάταγμα, ούτε μπορώ να αλλάξω τον οργανισμό με νόμο, γιατί το προεδρικό διάταγμα αλλάζει μόνο με προεδρικό διάταγμα. Άρα εδώ βρισκόμαστε.

Είμαστε από πάνω. Δεν μπορεί να σταματήσει να λειτουργεί το τμήμα. Γι’ αυτό δεσμεύομαι. Η μόνιμη λύση θα έρθει όπως σας είπα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Υπουργέ, όντως το πρόβλημα δεν είναι επί θητείας σας. Συνεχίζει από το 2016. Από τη στιγμή που οργανώθηκε αυτό το τμήμα και εξοπλίστηκε με τον σύγχρονο εξοπλισμό που διαθέτει, δεν μερίμνησαν. Κι εδώ είναι οι τεράστιες ευθύνες διαχρονικά διοικήσεων, υπουργείων και κυβερνήσεων. Πέρασαν διάφορες κυβερνήσεις μέχρι σήμερα.

Εμείς επιμένουμε. Λέτε ότι υπάρχει λύση ή κώλυμα ενδεχομένως στον Υπουργό που δεν μπορεί να προσλάβει, γιατί θα στοιχίσει στον κρατικό προϋπολογισμό. Ε, να στοιχίσει, κύριε Υπουργέ, στον κρατικό προϋπολογισμό, να αναλάβει το κράτος αυτή τη δαπάνη.

Και τώρα γνωρίζετε και εσείς -όλοι γνωρίζουμε- ότι με αυτά τα οκτώ χρόνια λειτουργίας αυτού του εργαστηρίου με αυτόν τον τρόπο, σε ό,τι αφορά δηλαδή τη στελέχωσή του, αποδεικνύεται στην πράξη και με το εργαστήριο δηλαδή της πυρηνικής ιατρικής, το τμήμα πυρηνικής ιατρικής, ότι χωρίς το απαιτούμενο μόνιμο ιατρονοσηλευτικό προσωπικό -γιατί μιλάμε και για νοσηλευτικό προσωπικό- δεν μπορεί να λειτουργήσει σωστά ένα τμήμα και αυτό, αλλά γενικότερα, όλα τα τμήματα.

Έτσι, λοιπόν, για παράδειγμα, η λειτουργία του PET-SCAN τα προηγούμενα χρόνια έδωσε τη δυνατότητα να πραγματοποιούνται εξετάσεις στον ίδιο χώρο του νοσοκομείου -και εδώ είναι τα σημαντικά κατά τη γνώμη μας ζητήματα, που ακριβώς συνδυάζονται ή απορρέουν, αν θέλετε, ή είναι προϋπόθεση του μόνιμου προσωπικού και δη γιατρών και όχι μόνο- γεγονός που επέτρεπε την παραμονή των ασθενών, των παιδιών δηλαδή και των οικογενειών τους, στον ίδιο χώρο νοσηλείας. Τώρα αναγκάζονται να τρέχουν στα ιδιωτικά με ό,τι αυτό συνεπάγεται και όχι μόνο για την τσέπη τους, για ό,τι αυτό κοστίζει στις διακομιδές, στις μεταφορές των παιδιών, των οικογενειών και τα λοιπά.

Άρα, λοιπόν, αντιμετωπίζονταν, όταν λειτουργούσαν στον ίδιο χώρο νοσηλείας χωρίς να χρειάζεται να μετακινηθούν, κάτι που εξασφαλίζει την παραμονή τους σε ασφαλή, φιλικό και οικείο χώρο για τα παιδιά, ενώ ταυτόχρονα διασφαλίζεται η σωστή διαχείριση των προσωπικών δεδομένων των παιδιών και εφήβων σε μία τόσο κρίσιμη περίοδο.

Δεύτερον, τονίζουμε εδώ ότι τα περιστατικά -ως γνωστόν- απαιτούν -και τα συγκεκριμένα δηλαδή που διαχειρίζονται στο συγκεκριμένο εργαστήριο ή στο παιδοογκολογικό, αλλά και γενικότερα- συνέχεια, χρόνο και σταθερότητα γιατρού, να γνωρίζει δηλαδή ο γιατρός σε βάθος το ιστορικό, ώστε να προχωρήσει στην απαραίτητη εξέταση και θεραπεία, όπως εξίσου σημαντικό είναι και η επαφή με τον ασθενή, εν προκειμένω παιδιά, αλλά και τους γονείς τους στο πλαίσιο ενημέρωσης για την αναγκαιότητα της θεραπείας, που ίσως είναι και το δυσκολότερο σημείο.

Και εδώ ανοίγω μία παρένθεση, «με τη δυνατότητα χορήγησης ραδιενεργού, σε ό,τι αφορά τις παθήσεις του θυρεοειδούς», που όταν το ακούν, φυσικά τρομάζουν και με τον γιατρό να πρέπει και έτσι έχει χρέος, να υποδεχθεί, αλλά και να απαλύνει τον φόβο και την αγωνία γονιών, αλλά και των παιδιών.

Τρίτον, ένα τόσο σημαντικό, όπως το παιδοογκολογικό τμήμα, τα τμήματα τα παιδοογκολογικά στο Παίδων, στα δύο νοσοκομεία, απαιτεί εκτός από επιστημονική γνώση, καθημερινή και διαρκή επαφή με τα παιδιά και τις οικογένειές τους και προφανώς, ένα περιβάλλον που να εξασφαλίζει τη σταθερότητα και την εμπιστοσύνη στη φροντίδα τους. Όσον αφορά τον ιδιώτη ή τα μπλοκάκια που ήταν πριν -λέτε τώρα ξανά, δεν έχω τίποτα με τον επιστήμονα ή τον γιατρό που θα πάει εκεί ούτε αμφισβητούμε την επιστημονική του κατάρτιση, επάρκεια και τα λοιπά- υπάρχει, θα υπάρχει με αυτόν τον τρόπο μια αποσπασματικότητα και μια μη συνέχεια της επαφής -αν μη τι άλλο- της διαδικασίας παρακολούθησης των παιδιών και τα λοιπά, κάτι, λοιπόν, που δεν μπορεί να καλυφθεί από έναν ιδιώτη με μερικές επισκέψεις τη βδομάδα.

Και φυσικά, η μη διενέργεια των συγκεκριμένων εξετάσεων, σε ό,τι αφορά το κομμάτι του PET-SCAN, στο νοσοκομείο, στο τμήμα δηλαδή αυτό της πυρηνικής ιατρικής, έχει ως αποτέλεσμα, όπως προείπα και την οικονομική επιβάρυνση των γονέων και προφανώς, δεν υπάρχουν δικαιολογίες, να μην κρυβόμαστε και δεν είναι προσωπικό αυτό σε εσάς τώρα που είστε Υπουργός Υγείας. Είναι διαχρονικό ζήτημα από το 2016 που δημιουργήθηκε, που αδράνησαν, ή συνειδητά -να το πω έτσι -όλες οι διοικήσεις-κυβερνήσεις, Υπουργοί Υγείας και τα λοιπά.

Έτσι, λοιπόν, λαμβάνοντας υπ’ όψιν όλα αυτά -κλείνω, κύριε Πρόεδρε- τι αναδεικνύεται; Αναδεικνύεται ο έντεχνος τρόπος, αλλά και η μεθόδευση -αν θέλετε- που ακολουθήθηκε διαχρονικά, αυτός δηλαδή της προοπτικής ιδιωτικοποίησης, λαμβάνοντας υπ’ όψιν και τις εξελίξεις στον τομέα των παιδιατρικών νοσοκομείων που έχουν πλέον μπει σε καθεστώς νομικού προσώπου ιδιωτικού δικαίου με τις παιδοογκολογικές πιο συγκεκριμένα, με αποτέλεσμα να προωθείται η περαιτέρω εμπορευματοποίηση και ιδιωτικοποίηση και αυτού του ευαίσθητου τομέα της υγείας.

Έτσι, λοιπόν, αυτό δεν είναι τυχαίο. Δεν είναι μόνο από εσάς, βεβαίως, κρατάει χρόνια, αλλά έχει να κάνει με μία σταθερή στρατηγική επιλογή που έχει την υγεία ως εμπόρευμα αντί για κοινωνικό αγαθό που πρέπει να απολαμβάνει ο λαός μας, εν προκειμένω τα παιδιά, καθολικά, δωρεάν, με σύγχρονες υπηρεσίες και από πλήρως στελεχωμένες υπηρεσίες υγείας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ, κύριε Πρόεδρε.

Δεν έχω να προσθέσω πολλά. Είπα ότι το κράτος ασφαλώς και αναλαμβάνει να πληρώνει τη θέση του ιατρού πυρηνικής ιατρικής στο Νοσοκομείο «Αγία Σοφία». Το κάνει διά επικουρικού γιατρού ή γιατρού με μπλοκ παροχής υπηρεσιών. Δεν έχει υπάρξει ενδιαφέρον σε αυτή την πρόσκληση. Σας είπα ότι θα κάνουμε διαρκώς πρόσκληση έως ότου βρούμε γιατρό πυρηνικής ιατρικής. Δεν είναι ζήτημα οικονομικό. Σας είπα ότι είναι ζήτημα νομικό. Ο οργανισμός δεν έχει αλλάξει. Τώρα, εγώ δεν μπορώ να σας πω γιατί δεν έχει αλλάξει. Νομίζω ότι για το Παίδων «Αγία Σοφία» δει έχει αλλάξει από το 2012. Αν θυμάμαι καλά, οι τελευταίες μαζικές αλλαγές οργανισμών έγιναν επί της προηγούμενής μου θητείας πριν από δέκα χρόνια. Έχω δώσει, όμως, την εντολή να αλλάξουν γενικά οι οργανισμοί των νοσοκομείων και του «Αγία Σοφία».

Η διαδικασία την οποίαν ο Υπουργός μπορεί να κάνει έχει ξεκινήσει. Θα ολοκληρωθεί κάποια στιγμή μέσα στο 2025. Περνάει από το Συμβούλιο της Επικρατείας. Εγώ δεν μπορώ να δεσμευτώ για χρονοδιάγραμμα. Προφανώς θα το κάνει όσο γίνεται πιο γρήγορα. Αυτή τη στιγμή συγγράφουν οι υπηρεσίες του Υπουργείου Υγείας βάσει των αιτημάτων των διοικητών των νοσοκομείων τους νέους οργανισμούς. Μέσα στο 2025 θα έχουμε νέους οργανισμούς. Για να έχουμε μόνιμη θέση χρειαζόμαστε νέο οργανισμό. Μόλις έχουμε νέο οργανισμό, θα προκύψει αυτή η θέση.

Το δεύτερο που θέλω να πω, για να ακούσει ο κόσμος, είναι ότι δεν θα αφήσουμε τα νοσοκομεία χωρίς να λειτουργεί το τμήμα. Είτε με μετακίνηση από το «Λαϊκό» είτε με μετακίνηση από άλλο νοσοκομείο είτε με πρόσληψη ενός επικουρικού είτε με πρόσληψη ιατρού με μπλοκ παροχής υπηρεσιών, το τμήμα θα εξακολουθήσει να λειτουργεί.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητηθεί η πρώτη με αριθμό 262/27-11-2024 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κ.Ο. «ΝΕΑ ΔΗΜΟΚΡΑΤΙΑ» κ. Γεωργίου Βλάχου προς τον Υπουργό Ανάπτυξης με θέμα: «Λειτουργία αγοράς».

Κύριε συνάδελφε, έχετε τον λόγο.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Κύριε Υπουργέ, η αναταραχή στην ευρύτερη περιοχή επηρεάζει τις χώρες της Ευρωπαϊκής Ένωσης και εμποδίζει τον υγιή ανταγωνισμό που αποτελεί τον βασικό παράγοντα για τη λειτουργία της ελεύθερης αγοράς, δημιουργώντας ασφυκτικές πιέσεις ιδιαίτερα στους συμπολίτες μας με χαμηλά εισοδήματα. Οι συνεχιζόμενες ανατιμήσεις βασικών αγαθών αποδεικνύουν πόσο λάθος είχαν οι αναλυτές και όλοι όσοι μιλούσαν για φαινόμενο προσωρινού χαρακτήρα. Σε αυτές τις έκτακτες καταστάσεις που ζούμε επιβάλλεται η λήψη έκτακτων μέτρων για την προστασία τόσο των καταναλωτών όσο και των υγιών επιχειρηματιών.

Με την ανάληψη των καθηκόντων σας πολλοί, μεταξύ αυτών και εγώ, περιμέναμε συγκεκριμένες παρεμβάσεις για την αντιμετώπιση της δύσκολης κατάστασης, όπως την προσδιορίζουν τα στοιχεία της ΕΛΣΤΑΤ και όπως τη ζει η κοινωνία. Μέχρι σήμερα, όμως, αδυνατώ να κατανοήσω κάποια πολιτική και τούτο, γιατί, ούτε τα εποχικά και εορταστικά «καλάθια» ούτε οι έλεγχοι και τα πρόστιμα, πέρα από τις εφήμερες εντυπώσεις, ούτε η μείωση του ΦΠΑ αποτελούν κάποια συγκεκριμένη πολιτική, άλλα έκτακτα μέτρα που δεν μπορούν να αλλάξουν τη μεγάλη εικόνα που βλέπουν και ζουν οι πολίτες. Η διατήρηση του ποσοστού κέρδους χωρίς άλλα μέτρα δεν είναι ολοκληρωμένη πολιτική, αλλά και η απαγόρευση προσφορών σε ανατιμημένα προϊόντα είναι μεν κάτι σωστό, αλλά δεν φτάνει.

Κάποιοι νεοφιλελεύθερων αντιλήψεων -και πάντως όχι εγώ- θα επιμείνουν ότι στην ελεύθερη αγορά δεν υπάρχουν παρεμβάσεις και ότι όλα ρυθμίζονται από τον κανόνα της προσφοράς και της ζήτησης. Όμως, η Κυβέρνηση έχει κάνει παρεμβάσεις, όπως το σταθερό ποσοστό κέρδους που αποτελεί κάποιου τύπου διατίμηση.

Αντί, λοιπόν, να ζητάμε από την Ευρωπαϊκή Ένωση να ξυπνήσει από τον λήθαργο και τις εμμονές της και να πάρει μέτρα, αντί να καταφεύγουμε σε συμφωνίες κυρίων με το λιανεμπόριο που απλά αποδεικνύει ότι υπάρχουν δυνατότητες μειώσεων, πρέπει εμείς να πάρουμε μέτρα που να προσδιορίζουν μια ολοκληρωμένη πολιτική για την ομαλή λειτουργία της αγοράς και τη στήριξη των καταναλωτών.

Οι αυξήσεις των εισοδημάτων που προσπαθεί η Κυβέρνηση είναι λάθος να λέμε ότι θα αντισταθμίσουν τις αυξήσεις καλύπτοντας την ανεξέλεγκτη αγορά, γιατί πρέπει να έχουν ως στόχο τη βελτίωση της ζωής των πολιτών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Κύριε συνάδελφε, θέλω να σας ευχαριστήσω πολύ που υποβάλατε αυτή την επίκαιρη ερώτηση κι έτσι μου δίνετε τη δυνατότητα, έστω και για περιορισμένο χρονικό διάστημα, να εκθέσω τα μέτρα και την πολιτική που ακολουθώ, που ακολουθεί η Κυβέρνησή μας, η Κυβέρνηση της Νέας Δημοκρατίας.

Βασικός στόχος μας είναι η ενίσχυση του διαθέσιμου εισοδήματος των πολιτών και των οικογενειών. Βασικός στόχος μας είναι η πτώση -όσο αυτό είναι δυνατόν- του επιπέδου των τιμών, η αποκλιμάκωση των αυξήσεων και ιδιαίτερα στόχος μας είναι οι οικογένειες και τα νοικοκυριά που έχουν πολύ μεγαλύτερες οικονομικές δυσκολίες. Χωρίς καμμία αμφιβολία οφείλουμε όλοι να κάνουμε τα πάντα για να μειώνονται τέτοιου είδους προβλήματα στην κοινωνία και να μειώνονται και οι κοινωνικές αντιθέσεις.

Θέλω, λοιπόν, να σας πω ότι συμφωνούμε απολύτως ότι βασικός στόχος είναι να δουλέψει ο υγιής ανταγωνισμός στην αγορά, συμφωνούμε απολύτως ότι διανύουμε μια εξαιρετικά δύσκολη περίοδο με έκτακτες καταστάσεις, γι’ αυτό ακριβώς και παίρνουμε έκτακτα μέτρα, τα οποία υπό άλλες συνθήκες και υπό άλλες καταστάσεις θα ήταν αδύνατο να τα πάρει μια φιλελεύθερη κυβέρνηση. Και εννοώ ότι έχουμε ψηφίσει και εσείς, κύριε συνάδελφε, ως τμήμα της κυβερνητικής Πλειοψηφίας έχετε ψηφίσει μία σειρά από μέτρα που σχετίζονται με το πλαφόν στο περιθώριο κέρδους των εταιρειών σε ό,τι αφορά τα βασικά είδη διαβίωσης και τα τρόφιμα και ιδιαίτερα το μέτρο της μη δυνατότητας για εκπτώσεις, εάν ένα προϊόν στο προηγούμενο τρίμηνο έχει ανατιμηθεί.

Δίπλα σε αυτά τα μέτρα θέλω να προσθέσω για το εξάμηνο που υπηρετώ ως Υπουργός Ανάπτυξης ότι έχουν παρθεί και τα εξής μέτρα:

Πρώτον, ενίσχυση της Ανεξάρτητης Επιτροπής Ανταγωνισμού με πενήντα πρόσθετα στελέχη, προκειμένου να μπορεί να ανταποκρίνεται στη δουλειά της και ιδιαίτερα στη βασική της αποστολή -το λέω για να ακουστεί, παρακαλώ πάρα πολύ- που είναι ο έλεγχος τού αν υπάρχουν καρτέλ στην αγορά. Αυτό είναι αποστολή της Επιτροπής Ανταγωνισμού και όχι της Γενικής Γραμματείας Εμπορίου του Υπουργείου Ανάπτυξης.

Δεύτερον, πολλαπλασιάσαμε τα πρόστιμα, τα ανώτερα όρια προστίμων, πιέζοντας πολύ έντονα την αγορά και αυξάνοντας ταυτόχρονα τον ελεγκτικό μηχανισμό, ο οποίος είχε σοβαρές αδυναμίες και πρέπει περαιτέρω να ενισχύσουμε αυτόν τον μηχανισμό με τριάντα πρόσθετα στελέχη, ρίχνοντας ιδιαίτερο βάρος και στην αξιοποίηση ηλεκτρονικών ψηφιακών μέσων, προκειμένου και με αυτόν τον πλέον αποφασιστικό τρόπο να ελέγχονται μια σειρά από παραβάσεις.

Τρίτον, ενισχύουμε την ενημέρωση των καταναλωτών μέσω της ηλεκτρονικής πλατφόρμας «e-Καταναλωτής».

Έχει αποτελέσματα αυτή η πολιτική; Σαφέστατα και έχει αποτελέσματα αυτή η πολιτική. Σας θυμίζω: Πληθωρισμός τροφίμων τον Νοέμβριο -δεν το λέει ο Θεοδωρικάκος, το λένε η EUROSTAT και η ΕΛΣΤΑΤ- 0,8, ίσως ο μικρότερος σε ολόκληρη την Ευρώπη. Η Γερμανία έχει 2,9, ο μέσος όρος της Ευρωπαϊκής Ένωσης είναι 2,9, υπάρχουν και άλλες χώρες στις οποίες είναι πάνω από το 6%. Τους τελευταίους έξι μήνες ο μέσος όρος των τιμών στα σουπερμάρκετ, που από εκεί προμηθεύονται τα βασικά αγαθά τα περισσότερα ελληνικά νοικοκυριά, είναι αρνητικός, είναι κάτω από το μηδέν. Υπάρχουν προϊόντα τα οποία έχουν ακριβύνει, υπάρχουν προϊόντα τα οποία έχουν φθηνύνει, αλλά κατά μέσο όρο ο πληθωρισμός στα σουπερμάρκετ είναι αρνητικός με αναντίρρητα στοιχεία, τα οποία έχουν κατ’ επανάληψη δημοσιευτεί. Και δεν σταματάμε εδώ.

Μάλιστα, θα ήθελα να θέσω υπ’ όψιν σας ότι το μεγαλύτερο πρόβλημα, κατά την αντίληψή μου, ανήκει στην κοινωνική ομάδα η οποία κατ’ ανάγκη και όχι από επιλογή νοικιάζει σπίτι, νοικιάζει την πρώτη, την κύρια κατοικία. Αυτοί οι άνθρωποι χωρίς καμμία αμφιβολία αντιμετωπίζουν πολύ σοβαρό πρόβλημα, γιατί οι τιμές των ενοικίων, ειδικά εδώ, στο λεκανοπέδιο της Αττικής, έχουν εκτιναχθεί. Γνωρίζετε, όμως, ότι αυτό είναι ένα θέμα, το οποίο δεν είναι στις στενές αρμοδιότητες του Υπουργείου Ανάπτυξης. Άπτεται πολλών άλλων παραγόντων και κυρίως άλλων Υπουργείων.

Δεν με ρωτήσατε όμως, κύριε Βλάχο, γι’ αυτούς τους ανθρώπους. Ξέρετε, επειδή έχω κάνει είκοσι χρόνια στο νοίκι και ξέρω πάρα πολύ καλά τι είναι να προσπαθείς να ξεκινάς τον μήνα σου έχοντας εξασφαλίσει ότι θα πληρώσεις για την πρώτη κατοικία, αντιλαμβάνομαι πάρα πολύ καλά πόσο σοβαρό είναι αυτό το πρόβλημα και πιστεύω ότι η Κυβέρνησή μας έχει να κάνει και άλλα πράγματα για να συμβάλει στη ζωή αυτών των ανθρώπων, όπως και γενικότερα κάνει για να ενισχύει το εισόδημα των πολιτών.

Ξέρετε πάρα πολύ καλά ότι στα πέντε αυτά δύσκολα χρόνια μειώσαμε την ανεργία από το 18% στο 9% και ότι ο κατώτατος μισθός έχει αυξηθεί κατά 28%. Αισθάνομαι, δε, απόλυτα τη βεβαιότητα και την αυτοπεποίθηση ότι θα πιάσουμε τα 950 ευρώ ως κατώτατο μισθό στα επόμενα δύο χρόνια με την ολοκλήρωση της θητείας μας, όπως κατ’ επανάληψη έχει δεσμευτεί ο Πρωθυπουργός, διότι χωρίς καμμία αμφιβολία η βασική πλευρά της αντιμετώπισης του προβλήματος, πέρα από το ποιες είναι οι τιμές, είναι να υπάρχει και το αντίστοιχο εισόδημα των πολιτών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΒΛΑΧΟΣ:** Κύριε Υπουργέ, πράγματι, δεν σας ρώτησα για τα ενοίκια, όπως δεν σας ρώτησα και για το εισόδημα και για την ανεργία, γιατί πράγματι δεν είναι στις αρμοδιότητές σας. Εγώ σας ρωτάω για πολύ συγκεκριμένα πράγματα για τη λειτουργία της αγοράς. Και όταν λέμε «ελεύθερη αγορά», για να συνεννοηθούμε, δεν εννοούμε ασύδοτη αγορά. Ελεύθερη αγορά σημαίνει ότι λειτουργεί με κανόνες, κανόνες που προστατεύουν τόσο τον καταναλωτή όσο και τον σοβαρό και νόμιμο επιχειρηματία.

Οι άξονες της πολιτικής που θα σας προτείνω στη συνέχεια είναι ολοκληρωμένοι και δεν αφορούν άμεσα τις τιμές -κάτι τέτοιο, όπως καταλαβαίνετε, απαγορεύεται, η διατίμηση- αλλά την προστασία του καταναλωτή και του υγιούς εμπορίου με κανόνες διαφάνειας. Όσοι παρανομούν φοβούνται μόνο τη διαφάνεια και τη δημοσιότητα και ποτέ τα πρόστιμα, τα οποία μου είπατε. Από τα πρόστιμα που λέτε και ξαναλέτε, πείτε μου τι έχει εισπραχθεί. Για να μη σας πω ότι αυτοί στους οποίους καταλογίζετε τα πρόστιμα πιθανόν να τα έχουν προεισπράξει στο πολλαπλάσιο. Δεν τους πολυενδιαφέρει.

Και επί τη ευκαιρία, μιας και είστε σε αυτή τη θέση, μπορείτε να ανατρέξετε και κάποια στιγμή να μου απαντήσετε τι απέγιναν τα πρόστιμα στις αρχές της δεκαετίας του 2000 για το περίφημο καρτέλ του γάλακτος; Έχουν πληρωθεί; Δεν έχει πληρωθεί τίποτε. Προκαταβολές βάζουν και κάνουν προσφυγές.

Εγώ, λοιπόν, έρχομαι σήμερα να σας πω πολύ συγκεκριμένα πράγματα:

Πρώτον, απαγορεύεται κάθε απευθείας αύξηση της τιμής.

Δεύτερον, κάθε αύξηση αναγγέλλεται στο Υπουργείο Ανάπτυξης μαζί με τον φάκελο κοστολογικών στοιχείων που τεκμηριώνουν την προτεινόμενη αύξηση. Επίσης, καταθέτουν φάκελο τεκμηρίωσης τιμής σε σχέση με τις άλλες χώρες της Ευρωπαϊκής Ένωσης, που αφορά, βεβαίως, τα εισαγόμενα προϊόντα, μιας και το μεγαλύτερο ποσοστό αγαθών διακινείται μέσα από ενδοομιλικές συναλλαγές. Το Υπουργείο Ανάπτυξης οφείλει εντός είκοσι ημερών να απαντήσει για την εγκυρότητα των προσκομισθέντων στοιχείων με αποδοχή της προτεινόμενης αύξησης ή απόρριψη.

Τρίτον, το Υπουργείο Ανάπτυξης μπορεί να ζητήσει φάκελο τεκμηρίωσης για οποιοδήποτε προϊόν ανεξάρτητα από το αίτημα αύξησης της τιμής.

Τέταρτον, το ποσοστό κέρδους θα παραμείνει σταθερό για περιορισμένο διάστημα λόγω της αναστάτωσης που υπάρχει στην ελληνική και διεθνή αγορά, αλλά, όπως σας έχω πει και άλλη φορά, από μόνο του δεν σημαίνει τίποτε. Όταν δεν διασφαλίζετε τη βάση τιμολόγησης, τι νόημα έχει να παραμένει σταθερό το μεικτό ποσοστό κέρδους; Αν στο 10 βάλαμε το σταθερό ποσοστό και το 10 γίνει 12, και που παρέμεινε το ίδιο ποσοστό τι σημαίνει; Πρέπει να διασφαλίσετε τη βάση στην οποία τιμολογείται.

Πέμπτον, για τα παραγόμενα στην Ελλάδα προϊόντα προσκομίζεται μόνο φάκελος κοστολογικών στοιχείων.

Έκτον, η διακίνηση αγροτικών προϊόντων διακινείται με παραστατικά που αναφέρουν την τιμή και εξοφλούνται με δίγραμμη επιταγή.

Έβδομον, διατηρείται η απαγόρευση προσφορών σε πρόσφατα ανατιμημένα προϊόντα. Η απαγόρευση αυτή, φαντάζομαι, θα έχει περιορισμένο χρόνο.

Όγδοον, κάθε συμφωνία μεταξύ χονδρεμπορίου και λιανεμπορίου γνωστοποιείται στο Υπουργείο Ανάπτυξης.

Ένατον, κάθε προσφορά ή έκπτωση αναγράφεται επί του τιμολογίου, προκειμένου να γνωρίζει το Υπουργείο Ανάπτυξης την καθαρή τιμή χρέωσης.

Δέκατον, με δελτία αποστολής διακινούνται μόνο επιστροφές ληγμένων προϊόντων.

Ενδέκατον, ξεχωριστή σήμανση κάθε νέας συσκευασίας που μειώνει το βάρος, που μειώνει την ποσότητα.

Δωδέκατον, σήμανση τιμής μονάδας εμφανώς στα ταμπελάκια που υπάρχουν στα ράφια.

Δέκατον τρίτον, μηχανήματα ανάγνωσης τιμής σε διάφορα σημεία του καταστήματος. Και μιλώ για τα σουπερμάρκετ.

Δέκατον τέταρτον, εξόφληση τιμολογίου ως ενενήντα μέρες για τα νωπά προϊόντα και περιορισμένης κατανάλωσης ως τριάντα μέρες. Δεν μπορεί ο άλλος να παίρνει το γάλα, σε πέντε-έξι μέρες να το έχει ρευστοποιήσει και να το πληρώνει σε τρεις μήνες. Δεν μπορεί ο κτηνοτρόφος και ο αγρότης να χρηματοδοτεί το λιανεμπόριο. Είναι τόσο απλό.

Και, δέκατον πέμπτον, θα σας πω για τη μείωση του ΦΠΑ. Δεν είμαι υπέρ της μείωσης του ΦΠΑ. Το ΠΑΣΟΚ κυρίως, αλλά και η Αντιπολίτευση που καταφεύγει, είναι γιατί δεν έχει να πει τίποτα άλλο. Όλα αυτά που ακούστηκαν νωρίτερα δεν τα έχει πει ποτέ, δεν τα καταλαβαίνει. Νομίζει ότι με τη μείωση του ΦΠΑ κατά δύο ποσοστιαίες μονάδες κάτι θα πετύχει. Δηλαδή, ένα προϊόν που έχει 10 ευρώ και είναι στο 24% αντί για 12,40, θα το αγοράζει ο καταναλωτής 12,2. Και έτσι μπήκε τάξη στην αγορά; Και έτσι στηρίξαμε τα νοικοκυριά; Άρα καταλαβαίνετε ότι η μείωση του ΦΠΑ είναι πιο πολύ για εντυπώσεις. Δεν το ξέρουν. Εγώ θα σας πω ως τελευταίο μέτρο αν τα πράγματα δυσκολέψουν και χρειαστεί, σε κάποια συγκεκριμένα προϊόντα να γίνει μείωση του ΦΠΑ, αλλά για να φτάσει στον παραγωγό θα πρέπει αυτή να κρατείται στο ταμείο, όπως γίνεται με τις προσφορές. Μόνο έτσι θα φτάνει στον παραγωγό.

Με την πολιτική, λοιπόν, κύριε Υπουργέ, που ανέπτυξα δεν μπορούμε να υποσχεθούμε θαύματα. Μπορούμε, όμως, να κάνουμε τους Έλληνες να μη νιώθουν δεύτερης κατηγορίας. Τους ακούμε να λένε: Μα, το ίδιο προϊόν στο εξωτερικό το βρίσκω πολύ λιγότερο. Αυτά κλείνουν, τελειώνουν με τον φάκελο τεκμηρίωσης τιμής. Να τους πείσουμε ότι δεν μπορεί πια κανείς να τους εκμεταλλευτεί.

Ουσιαστικά σας προτείνω να εγκαινιάσουμε μια νέα σχέση αμοιβαίας εμπιστοσύνης μεταξύ αγοράς και καταναλωτών και ότι η πολιτεία θέτει κανόνες, είναι εδώ, θα το πει το Υπουργείο, ελέγχει την εφαρμογή τους, προστατεύει τους οικονομικά αδύναμους, αυτούς που όλα τα βλέπουν ακριβά, δείχνοντας έτσι ένα κοινωνικό πρόσωπο προς όφελος των πολλών.

Έχουμε τη βούληση να συγκρουστούμε με τα κακώς κείμενα; Έχουμε τη βούληση να συγκρουστούμε ίσως και με συμφέροντα; Εσείς εκ της θέσεώς σας έχετε τον πρώτο λόγο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ελάτε, κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Κατ’ αρχάς, κύριε Βλάχο,γνωρίζετε πάρα πολύ καλά ότι η εξίσωση του διαθέσιμου εισοδήματος και του κόστους ζωής των πολιτών έχει δύο συντελεστές: Έχει το εισόδημα και έχει την πλευρά των εξόδων.

**ΓΕΩΡΓΙΟΣ ΒΛΑΧΟΣ:** Εγώ σας μιλάω για την αγορά.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Δεν σας διέκοψα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΓΕΩΡΓΙΟΣ ΒΛΑΧΟΣ:** Μα, δεν μπορώ να μιλήσω ξανά τώρα.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Τι να σας κάνω αν δεν μπορείτε να μιλήσετε ξανά; Και εγώ δεν μπορούσα να μιλήσω όταν άκουγα αυτά που είπατε, αλλά έτσι προβλέπει ο Κανονισμός. Αν θέλετε, ελάτε να συνεχίσουμε οι δυο μας τη συζήτηση όση ώρα θέλετε, γιατί δεν έχω κανένα πρόβλημα.

**ΓΕΩΡΓΙΟΣ ΒΛΑΧΟΣ:** Εγώ σας μιλάω για τη λειτουργία της αγοράς.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Κύριε Βλάχο, θέλετε να σας απαντήσω ή θέλετε να μείνετε μόνος σας; Εάν θέλετε να σας απαντήσω, θα ακούσετε την απάντησή μου, η οποία μπορεί να μην περιλαμβάνει αυτά ακριβώς που θέλετε να ακούσετε, αλλά περιλαμβάνει…

**ΓΕΩΡΓΙΟΣ ΒΛΑΧΟΣ:** … (δεν ακούστηκε)

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Άρα τησυζήτηση την κάνουμε για τις εντυπώσεις στον κόσμο, κύριε Βλάχο;

**ΓΕΩΡΓΙΟΣ ΒΛΑΧΟΣ:** Εντυπώσεις;

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Δεν είμαι εδώ για εντυπώσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Ακούστε, κύριε. Έχω μάθει στη ζωή μου να εργάζομαι πάρα πολύ σκληρά και έχω μάθει να κρίνομαι από τα αποτελέσματα των πράξεών μου. Αυτό συνέβαινε και όταν ήμουν στον ιδιωτικό τομέα με περίπου σαράντα χρόνια ένσημα. Αυτό κάνω και το διάστημα αυτό που μετέχω στην πολιτική, που με εκλέγουν οι ψηφοφόροι του Νότιου Τομέα και με έχει εμπιστευθεί ο Πρωθυπουργός σε συγκεκριμένες θέσεις.

Έχω, λοιπόν, να σας πω ότι πίστευα ότι θα έπρεπε να ήσασταν και εσείς ικανοποιημένος γιατί αυτή η Κυβέρνηση έχει μειώσει στο μισό την ανεργία, γιατί όταν μειώνεις στο μισό την ανεργία, έχεις οφέλη.

Κύριε Βλάχο, μην παραξενεύεστε. Σε όλους συμβαίνει. Όλοι έχουμε παιδιά. Εάν το παιδί μας είναι άνεργο και δεν έχει εισόδημα, τότε το εισόδημα που φέρνουν οι γονείς στο σπίτι μοιράζεται και πηγαίνει και στα παιδιά. Όταν το παιδί εργάζεται, έχει ανοίξει τις φτερούγες του, έχει ανοίξει τη δική του ζωή και προχωράει μπροστά.

Κερδίσαμε, λοιπόν, πεντακόσιες χιλιάδες θέσεις αυτή εδώ η Κυβέρνηση με την πολιτική που έχει ακολουθήσει, πετύχαμε να μας παίρνουν πλέον σοβαρά στην Ευρώπη και σε ολόκληρο τον κόσμο, πετύχαμε την αξιοπιστία μας, πετύχαμε μια σειρά πράγματα, κρατήθηκε όρθια η οικονομία με 50 δισεκατομμύρια ευρώ στα χρόνια του κορωνοϊού και προχωράμε μπροστά με θετικό τρόπο.

Πάμε, λοιπόν, στο θέμα των τιμών. Έχω να σας πω δύο πράγματα: Πρώτον, από τις προτάσεις που κάνατε ορισμένες τις έχω ήδη δρομολογημένες προς ουσιαστική αξιοποίηση από τον ελεγκτικό μηχανισμό και πιστεύω ότι αυτό θα φέρει χωρίς καμμιά αμφιβολία αποτελέσματα. Όπως ξέρετε ό,τι κάνουμε δεν βγαίνουμε να το διαφημίσουμε.

Δεύτερον, επειδή κάνατε μια αναφορά στα πρόστιμα και σε επικοινωνιακές υποθέσεις, δεν βάζουμε πρόστιμα για επικοινωνιακούς λόγους. Όταν η υπηρεσία διαπιστώνει ότι κάποιοι στο εμπόριο παραβιάζουν τον νόμο και βάζουν πρόστιμα δεν έχουμε κανένα δικαίωμα να τους σταματήσουμε σε όποιον και αν έβαλαν το πρόστιμο και όσο κι αν ήταν αυτό το πρόστιμο.

Πρέπει να συμφωνήσουμε, ο νόμος είναι νόμος και ισχύει για όλους και θα ελέγχονται όλοι σε όλη αυτή τη συγκεκριμένη διαδικασία.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Τρίτον, επειδή είπα ότι όλοι κρινόμαστε γι’ αυτά που κάνουμε και –επαναλαμβάνω και όσα είπατε- πρόκειται να αξιοποιηθούν αυτά που είναι εφικτό να αξιοποιηθούν. Ορισμένα εμπίπτουν στη σφαίρα άλλων υπηρεσιών του κυβερνητικού μηχανισμού και είναι ένα θέμα που η Κυβέρνηση μπορεί να το εξετάσει. Δύο τρία, ας πούμε, από αυτά που είπατε αφορούν πολύ περισσότερο φορολογικές παραβάσεις στην πραγματικότητα, οι οποίες είναι πολύ σοβαρές και θα πρέπει να ελέγχονται από το κράτος για το αν συμβαίνουν.

Κρινόμενοι λοιπόν όλοι από τα αποτελέσματα των πράξεών μας δεν σας κρύβω ότι ανέτρεξα και στην εποχή που υπήρξατε Υφυπουργός Εμπορίου και βρήκα ότι και τότε είχαμε πληθωρισμό στα τρόφιμα 4,80 τον Δεκέμβριο του 2007 και 3,90 τον Δεκέμβριο του 2008, με πληθωρισμό 3,90 και 2 αντίστοιχα. Άρα και τότε φαντάζομαι σε όχι εύκολες συνθήκες, σε όχι εύκολες καταστάσεις, σίγουρα πολύ διαφορετικές, βρεθήκατε μπροστά στο ίδιο πρόβλημα και είχατε τις επιδόσεις που ανέφερα.

Παρ’ όλα αυτά, εγώ είμαι εδώ με ανοιχτά ώτα και με τη διάθεση κάθε θετική πρόταση και κάθε λογική πρόταση που μπορεί να αξιοποιηθεί να την αξιοποιήσουμε γιατί βρισκόμαστε σε αυτές τις θέσεις για να υπηρετούμε την κοινωνία και να συνδράμουμε τους ανθρώπους ιδιαίτερα εκείνους που έχουν πολύ μεγαλύτερη ανάγκη. Κάθε μέρα κερδίζουμε πόντους, κάθε μέρα κάνουμε βήματα στη μάχη για τη βελτίωση του διαθέσιμου εισοδήματος. Θα είμαστε μέχρι το τέλος μαζί με την κοινωνία και θα κερδίσουμε αυτή τη μάχη.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, Υπουργέ.

Καλησπέρα και από μένα.

Ακολουθεί η όγδοη με αριθμό 265/27-11-2024 επίκαιρη ερώτηση δεύτερου κύκλου του Βουλευτή Σερρών της Κ.Ο. «ΕΛΛΗΝΙΚΗ ΛΥΣΗ» κ. Κωνσταντίνου Μπούμπαπρος τον Υπουργό Αγροτικής Ανάπτυξης και Τροφίμων με θέμα: «Νομικά μετέωροι οι υποψήφιοι ενδιαφερόμενοι όσον αφορά στις δεσμεύσεις τους για συμμετοχή στο πρόγραμμα διατήρησης σπανίων ειδών αγροτικών ζώων».

Στην ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Χρήστος Κέλλας.

Κύριε Μπούμπα, έχετε τον λόγο για τα επόμενα δύο λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κυρία Πρόεδρε.

Κύριε Υπουργέ, καλησπέρα σας. Είναι ένα θέμα πάρα πολύ σημαντικό, το γνωρίζετε, αλλά είναι αδήριτη ανάγκη να λυθεί τάχιστα –έπρεπε να είχε λυθεί χθες- γιατί οι εκτροφείς στις αυτόχθονες ελληνικές φυλές ζουν τη δική τους αγωνία. Υπήρχε μια προδημοσίευση, η οποία παραμένει και λιμνάζει, από τις 22 Αυγούστου, προκειμένου οι άνθρωποι αυτοί να πληρούν τα κριτήρια και τις προϋποθέσεις που απαιτείτε, για να ενταχθούν στην ενίσχυση σε ό,τι αφορά τις αυτόχθονες σπάνιες ελληνικές θάλασσες αγροτικών ζώων.

Δεν σημαίνει βέβαια ότι αυτό τους καλύπτει και ότι η διαδικασία αυτή τους εντάσσει σε αυτή την ενίσχυση. Αφορά τους βουβαλοτρόφους, αφορά τους εκτροφείς αλόγων, για τους ιππείς. Αφορά τα αιγοπρόβατα. Και αφορά επίσης και τους εκτροφείς στον μαύρο χοίρο.

Τι γίνεται τώρα. Ήδη στον υδροβιότοπο της λίμνης Κερκίνης οι βουβαλοτρόφοι έχουν να αντιμετωπίσουν πολύ μεγάλα ζητήματα και μάλιστα ο πληθυσμός στον βούβαλο έχει μειωθεί κατά πολύ. Φανταστείτε ότι εν Ελλάδι είχαμε περίπου εξίμισι χιλιάδες βουβάλια και τώρα έχουμε χίλια βουβάλια λιγότερα. Και σίγουρα αυτό το σπάνιο ζώο που είναι και υγιεινό και έχει πέραση και εκτός συνόρων της Ελλάδας πρέπει να το υποστηρίξουμε. Το ίδιο και στις φυλές των αιγοπροβάτων. Στον μαύρο χοίρο –που θα το αναλύσω και παρακάτω- είναι μια πολύ αδικημένη κατηγορία, όπως και στους εκτροφείς αλόγων.

Το θέμα είναι ότι έχουν κλείσει και οι δηλώσεις ΟΣΔΕ κι εδώ τώρα είναι το μεγάλο ζήτημα. Έπρεπε ήδη αυτό να έχει διευκρινιστεί, διότι ζουν με την αγωνία ποια θα είναι η επόμενη μέρα γι’ αυτούς. Θα ενταχθούν, θα μπουν στο πρόγραμμα; Θα πάρουν την ενιαία ενίσχυση; Είναι ένα πολύ μεγάλο ζήτημα.

Μιλάμε συνέχεια για όλα αυτά τα σκάνδαλα που έχουν γίνει με τον ΟΠΕΚΕΠΕ που ζητούν πίσω αχρεωστήτως από εκατόν ενενήντα έξι χιλιάδες αγρότες περίπου 53.000.000 ευρώ για το λάθος που έκανε η ιδιωτική εταιρεία εκεί να δώσει επιδοτήσεις στις 10 Ιουνίου του 2023 με στοιχεία του 2022, με αποτέλεσμα να την πληρώνουν οι αγρότες των οποίων τα έξοδα τρέχουν και έρχονται τώρα οι εκτροφείς από τις αυτόχθονες ελληνικές σπάνιες φυλές. Βγαίνει ο Πρωθυπουργός που πρεσβεύετε ιδεολογικά, ο κ. Μητσοτάκης, και μιλάει και στη ΔΕΘ πέρυσι για κάποια χρήματα που θα δοθούν για την εντατική οργάνωση της ελληνικής κτηνοτροφίας.

Εδώ, όμως, βλέπουμε για ακόμη μια φορά ότι υπάρχει μία αβεβαιότητα, μία κωλυσιεργία επί του θέματος με βάση τον σχεδιασμό της νέας ΚΑΠ που τρέχει μέχρι το 2027 και οι άνθρωποι αυτοί, ενώ τα προηγούμενα χρόνια ήξεραν την ένταξή τους, η προδημοσίευση δεν είναι καν προθάλαμος που θα τους εντάξει. Θα πρέπει να ξέρουν αυτοί οι εκτροφείς -γιατί δεσμεύονται, κύριε Υπουργέ μου, από τα χείλη σας- τι τους ξημερώνει, ποια θα είναι η επόμενη μέρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε λίγο στη δευτερολογία μου θα αναλύσω, βέβαια, και τις προϋποθέσεις που χρειάζονται σε ό,τι αφορά τα ζώα, διότι είχαμε και το άλλο μεγάλο ζήτημα, το οποίο ξέρετε καλά, γιατί είστε από την περιοχή, με την αφρικανική πανώλη. Τους ήρθαν, δηλαδή, όλα μαζί. Βάλε και ότι και από το 2020, λόγω του μνημονίου, έχουμε και την ανιούσα στις τιμές των ζωοτροφών, οπότε αντιλαμβάνεστε ότι πρόκειται για ένα παζλ πολλών ζητημάτων και προβλημάτων για τον Έλληνα κτηνοτρόφο.

**ΠΡΟΕΔΡΕΥΟΥΣΑ (Όλγα Γεροβασίλη):** Και ολοκληρώστε, κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Τελειώνω, κυρία Πρόεδρε.

Και αυτή τη στιγμή ως Ελληνική Λύση καταθέτουμε αυτή την επίκαιρη ερώτηση για να τους πείτε τούτη την ώρα πότε θα ενταχθούν στο πρόγραμμα της ενιαίας ενίσχυσης σε ό,τι αφορά τις αυτόχθονες σπάνιες ελληνικές ράτσες των ζώων του αγρού.

Σας ευχαριστώ εκ των προτέρων.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Αγαπητέ συνάδελφε, ξέρετε πολύ καλά ότι στο Υπουργείο Αγροτικής Ανάπτυξης και Τροφίμων είμαστε στο πλευρό των κτηνοτρόφων και στηρίζουμε και τις αυτόχθονες φυλές των αγροτικών ζώων που απειλούνται με εξαφάνιση. Είναι ένα γεγονός το οποίο αποδεικνύουμε με την υλοποίηση διαδοχικών σχετικών προγραμμάτων με τελευταία την παρέμβαση Π3-70-1.5 της ΣΣΚΑΠ, του Στρατηγικού Σχεδίου Κοινής Αγροτικής Πολιτικής 2023-2027 για τη διατήρηση των απειλούμενων αυτόχθονων φυλών αγροτικών ζώων.

Η εν λόγω παρέμβαση, αγαπητέ κύριε Μπούμπα, όπως γνωρίζετε, έχει ως στόχο την καταβολή οικονομικής ενίσχυσης στους κατόχους αυτόχθονων φυλών αγροτικών ζώων, ζώων που είναι υπό εξαφάνιση, προκειμένου αυτοί να μπορέσουν να διατηρήσουν ή και να αυξήσουν τον αριθμό αυτών των ζώων.

Παράλληλα, συμβάλλει στη διατήρηση και ενίσχυση της βιοποικιλότητας στον τομέα της ζωικής παραγωγής και στην αειφόρο ανάπτυξη και ισορροπία της φύσης. Η παρέμβαση καλύπτει όλη τη χώρα, ενώ δικαιούχοι είναι φυσικά ή νομικά πρόσωπα ή ομάδες αυτών που είναι κάτοχοι αυτόχθονων φυλών αγροτικών ζώων που απειλούνται με εξαφάνιση και ανήκουν στις φυλές οι οποίες αποτυπώνονται στην Υπουργική Απόφαση 973 που δημοσιεύθηκε στο ΦΕΚ της 3ης Σεπτεμβρίου 2024. Σημειώνεται ότι επιλέξιμα για ενίσχυση είναι τα θηλυκά ζώα αναπαραγωγής, τα οποία είναι εγγεγραμμένα στα γενεαλογικά βιβλία των φυλών που τηρούνται από τα Κέντρα Ζωικών Γενετικών Πόρων, εκτός από τους ίππους που ενισχύονται και τα θηλυκά, αλλά και τα αρσενικά ζώα.

Το ύψος της ενίσχυσης που χορηγείται ετησίως σε αναπλήρωση της απώλειας εισοδήματος που επιφέρει η διατήρηση των αυτόχθονων φυλών κυμαίνεται από 371 μέχρι 629 ευρώ ανά μονάδα ζωικού κεφαλαίου ανάλογα με το είδος του ζώου και τη διατήρηση ή μη της απαιτούμενης αναλογίας αρσενικών και θηλυκών ζώων αναπαραγωγής.

Επισημαίνω ότι τα ποσά των προβλεπόμενων ενισχύσεων είναι κατά πολύ αυξημένα έως και διπλάσια σε σχέση με αυτά που είχαν οριστεί κατά την προηγούμενη προγραμματική περίοδο 2018-2023. Ενδεικτικά σας αναφέρω κάποιες τιμές. Στα βοοειδή οι τιμές των σημερινών ενισχύσεων είναι από 371 μέχρι 394 ευρώ, ενώ την προηγούμενη περίοδο ήταν 310 έως 333 ευρώ. Στα αιγοπρόβατα οι τιμές κυμαίνονται από 426 έως 449 ευρώ, ενώ στο προηγούμενο πρόγραμμα ήταν στα μισά, δηλαδή 209 ευρώ με 232 ευρώ.

Εντυπωσιακή αύξηση έχουμε και στους χοίρους, όπου η ενίσχυση από 192 και 215 ευρώ που προβλεπόταν, έχει εκτιναχθεί με το νέο πρόγραμμα στα 593 έως 616 ευρώ και στα ιπποειδή από 350 ευρώ τώρα είναι 629 ευρώ.

Για να έχετε και εσείς τις τιμές και να ξέρετε τι ακριβώς συμβαίνει, θα καταθέσω στα Πρακτικά της Βουλής το ΦΕΚ της Εφημερίδος της Κυβερνήσεως όπου αναφέρονται όλα τα επιλεγόμενα ζώα, καθώς και οι τιμές που προβλέπονται.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Χρήστος Κέλλας για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, όπως είπατε για τον ΟΠΕΚΕΠΕ και για κάποια χρήματα τα οποία είναι αχρεωστήτως καταβληθέντα, πραγματικά είναι αυτό το νούμερο το οποίο είπατε. Είναι ένα θέμα, όμως, το οποίο έχει ρυθμιστεί και το οποίο είναι εξ αυτών των εκατόν ενενήντα χιλιάδων που αναφέρατε. Τα οφειλόμενα, τα αχρεωστήτως καταβληθέντα είναι μέχρι 250 ευρώ και τα υπόλοιπα –η πολύ μεγάλη πλειοψηφία- είναι σε μικρά ποσά. Είναι ένα θέμα το οποίο, όμως, έχει ρυθμιστεί.

Στη δευτερολογία μου, κύριε Μπούμπα, θα αναφερθώ και στην εξέλιξη της παρέμβασης Π3-70-1.5.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μπούμπα, ορίστε, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ.

Κύριε Υπουργέ, δώσατε τον τιμοκατάλογο. Εγώ δεν θα αμφισβητήσω τις τιμές. Το θέμα είναι –επαναλαμβάνω- ότι κωλυσιεργεί η προδημοσίευση. Πότε θα βγει αυτό; Πρέπει να κάνουν τον προγραμματισμό τους οι κτηνοτρόφοι των αυτόχθονων φυλών. Οι βουβαλοτρόφοι, οι ιπποτροφείς, οι εκτροφείς του μαύρου χοίρου ή των αιγοπροβάτων –που θα το δούμε και αυτό- πρέπει να ξέρουν.

Κοιτάξτε τώρα τι γίνεται. Βάζετε κάποιες προϋποθέσεις για να ενταχθούν ως εξής: Μιλάτε, για παράδειγμα, για το βουβάλι και λέτε ότι πρέπει να είναι τουλάχιστον δύο ετών ζώο ή για τα αιγοπρόβατα να είναι ενός έτους. Για τον μαύρο χοίρο βάζετε τις χοιρομητέρες μέχρι πενήντα κιλά. Το θέμα είναι ότι υπάρχουν απτά παραδείγματα στην περιοχή των Σερρών, του Νομού Θεσσαλονίκης και σε άλλες περιοχές της ανατολικής και κεντρικής Μακεδονίας και της Θράκης –και γενικά είναι πανελλαδικό το ζήτημα- που έχουν χάσει όλο το ζωικό τους κεφάλαιο. Το έχασαν! Έχουν καταστραφεί οι άνθρωποι και δεν ξέρουν ούτε αν θα ενταχθούν! Όμως, δεν είναι μόνο αυτό. Φανταστείτε ότι στον μαύρο χοίρο –ίσως να μην το ξέρετε- εκτός από τη μηνιαία ενίσχυση, δεν παίρνουν ούτε βιολογικά ούτε βοσκοτόπια. Αυτό περιμένουν μόνο. Οι άνθρωποι αυτοί που έχασαν όλο το ζωικό κεφάλαιο από την αφρικανική πανώλη περιμένουν να πάρουν αποζημιώσεις για την καταστροφή που έχουν υποστεί! Και τους βάζετε και τις χοιρομητέρες να είναι πενήντα κιλά, φύσει αδύνατον!

Εκτός αυτού υπάρχει και μια αδικία εκεί σε πληβείους και πατρίκιους σε ό,τι αφορά την κατανομή κονδυλίων ως εξής: Στα αιγοπρόβατα έχει αυξηθεί 100% επάνω! Στον μαύρο χοίρο δεν έχει αυξηθεί. Δηλαδή, έχουμε άλλα μέτρα και άλλα σταθμά!

Σε ό,τι αφορά τα άλογα, ορθά το είπατε. Αυτό το ζώο περιλαμβάνει και τα αρσενικά και τα θηλυκά έξι μηνών. Βάζετε, λοιπόν, κάποιες προϋποθέσεις, τις οποίες όμως δεν μπορεί να τις έχει ο κτηνοτρόφος. Δηλαδή, αυτός που έχασε όλα τα ζωντανά του από την αφρικανική πανώλη δεν μπορεί να παρουσιάσει χοιρομητέρες πενήντα κιλών για να μπει στην ενιαία.

Με τα βουβάλια, άντε να πω ότι είναι μια άλλη ιστορία! Όμως, οι άνθρωποι έχουν τεράστιο πρόβλημα. Και σας λέω ότι ο πληθυσμός των βουβαλιών στην Ελλάδα μειώνεται.

Και ακούστε τώρα. Δράττομαι της ευκαιρίας να πω κάτι, για να δείτε και ένα άλλο ζήτημα στο Υπουργείο Αγροτικής Ανάπτυξης του οποίου ηγείστε. Μιλώ γι’ αυτά που λέτε για τις επιδοτήσεις. Για παράδειγμα, το βόειο κρέας έχει περίπου 250 ευρώ επιδότηση όταν πάει στο σφαγείο. Μέχρι εδώ, καλά! Γι’ αυτούς που κάνουν εξαγωγή, δηλαδή αυτοί που έχουν θετικό πρόσημο εξαγώγιμο και πάνε να σφάξουν τα βοοειδή σε όμορα κράτη –και όχι μόνο- δηλαδή στη Σερβία, αλλά κυρίως στη Βουλγαρία που είναι και μέλος της Κομισιόν, το σύστημα «ARTEMIS» δεν είναι συνδεδεμένο με τα σφαγεία της Βουλγαρίας. Και ποιο είναι το αποτέλεσμα τώρα; Οι άνθρωποι ενώ έχουν όλα τα νόμιμα παραστατικά διαδικαστικά –δελτία αποστολής, τιμολόγια αγοράς ζώων, κ.λπ.- δεν παίρνουν επιδότηση.

Και εγώ ρωτώ: Είναι δυνατόν ο κτηνοτρόφος να θέλει να κάνει εξαγωγή που θα φέρει συνάλλαγμα από τη στιγμή που θα χάσει την ενιαία ενίσχυση, διότι δεν είναι συνδεδεμένο; Πραγματικά, δείτε το αυτό. Πρέπει να διεκπεραιωθεί, πρέπει να υπερκεράσετε κάθε γραφειοκρατικό εμπόδιο. Δεν ξέρω τι φταίει, φταίει το σύστημα που δεν είναι συνδεδεμένο; Υπάρχει μια αδικία η οποία διέλαθε την προσοχή σας; Δεν ξέρω τι φταίει.

Επαναλαμβάνω, όμως, προσέξτε στον μαύρο χοίρο, διότι αφανίζεται αυτή η σπάνια ράτσα του μαύρου χοίρου. Ενώ στα αιγοπρόβατα έχετε δώσει αύξηση 100% - και στην αύξηση του ζωικού κεφαλαίου- τουναντίον, στον μαύρο χοίρο δεν υπάρχει αυτό. Δείτε τα λίγο αυτά, σας παρακαλώ και δεσμευτείτε. Στον αγροτοκτηνοτροφικό κόσμο, πραγματικά, εάν του επιλύσετε αυτά τα ζητήματα στις αυτόχθονες σπάνιες φυλές αγροτικών ζώων, θα ικανοποιηθούν τα αιτήματά τους και εμείς καλούμεθα από την Αντιπολίτευση, ως Ελληνική Λύση, να σας το γνωστοποιήσουμε αυτό. Τεκμαιρόμεθα επ’ αυτού, επιχειρηματολογούμε επ’ αυτού, αφουγκραζόμενοι όπως και εσείς -δεν αμφιβάλλω- τις ανησυχίες του αγροτοκτηνοτροφικού κόσμου στο ζήτημα των αυτόχθονων φυλών και στο θέμα των εξαγωγών.

Σας είπα πως γίνονται οι εξαγωγές. Χάνονται 250 ευρώ στα βοοειδή, διότι δεν είναι συνδεδεμένα. Και για τον μαύρο χοίρο αυτό είναι μια τεράστια αδικία. Οι άνθρωποι έχουν αφανιστεί. Ολόκληρη μονάδα στον νομό Θεσσαλονίκης έχει χαθεί στον μαύρο χοίρο από αφρικανική πανώλη. Έχω όλα τα παραστατικά. Δείτε αυτό το ζήτημα, λοιπόν, κύριε Υπουργέ και ελπίζω να επιλυθεί.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο Υφυπουργός κ. Κέλλας έχει τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Αγαπητέ συνάδελφε, ξέρετε την εκτίμηση που σας έχω.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Αμοιβαία!

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Στο πλαίσιο της παρέμβασης, λοιπόν, Π3-70-1.5 για την υλοποίηση της οποίας έχει οριστεί ενδιάμεσος φορέας, στη Διεύθυνση Ζωικών Γενετικών Πόρων και Κτηνοτροφικών Εγκαταστάσεων, μέχρι σήμερα, πρώτον, έχει γίνει η προδημοσίευση της πρόσκλησης στις 29 Απριλίου του 2024 και δεύτερον, στις 22 Αυγούστου έχει υπογραφεί από εμένα τον ίδιο η υπουργική απόφαση 973 που καθορίζει το πλαίσιο εφαρμογής της παρέμβασης.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Προδημοσίευση υπάρχει, πότε θα ενταχθούν;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):**  Θα ακούσετε στη συνέχεια.

Για την έκδοση της πρόσκλησης εκδήλωσης ενδιαφέροντος, όπως γνωρίζετε, απαιτείται το κατάλληλο πληροφοριακό σύστημα, όπου οι ενδιαφερόμενοι θα υποβάλουν τις αιτήσεις συμμετοχής και το οποίο θα υποστηρίξει, τελικά, το συνολικό πρόγραμμα υλοποίησης. Το πληροφοριακό σύστημα το οποίο θα υποστηρίζει όλες τις απαιτούμενες διαδικασίες, σχετικά με αυτή την παρέμβαση, βρίσκεται σε στάδιο ανάπτυξης από τον ΟΠΕΚΕΠΕ σε συνεργασία με τον ανάδοχο του έργου. Οι σχετικές εργασίες προχωρούν με εντατικούς ρυθμούς. Θα πρέπει να σας πω ότι το ΥΠΑΑΤ και ειδικότερα η Διεύθυνση Ζωικών Γενετικών Πόρων βρίσκεται σε στενή συνεργασία τόσο με τον ΟΠΕΚΕΠΕ όσο και με την Ειδική Υπηρεσία Διαχείρισης ΣΣ ΚΑΠ για την ταχύτερη δυνατή δημοσίευση της προκήρυξης των απειλούμενων αυτόχθονων φυλών.

Η Διεύθυνση, λοιπόν, Ζωικών Γενετικών Πόρων του ΥΠΑΑΤ με το υπ’ αριθμόν έγγραφο νούμερο 36655 της 22ας Νοεμβρίου του 2024 προώθησε το σχέδιο πρόσκλησης για την προβλεπόμενη γνωμοδότηση της σχετικής Ειδικής Υπηρεσίας Διαχείρισης ΣΣ ΚΑΠ και για την επιβεβαίωση ετοιμότητας του πληροφοριακού συστήματος του ΟΠΕΚΕΠΕ. Την περασμένη Πέμπτη στις 5 Δεκεμβρίου, μάλιστα, η διαχειριστική διατύπωσε τη σύμφωνη γνώμη της επί του εν λόγω σχεδίου πρόσκλησης. Επομένως, μόνο να λιμνάζει δεν βλέπω το θέμα.

Τώρα, να είστε σίγουρος ότι στο ΥΠΑΑΤ κάνουμε το καλύτερο δυνατό για την άμεση δημοσίευση της πρόσκλησης, δεδομένου ασφαλώς και των εξαιρετικά αυξημένων υποχρεώσεων του ΟΠΕΚΕΠΕ. Να μην ξεχνάτε ότι το τελευταίο διάστημα, το τελευταίο δίμηνο, ο ΟΠΕΚΕΠΕ έχει πραγματοποιήσει πέντε πληρωμές και συγκεκριμένα, ολοκληρώθηκαν οι πληρωμές προκαταβολής των αιτήσεων του 2024 που αφορούν στις δράσεις του μέτρου 10 για αγροπεριβαλλοντικά μέτρα, τις δράσεις του μέτρου 11 που είναι για τη βιολογική γεωργία-κτηνοτροφία, σε ποσοστό 75% της συνολικά επιλέξιμης δαπάνης και της δράσης 1014 σε ποσοστό 70%, επίσης, της συνολικά επιλέξιμης δαπάνης.

Οι πληρωμές αυτές αφορούν σε εβδομήντα επτά χιλιάδες δικαιούχους και το ύψος τους ανέρχεται σε 200 εκατομμύρια, 197.666.000. Αυτονόητο, λοιπόν, είναι ότι οι διαδικασίες πληρωμής της παρέμβασης της ΣΣ ΚΑΠ για το 2023-2027 και για το έτος 2024 θα έχουν ολοκληρωθεί -να είστε σίγουρος γι’ αυτό- πριν από την καταληκτική ημερομηνία πληρωμής της παρέμβασης, η οποία σύμφωνα με τον Ευρωπαϊκό Κανονισμό, είναι η 30ή Ιουνίου του 2025.

Οι προκαταβολές έπρεπε να έχουν δοθεί ή μπορούν να δοθούν μέχρι 30 Νοεμβρίου. Εάν δεν δοθούν, πηγαίνουμε στην οριστική αποπληρωμή όλου του ποσού. Η ημερομηνία είναι η 30ή Ιουνίου.

Επομένως, το σύστημα τρέχει. Έχουμε πάρει ήδη την έγκριση από τη διαχειριστική. Απομένει από τον ΟΠΕΚΕΠΕ και τον σύμβουλο να ολοκληρώσουν το πληροφορικό σύστημα για να προχωρήσει η διαδικασία και να ενταχθούν οι κτηνοτρόφοι.

Αυτά μπορώ να σας πω. Δεν πρέπει να ανησυχούν με τίποτα οι κτηνοτρόφοι που έχουν τις σπάνιες φυλές των ζώων. Να είναι σίγουροι ότι θα πληρωθούν κανονικά.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Και εμείς ευχαριστούμε.

Επόμενη ερώτηση είναι η δωδέκατη με αριθμό 285/2-12-2024 επίκαιρη ερώτηση δεύτερου κύκλου του Βουλευτή Ηλείας της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Μιχαήλ Κατρίνη προς την Υπουργό Εργασίας και Κοινωνικής Ασφάλισης με θέμα: «Σε αδιέξοδο χιλιάδες ασφαλισμένοι που δεν μπορούν να λάβουν σύνταξη, ενώ τηρούν με συνέπεια τις δικαστικές αποφάσεις του ν.3869/2010».

Κύριε Κατρίνη, έχετε τον λόγο για να θέσετε το ερώτημα.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, το έχουμε ξανασυζητήσει το θέμα αρκετές φορές. Είναι μια οδυνηρή πραγματικότητα για αρκετούς -ίσως φτάνουν και κάποιες λίγες χιλιάδες- ασφαλισμένους, οι οποίοι αδυνατούν να λάβουν τη σύνταξή τους, παρά το γεγονός ότι έχοντας υπαχθεί στις διατάξεις του ν.3869/2010 και του ν.4336/2015 -είναι ο νόμος για τα υπερχρεωμένα νοικοκυριά- ως αδύναμοι οφειλέτες τηρούν κανονικά τη ρύθμισή τους.

Σε αυτές τις περιπτώσεις ο ΕΦΚΑ δεν τους αποδίδει τη σύνταξη, αφού αδυνατεί να ρυθμίσει διμερώς τις οφειλές με παρακράτηση από το ποσό της σύνταξης της μηνιαίας δόσης που αναλογεί, κάτι που ισχύει για όλες τις υπόλοιπες περιπτώσεις ασφαλισμένων που οφείλουν ασφαλιστικές εισφορές στον ΕΦΚΑ και έχουν τη δυνατότητα διμερώς να τις ρυθμίσουν βάσει και των διατάξεων του ν.5078/2023, που τροποποίησε τον ν.3863/2010.

Άρα, ενώ κάποιος ασφαλισμένος που οφείλει στον ΕΦΚΑ μπορεί να λάβει σύνταξη, εφόσον τηρεί τη ρύθμιση με τον ΕΦΚΑ, ένας ασφαλισμένος ο οποίος τηρεί τη ρύθμιση της δικαστικής απόφασης, που περιλαμβάνει και εκεί οφειλές στον ΕΦΚΑ, δεν μπορεί να λάβει τη σύνταξή του από τον ασφαλιστικό οργανισμό.

Χαρακτηριστικό -και το αναφέρω και στο κείμενο της ερώτησης, γιατί ήταν και η αφορμή για να την καταθέσω- είναι το εξής: Ασφαλισμένη εβδομήντα ενός ετών σήμερα υπήχθη στην προστασία του νόμου για τα υπερχρεωμένα νοικοκυριά για είκοσι πέντε έτη. Η ρύθμισή της θα ολοκληρωθεί το 2044, όταν αυτή θα είναι ενενήντα ενός ετών, και μέχρι τότε, αν δεν υπάρχει κάποια νομοθετική ρύθμιση, δεν θα μπορεί να λαμβάνει σύνταξη από τον ΕΦΚΑ.

Άρα, το ερώτημα που θέλω να σας υποβάλω και νομίζω ότι το ξέρετε πολύ καλά γιατί το έχουμε συζητήσει και κατ’ ιδίαν, είναι το εξής: Προτίθεστε να δώσετε τη δυνατότητα στους ασφαλισμένους που έχουν ρυθμίσει τις οφειλές τους στον ασφαλιστικό οργανισμό βάσει δικαστικής απόφασης υπαγόμενης στον ν.3869/2010 και στον ν.4336/2015 και τηρούν αυτές τις αποφάσεις να μπορέσουν να λάβουν σύνταξη με παρακράτηση ποσού από τη σύνταξη ως μηνιαία οφειλή;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τσακλόγλου, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ, πολύ κυρία Πρόεδρε.

Αγαπητέ κύριε Κατρίνη, ο ν.3689/2010 -ο γνωστός νόμος Κατσέλη- εισάγει ένα πλαίσιο που θεσπίστηκε με σκοπό πρωτίστως την προστασία της κύριας κατοικίας. Το γνωρίζετε αυτό. Κατά την αρχική ψήφισή του δεν περιλάμβανε τις οφειλές προς ασφαλιστικούς φορείς. Η συμπερίληψη των ασφαλιστικών και των λοιπών υποχρεώσεων προς το δημόσιο ήρθε αργότερα με τον ν.4336/2015, αφ’ ενός μεν για να υπάρχει μια συνολική οικονομική διευθέτηση του χαρτοφυλακίου του οφειλέτη, αφ’ ετέρου δε για να μη δημιουργούνται πιστωτές δύο ταχυτήτων.

Όμως, ας εξετάσουμε πιο προσεκτικά τις δύο θεσμικές παρεμβάσεις. Το θέμα της συνταξιοδότησης δεν θίγεται καθόλου στον ν.3869/2010 γιατί ανήκει στην αρμοδιότητα του νομοθέτη της κοινωνικής ασφάλισης. Η διαδικασία της ρύθμισης των χρεών με αυτόν τον νόμο δεν είναι διαδικασία απόδοσης ή μη απόδοσης συνταξιοδοτικών δικαιωμάτων και επομένως γίνεται κατανοητό ότι ο νόμος αυτός δεν είναι ούτε ασφαλιστικός ούτε συνταξιοδοτικός.

Τυχόν τροποποίησή του δεν ανήκει στη νομοθετική αρμοδιότητα του Υπουργείου Εργασίας και Κοινωνικής Ασφάλισης. Αντιθέτως, άλλες ρυθμίσεις οφειλών που έγιναν με ασφαλιστικούς νόμους, όπως ο νόμος 4611 του 2019 για τις εκατόν είκοσι δόσεις για παράδειγμα, λαμβάνουν πρόνοια για το θέμα της συνταξιοδότησης.

Με την ερώτησή σας ζητάτε να δοθεί η δυνατότητα σε όσους είναι συνεπείς προς τη δικαστική απόφαση υπαγωγής στον νόμο Κατσέλη να μπορούν να συνταξιοδοτηθούν, εφόσον πληρούνται και οι λοιπές προϋποθέσεις, πριν ολοκληρωθεί η χρονική διάρκεια της ρύθμισης. Έχετε κάποιο δίκιο, το έχουμε κουβεντιάσει άλλωστε και κατ’ ιδίαν, αλλά έχει πάρα πολλές περιπλοκές και θα τις εξηγήσω τις πολυπλοκότητες μία προς μία.

Κατ’ αρχάς, όσοι είναι οι οφειλέτες που έχουν υπαχθεί στον νόμο Κατσέλη τόσες είναι και οι δικαστικές αποφάσεις, με την έννοια ότι οι διαφοροποίησεις μεταξύ των υποθέσεων είναι μεγάλες γιατί εξαρτώνται από διαφορετικά πραγματικά περιστατικά. Επομένως, η ομογενοποίηση των περιπτώσεων αυτών απλά δεν είναι εφικτή.

Επιπλέον, ένα σημαντικό χαρακτηριστικό του πλαισίου του νόμου 3869/2010 είναι η ευχέρεια που δίνει στον δικαστή να διακανονίσει τις οφειλές διαγράφοντας όχι μόνο τυχόν τόκους, προσαυξήσεις και πρόστιμα -αυτό το κάνουν και άλλοι νόμοι- εδώ κόβει και κεφάλαιο. Οπότε εκ των πραγμάτων κόβει και εισφορές οι οποίες αντιστοιχούν σε χρόνο ασφάλισης. Εδώ, λοιπόν, υπάρχει μια πολυπλοκότητα.

Όπως γνωρίζετε, νομίζω νομικός είστε, αν δεν κάνω λάθος, έτσι;

**ΜΙΧΑΗΛ ΚΑΤΡΙΝΗΣ:** Όχι.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Συγγνώμη.

Κατά πάγια αρχή του δικαίου της κοινωνικής ασφάλισης, ο χρόνος πραγματικής ασφάλισης που αποτελεί προϋπόθεση συνταξιοδότησης θεωρείται ότι είναι εκείνος για τον οποίο έχουν καταβληθεί εισφορές, δηλαδή δεν μπορεί να σου αναλογεί χρόνος για τον οποίο δεν έχεις πληρώσει τις αντίστοιχες εισφορές.

Τέλος, τίθεται το ζήτημα του προσδιορισμού του ύψους της οφειλής κατά τον χρόνο συνταξιοδότησης, δεδομένου ότι υπάρχει συγκεκριμένο όριο οφειλών για την απόφαση της σύνταξης από τον e-ΕΦΚΑ. Σύμφωνα με την παράγραφο 1 του άρθρου 11 του νόμου 3869 του 2010, εφόσον ο οφειλέτης τηρήσει με συνέπεια τις υποχρεώσεις που επιβάλλονται με τη δικαστική απόφαση για τρία χρόνια, τότε απαλλάσσεται από κάθε τυχόν υφιστάμενο υπόλοιπο οφειλής που έχει ενταχθεί σε ρύθμιση.

Όμως, αυτή η απαλλαγή μπορεί να ανατραπεί αν γίνει δεκτή από το δικαστήριο αίτηση έκπτωσης, η οποία μπορεί να ασκηθεί από οποιονδήποτε πιστωτή εντός δύο ετών από την επέλευση της απαλλαγής, όπως ορίζει το άρθρο 10 του νόμου αυτού, του ν.3869, και πρέπει να σας πω ότι οι περιπτώσεις αυτές δεν είναι ασυνήθιστες. Οπότε μπαίνει ένα ερώτημα, ποιος ακριβώς είναι ο χρόνος τον οποίο έχω στις αντίστοιχες περιπτώσεις.

Μάλιστα, αν η εν λόγω αίτηση γίνει δεκτή, η απαλλαγή ανατρέπεται έναντι όλων των πιστωτών και οι απαιτήσεις που αφορούσε επανέρχονται στο αρχικό τους ύψος με αφαίρεση των ποσών που έχουν ήδη καταβληθεί. Επομένως το ύψος της οφειλής μπορεί ανά πάσα στιγμή να μεταβληθεί.

Από τη μία, λοιπόν, πλευρά, έχουμε τη ρύθμιση των οφειλών και από την άλλη, συγκεκριμένα ασφαλιστικά δικαιώματα που συνδέονται με τις οφειλές αυτές. Όπως αντιλαμβάνεστε, υπάρχει μια θεμελιακή αντίφαση ανάμεσα στο να σβήνουμε χρέη και ταυτόχρονα, να κατοχυρώνουμε αντίστοιχα ασφαλιστικά δικαιώματα.

Εν κατακλείδι, το πλαίσιο του νόμου Κατσέλη δημιουργήθηκε εξαρχής με στόχο την προστασία της πρώτης κατοικίας και δεν είχε ως γνώμονα τη συνταξιοδότηση του οφειλέτη, γι’ αυτό και δεν λαμβάνει πρόνοια για τον χρόνο ασφάλισης. Επιπλέον, η απαλλαγή από τα χρέη μπορεί να ανατραπεί στο μέλλον υπό συγκεκριμένες προϋποθέσεις, προκαλώντας αναβίωση του συνόλου της οφειλής.

Επομένως, η εναρμόνιση ανάμεσα στο πλαίσιο ρύθμισης οφειλών βάσει του νόμου Κατσέλη και στο πλαίσιο συνταξιοδότησης του οφειλέτη εμφανίζει σημαντικές αντικειμενικές δυσκολίες, αυτές στις οποίες αναφέρθηκα προηγουμένως.

Σας ευχαριστώ.

 **ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Κύριε Υπουργέ, γνωρίζω την ευαισθησία σας σε αυτό το θέμα, το έχουμε συζητήσει και κατ’ ιδίαν και κατανοείτε και εσείς ότι είναι λογικό. Ξέρετε πολύ καλά ότι υπάρχει η απόφαση 997 του 2023 του Δ΄ Πολιτικού Τμήματος του Αρείου Πάγου που έδωσε μια λύση στη διχογνωμία για το αν ο νόμος Κατσέλη, όπως τροποποιήθηκε το 2015, μπορεί να υπαγάγει και οφειλές ασφαλιστικών εισφορών μέσα στις διατάξεις. Οπότε αυτό λύθηκε οριστικά.

Άρα, ένας οφειλέτης τον οποίον το δικαστήριο κρίνει ότι είναι αδύναμος και λέει ότι χρωστάς αυτό σε δάνεια, ασφαλιστικές εισφορές και φορολογικές υποχρεώσεις, αλλά, επειδή είσαι αδύναμος, εγώ θεωρώ ότι πρέπει να πληρώσεις αυτό το ποσό σε αυτό το χρονικό διάστημα και ο οφειλέτης αυτός τηρεί με συνέπεια τη ρύθμιση. Όμως, το διάστημα της ρύθμισης που αυτός την τηρεί μπορεί να έχει ποσό σύνταξης κι εδώ υπάρχουν κάποια εύλογα ερωτήματα.

Πρώτον, αυτός ο άνθρωπος που μάλλον είναι συνταξιούχος, είναι σε ηλικία σύνταξης και δεν μπορεί να εργαστεί, πώς θα αποπληρώσει το ποσό της ρύθμισης το οποίο του είχε επιδικαστεί με δικαστική απόφαση, εφόσον δεν λαμβάνει σύνταξη;

Πώς θα ζήσει αυτός ο άνθρωπος όταν δεν έχει άλλο εισόδημα; Του λέει το δικαστήριο ότι, «επειδή είσαι αδύναμος οφειλέτης, εγώ πιστεύω πρέπει να πληρώσεις αυτό για τα επόμενα είκοσι πέντε χρόνια» και εγώ το βρίσκω και το πληρώνω. Και πώς θα ζήσω, αν δεν μπορώ να παίρνω τη σύνταξη και εφόσον μέσα στο ποσό της ρύθμισης περιλαμβάνεται συγκεκριμένο ποσό δόσης που αποδίδεται στον ΕΦΚΑ; Άρα, ο οφειλέτης, τηρώντας τη δικαστική απόφαση-ρύθμιση αποδίδει στον ΕΦΚΑ αυτό που το δικαστήριο κρίνει ότι μπορεί να αποδώσει, βάσει της οικονομικής του κατάστασης.

Εδώ, λοιπόν, έχουμε το εξής παράδοξο: ένας οφειλέτης, ενώ είναι συνεπής, όπως είναι και ένας οφειλέτης που διμερώς ρυθμίζει τις οφειλές του με τον ΕΦΚΑ, δεν μπορεί να πάρει σύνταξη. Και προσέξτε, κύριε Υπουργέ, εγώ δεν λέω να αλλάξουν οι προϋποθέσεις όπως είναι στον νόμο, που λέει «είκοσι έτη ασφάλισης ή έξι χιλιάδες ημέρες ασφάλισης», με αυτές τις προϋποθέσεις. Όμως, εδώ έχουμε διαφορετική αντιμετώπιση. Από τη μία ένας που χρωστάει μόνον στον ΕΦΚΑ ή έχει ρυθμίσει διμερώς με τον ΕΦΚΑ παίρνει σύνταξη και από το ποσό της σύνταξης τού παρακρατείται οφειλή των εισφορών. Από την άλλη αυτός ο οποίος έχει πάρει δικαστική απόφαση, τηρεί και αυτός τη ρύθμιση όσον αφορά στον ΕΦΚΑ, αλλά δεν μπορεί να πάρει σύνταξη, δεν μπορεί να αποπληρώσει τη ρύθμιση δικαστικής απόφασης και κινδυνεύει και η πρώτη κατοικία του και δεν έχει και άλλο μέσο βιοπορισμού.

Εδώ λοιπόν εγώ δεν λέω να μην τηρείται η ρύθμιση. Θα μπορούσαμε μάλιστα να σκεφτούμε το εξής: θα μπορούσαμε να πούμε ότι από το ποσό της σύνταξης, ακριβώς για να μην υπάρχει ο κίνδυνος ο ΕΦΚΑ να φοβάται εύλογα ότι στην πορεία δεν θα τηρείται η ρύθμιση, άρα θα χάσει και αυτά που έχει αποδώσει η δικαστική απόφαση, θα μπορούσε από το ποσό της σύνταξης να πληρώνονται και οι δόσεις των υπόλοιπων πιστωτών, έτσι ώστε να τηρείται η ρύθμιση ή να υπάρχει υποχρέωση προσκόμισης βεβαιώσεων ότι τηρεί και τις υπόλοιπες υποχρεώσεις προς τους υπόλοιπους πιστωτές, για να του καταβάλλεται η σύνταξη. Άρα υπάρχουν πολλές διαφορετικές δυνατότητες ακόμη και μια προσωρινή σύνταξη μέχρι να ολοκληρωθεί η δικαστική απόφαση.

Δεν μπορεί όμως, και σας έφερα ένα χαρακτηριστικό παράδειγμα που είναι υπαρκτό, δεν είναι αποκύημα φαντασίας, δεν μπορεί σήμερα, το 2024, να πούμε σε έναν ασφαλισμένο ότι «θα περιμένεις μετά από είκοσι χρόνια, που θα είσαι» -εύχομαι να είναι- «σε ηλικία ενενήντα ενός ετών, να πάρεις αναδρομικά τη σύνταξή σου γιατί θα έχεις ολοκληρώσει τη ρύθμιση του νόμου Κατσέλη».

Εδώ λοιπόν θα πρέπει να βρεθεί ένα λειτουργικό πληροφοριακό σύστημα που θα συνδέει την απόδοση οφειλών στον ΕΦΚΑ μέσω τήρησης δικαστικής απόφασης με τη δυνατότητα απόδοσης και σύνταξης, όπως γίνεται σαν η οφειλή να ήταν μόνο για τον ασφαλιστικό οργανισμό. Είναι θέμα, νομίζω, ισότιμης αντιμετώπισης. Είναι θέμα δικαιοσύνης. Νομίζω ότι πρέπει η Κυβέρνηση, κύριε Υπουργέ, να πάρει μια πρωτοβουλία και να δώσει τη δυνατότητα σε αυτούς που είναι συνεπείς στη ρύθμιση, όπως δίνει τη δυνατότητα σε αυτούς που είναι συνεπείς στη ρύθμιση προς τον ΕΦΚΑ και μόνο, να λαμβάνουν σύνταξη και ταυτόχρονα να παρακρατείται το ποσό της οφειλής από τη μηνιαία σύνταξη που αποδίδεται με τις ίδιες προϋποθέσεις ετών ασφάλισης και με την ίδια αντιμετώπιση όσον αφορά την παρακράτηση του εφάπαξ ποσού και των μηνιαίων δόσεων.

Νομίζω λοιπόν ότι είναι καθαρά θέμα πολιτικής απόφασης και βούλησης. Νομίζω ότι δεν μπορεί δύο ασφαλισμένοι που κάνουν ρυθμίσεις, τηρούν και οι δύο τις ρυθμίσεις, ο ένας με τον ΕΦΚΑ και ο άλλος μέσω του δικαστηρίου με τον ΕΦΚΑ, ο ένας να παίρνει σύνταξη και ο άλλος να περιμένει άγνωστο για πόσο για το αν θα πάρει σύνταξη. Νομίζω ότι πρέπει να δώσετε επιτέλους μία λύση.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υφυπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κυρία Πρόεδρε.

Πρώτα από όλα θα ήθελα να διευκρινίσω ότι αυτό είναι πλαίσιο που αφορά μη μισθωτούς. Για τους μισθωτούς δεν έχουμε αντίστοιχο πρόβλημα.

Αγαπητέ κύριε Κατρίνη, καταλαβαίνουμε πολύ καλά ότι υπάρχουν πολλοί ασφαλισμένοι οι οποίοι για διάφορους λόγους βρέθηκαν σε δύσκολη θέση και δημιούργησαν οφειλές τις οποίες δεν μπορούν εύκολα να τις αποπληρώσουν. Γι’ αυτό άλλωστε πέρα από τον ν.3869 διαχρονικά το θέμα της τμηματικής καταβολής οφειλομένων ασφαλιστικών εισφορών μη μισθωτών, καθώς και της έναρξης καταβολής σύνταξης σε περίπτωση ύπαρξης οφειλών έχει ρυθμιστεί με μια σειρά από νομοθετήματα. Αναφερθήκατε και εσείς σε κάποια από αυτά.

Πιο πρόσφατες από αυτές τις ρυθμίσεις είναι ο ν.4611/2019 για τις εκατόν είκοσι δόσεις, όπως τροποποιήθηκε με τον ν.5036/2023, αλλά και οι αυξήσεις του ορίου οφειλών για τη συνταξιοδότηση, πιο πρόσφατα στα 30.000 ευρώ με τον ν.5078/2023.

Με τον νόμο για τις εκατόν είκοσι δόσεις ρυθμίστηκαν οφειλές των μη μισθωτών ασφαλισμένων προς τους φορείς κοινωνικής ασφάλισης με παροχή έκπτωσης 85% επί των πάσης φύσεως προσαυξήσεων πρόσθετων τελών και τόκων, λόγω μη εμπρόθεσμης καταβολής. Όμως -και εδώ είναι το κύριο σημείο το οποίο σας έλεγα προηγουμένως- δεν κόπηκε και κεφάλαιο. Με τον νόμο Κατσέλη, κόβεται και κεφάλαιο, ασφαλιστικό.

Επιπλέον δόθηκε η δυνατότητα, κατόπιν επιλογής του οφειλέτη να γίνει και επανυπολογισμός κύριας οφειλής του με βάση υπολογισμού του ποσού που αντιστοιχεί στον κατώτατο βασικό μισθό άγαμου μισθωτού άνω των είκοσι πέντε ετών. Με τον τρόπο αυτό επέρχεται μεν περαιτέρω μείωση του ποσού της οφειλής, διασφαλίζεται δε από τον νομοθέτη κατώτατη μηνιαία εισφορά, προκειμένου να μην απολεσθούν είκοσι πέντε ημέρες ανά μήνα, καθώς αυτό θα έθετε σε αμφισβήτηση τον χρόνο ασφάλισης του ασφαλισμένου, αυτό το επίδικο για το οποίο μιλάμε τώρα.

Στο πλαίσιο της ρύθμισης αυτής, οι οφειλέτες μπορούσαν να λάβουν σύνταξη, εφόσον η οφειλή που υπήχθη σε ρύθμιση ήταν κάτω από το όριο οφειλών που προβλέπεται από την κείμενη νομοθεσία για την απονομή σύνταξης κι επιπλέον πληρούνται και οι λοιπές συνταξιοδοτικές προϋποθέσεις, δηλαδή ηλικιακό όριο και χρόνια ασφάλισης, με την παρακράτηση του οφειλόμενου ποσού από τη σύνταξη σε έως και εκατόν είκοσι δόσεις..

Επιπλέον με τη διάταξη του άρθρου 115 του ν.5078/23 επήλθε η αύξηση του ορίου των οφειλών για τη συνταξιοδότηση από τις 20.000 ευρώ στις 30.000 ευρώ και από τις 6.000 ευρώ στις 10.000 ευρώ, αν μιλάμε για συνταξιούχους του πρώην ΟΓΑ.

Για τη δυνατότητα υπαγωγής στην νέα ρύθμιση θα πρέπει να πληρούνται συγκεκριμένες προϋποθέσεις για το όριο ηλικίας -εξήντα επτά ή εξήντα δύο με σαράντα χρόνια ασφάλισης- καθώς και πραγματικό χρόνο ασφάλισης - το αναφέρατε κι εσείς προηγουμένως- που να είναι τουλάχιστον είκοσι χρόνια. Επιπρόσθετα υπάρχουν και οι τραπεζικές καταθέσεις του οφειλέτη που δεν πρέπει να ξεπερνούν το όριο των 12.000 ευρώ ή 6.000 ευρώ για πρώην ΟΓΑ, ούτως ώστε να ωφελούνται όσοι έχουν πραγματική αδυναμία πληρωμών.

Εφόσον πληρούνται οι ανωτέρω προϋποθέσεις, ο ΕΦΚΑ προχωρεί στην έκδοση συνταξιοδοτικής απόφασης και στην καταβολή σύνταξης με παρακράτηση του οφειλόμενου ποσού από το ποσό της σύνταξης. Σε αυτές τις ρυθμίσεις που σας ανέφερα σε αντίθεση με τον νόμο Κατσέλη, δεν προβλέπεται μείωση της κύριας οφειλής, καθώς αυτό θα έθετε σε αμφισβήτηση τον χρόνο ασφάλισης του ασφαλισμένου. Αντίθετα με τις διατάξεις αυτές διασφαλίζεται για τον ασφαλισμένο το σύνολο του χρόνου ασφάλισης του ο οποίος λαμβάνεται υπ’ όψιν για τη θεμελίωση του συνταξιοδοτικού του δικαιώματος και τον υπολογισμό του ποσού της σύνταξής του.

Οι εν λόγω διατάξεις είναι γενικές και αφορούν όλους τους υποψήφιους συνταξιούχους που έχουν οφειλές από ασφαλιστικές εισφορές στον ΕΦΚΑ, θεσπίστηκαν δε προς τον σκοπό της ενναιοποίησης των όρων και των προϋποθέσεων χορήγησης των συνταξιοδοτικών παροχών του οργανισμού.

Πρέπει όμως να γίνει αντιληπτό ότι το ασφαλιστικό σύστημα δεν μπορεί να λειτουργήσει χωρίς έσοδα. Οι εισφορές είναι αναγκαία προϋπόθεση για τη βιωσιμότητα συνολικά του συστήματος που ήδη χρηματοδοτείται πολύ γενναία από τον κρατικό προϋπολογισμό. Επομένως, δεν είναι δυνατόν να δοθεί σύνταξη από τον ΕΦΚΑ σε άτομα που δεν πληρούν τις προϋποθέσεις του νόμου ως προς το ηλικιακό όριο και -δεν μου δώσατε τις λεπτομέρειες αλλά υποθέτω ότι αυτό είναι- τον ελάχιστο απαιτούμενο χρόνο ασφάλισης. Επαναλαμβάνω, είναι αντιφατικό από τη μια πλευρά να σβήνονται χρέη και από την άλλη να κατοχυρώνεται ο αντίστοιχος ασφαλιστικός χρόνος.

Πάντως πρέπει να επισημάνω -και αυτό είναι προς την κατεύθυνση αυτού που έχετε καταθέσει- ότι όντως υπάρχουν συνταξιοδοτικές εκκρεμότητες που σχετίζονται με το θέμα της υπό συζήτηση ερώτησης και βρισκόμαστε σε συνεργασία με τον ΕΦΚΑ. Πρόκειται να συστήσω γι’ αυτό ομάδα εργασίας. Έχουν πέσει ορισμένες ιδέες -και χαίρομαι που άκουσα και ορισμένες ιδέες από εσάς προηγουμένως- αλλά όλα αυτά τα πράγματα πρέπει να είναι κάτω από την αίρεση ότι κανένα από όλα τα προηγούμενα που είπαμε, ως προς τον χρόνο ασφάλισης, δεν μπορεί να θιγεί.

Και δεύτερον πρέπει να δούμε τι γίνεται σε εκείνες τις περιπτώσεις που εκείνος ο οποίος συμμετέχει στον νόμο Κατσέλη έχει σταματήσει να πληρώνει τις υποχρεώσεις του. Διότι εκεί αναβιώνουν όλα τα προηγούμενα και δεν είναι καθόλου ξεκάθαρο ούτε ως προς τον χρόνο ούτε ως προς την οφειλή τι ακριβώς είναι αυτό που μπορεί να συμβεί σε αυτές τις περιπτώσεις.

Πάντως είναι θέματα τα οποία θέλουμε και εμείς να τα διερευνήσουμε και μετά από εμπεριστατωμένη μελέτη, ακριβώς λόγω των πολύπλοκων σημείων που εμφανίζει το θέμα και που σας τα ανέλυσα και προηγουμένως στην πρωτολογία μου.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Επόμενη είναι η έβδομη με αριθμό 254/25-11-2024 επίκαιρη ερώτηση πρώτου κύκλου της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Δικαιοσύνης με θέμα: «Ορισμός επίσημου φορέα συλλογής, καταγραφής, ταξινόμησης, ανάλυσης, δημοσίευσης στατιστικών δεδομένων για τις γυναικοκτονίες».

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν ακούγεστε, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μας κάνουν σαμποτάζ από την Κυβέρνηση.

**ΠΡΟΕΔΡΕΥΟΥΣΑ (Όλγα Γεροβασίλη):** Νομίζω ότι απλά είναι χαλασμένο το μικρόφωνό σας. Το διπλανό όμως λειτουργεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι όλη η Πλεύση Ελευθερίας.

**ΠΡΟΕΔΡΕΥΟΥΣΑ (Όλγα Γεροβασίλη):** Όχι, είναι η πρώτη σειρά. Η Πλεύση Ελευθερίας έχει περισσότερες σειρές, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ξέρω πώς να το πάρω.

**ΠΡΟΕΔΡΕΥΟΥΣΑ (Όλγα Γεροβασίλη):** Ως τυχαίο γεγονός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ως τυχαίο γεγονός; Ξέρετε, τα τυχαία γεγονότα είναι που πάντοτε εμείς οι δικηγόροι, ιδίως οι δικηγόροι που ασχολούμαστε με υποθέσεις που τυγχάνουν συγκάλυψης και άλλων μεθοδεύσεων, τα εξετάζουμε με εξονυχιστικό τρόπο.

Κυρία Πρόεδρε, πριν ξεκινήσω την τοποθέτησή μου για την ερώτηση, θα ήθελα να ευχαριστήσω τον κύριο Υφυπουργό που είχε την καλοσύνη να μεταθέσουμε την ώρα της συζήτησης, γιατί ερχόμουν από τη Θήβα, από το τριμελές πλημμελειοδικείο που εξετάζεται άλλη μία υπόθεση με τεράστιες ευθύνες της αστυνομικής αρχής για συγκάλυψη. Μιλώ για τον θάνατο του πολύ γνωστού καλλιτέχνη του Ανδρέα - Οδυσσέα Τσιαμπόκαλου σε αυτοκινητικό δυστύχημα, που χρειάστηκε πολύ μεγάλος κόπος για να αναδειχθεί και η συνθήκη και οι υπαίτιοι.

Κύριε Υφυπουργέ, σας ευχαριστώ, λοιπόν, για την κατανόηση και σας ευχαριστώ που έρχεστε για πολλοστή φορά να απαντήσετε, μολονότι ο κ. Φλωρίδης, που θα έπρεπε να προσέρχεται, γυρνάει γύρω-γύρω τα κανάλια, με συκοφαντεί, με υβρίζει, με προσβάλλει και μετά δεν έρχεται εδώ στη Βουλή να απαντήσει, λέγοντας ότι είμαι γενικώς μια ενοχλητική Αρχηγός, που αν μπορούσα θα τον έβαζα φυλακή και τον κ. Φλωρίδη και όποιον άλλο αισθάνεται υπαίτιος. Υπάρχουν, λέει και κάποια περιθωριακά κόμματα, μία παρατήρηση που έκανε με αφορμή την τοποθέτησή του για εμένα και την Πλεύση Ελευθερίας.

Θα ήθελα να ενημερώσω τον κ. Φλωρίδη ότι δεν υπάρχουν ούτε περιθωριακά κόμματα ούτε ενοχλητικοί Αρχηγοί. Υπάρχει δημοκρατική διαδικασία, στην οποία προϋποτίθεται και η τοποθέτηση και ο αντίλογος και η σύνθεση και η συζήτηση και η διαφωνία και η σύγκρουση και η αντιπολίτευση. Η αντιπολίτευση δεν καταργείται διά των υπουργικών δηλώσεων.

Έρχομαι στο πολύ σοβαρό θέμα της επίκαιρης ερώτησής μου και χαίρομαι που προεδρεύει γυναίκα της συνεδρίασης, η μοναδική γυναίκα Αντιπρόεδρος που έχουμε εξάλλου από τους αρκετούς Αντιπροέδρους της Βουλής και αφορά το εάν θα θεσμοθετήσει η Κυβέρνηση επίσημο φορέα καταγραφής των γυναικοκτονιών.

Είναι μια ερώτηση την οποία έχω υποβάλει και στο Υπουργείο Προστασίας του Πολίτη. Μου απάντησε με τρόπο ψευδεπίγραφο την περασμένη εβδομάδα ο Υφυπουργός και εκεί, λέγοντάς μου ότι έχουμε τέτοιον μηχανισμό και αναφέρθηκε στα τμήματα ενδοοικογενειακής βίας και στη διαδικασία της ενδοοικογενειακής βίας.

Η γυναικοκτονία δεν είναι απαραίτητα εντασσόμενη στο πλαίσιο της ενδοοικογενειακής βίας. Η πρώτη γυναικοκτονία που ονομάστηκε «γυναικοκτονία», η γυναικοκτονία με θύμα την Ελένη Τοπαλούδη, δεν εντάσσεται επί παραδείγματι στο πλαίσιο της ενδοοικογενειακής βίας και είναι παραπλανητικό να απαντά ένας εκπρόσωπος της Κυβέρνησης ότι έχουμε τέτοιον μηχανισμό και είναι ο μηχανισμός της ενδοοικογενειακής βίας.

Η δεύτερη παρατήρησή μου είναι εισαγωγικά ότι τέτοιον μηχανισμό διαθέτουν δεκαοκτώ κράτη-μέλη της Ευρωπαϊκής Ένωσης και επομένως, οι δηλώσεις του κ. Φλωρίδη, που τις άκουσα και στα μέσα ενημέρωσης σήμερα, ότι τα προηγμένα κράτη δεν έχουν τέτοια πράγματα, είναι επίσης ψευδείς.

Η τρίτη παρατήρηση έχει να κάνει με το γεγονός ότι αυτός ο φορέας καταγραφής των γυναικοκτονιών, που έχουμε φτάσει τις δεκαπέντε πια στην Ελλάδα, το 2024 -είναι τρομερός αριθμός και είναι ακόμη πιο τρομερός, αν αναλογιστεί κανείς ότι δεν έχει γίνει μέσα στη χρονιά τίποτε προς την κατεύθυνση της αποτροπής των γυναικοκτονιών- ο μηχανισμός καταγραφής είναι ένα εργαλείο απαραίτητο που θα δώσει δεδομένα για τις σχέσεις μεταξύ δράστη και θύματος, για τις προηγούμενες περιστάσεις άσκησης βίας, για το κίνητρο και τον στόχο του δράστη και για την τυχόν εμπλοκή των αρχών.

Σχεδόν οι περισσότερες γυναίκες που δολοφονούνται έχουν προηγουμένως καταφύγει στις αρχές και όταν, κύριε Υφυπουργέ, φτάνουμε πια τα ζητήματα της έμφυλης βίας να απασχολούν σε επίπεδο δράστη ο οποίος ήταν εδώ μέσα, στο Κοινοβούλιο, με ανατεθειμένη σε αυτόν τη φύλαξη της Βουλής και την ασφάλεια της Βουλής και αντιλαμβανόμαστε ότι δεν υπήρξε ούτε καν η οφειλόμενη άμεση αντίδραση τουλάχιστον όταν υπήρξε η πρώτη καταγγελία για αδίκημα έμφυλης βίας, εντασσόμενο στην έμφυλη βία, καταλαβαίνουμε όλοι ότι υπάρχει μια όχι απλώς διστακτικότητα ούτε απλή εφεκτικότητα, αλλά υπάρχει μια άρνηση της Κυβέρνησης -και εγώ το λέω έτσι ακριβώς όπως το αντιλαμβάνομαι- να πράξει τα δέοντα για να αποτρέψει αποτελεσματικά τα αδικήματα έμφυλης βίας και κακοποίησης και πολύ περισσότερο, για να αποτρέψει δυναμικά την επόμενη γυναικοκτονία, για να προστατεύσει την επόμενη γυναίκα.

Σας ρωτώ, λοιπόν, ευθέως: Θα θεσμοθετήσετε τέτοιον μηχανισμό στο Υπουργείο Δικαιοσύνης; Έχετε δεδομένα από άλλες χώρες και παραδείγματα από άλλες χώρες τα οποία είναι πειστικότατα σε σχέση με τη χρησιμότητα αυτού του μηχανισμού; Υπάρχει κάποιος λόγος που δεν έχει θεσμοθετηθεί, πέραν του προφανούς, όπως εγώ αντιλαμβάνομαι τα πράγματα, που είναι ακριβώς για να μην αντληθούν τα στοιχεία και τα επιχειρήματα που δείχνουν πόσο απαραίτητη είναι η ποινικοποίηση της γυναικοκτονίας;

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Στην ερώτηση θα απαντήσει ο Υφυπουργός Δικαιοσύνης κ. Ιωάννης Μπούγας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κυρία Πρόεδρε, σας ευχαριστώ.

Πρέπει να πω ότι οι συνεχείς ερωτήσεις της κ. Κωνσταντοπούλου δίνουν την ευκαιρία να αναφέρουμε, απαντώντας σε αυτές, τις δράσεις και την πολιτική του Υπουργείου σε όλα τα ζητήματα τα οποία αφορούν στην έμφυλη βία και ειδικότερα, στη βία κατά των γυναικών.

Είχα την ευκαιρία, κυρία Πρόεδρε, να τονίσω σε προηγούμενη απάντησή μου σε συναφή ερώτηση της κ. Κωνσταντοπούλου, ότι η έμφυλη βία συνιστά κατάφωρη παραβίαση των ανθρωπίνων δικαιωμάτων. Δυστυχώς, σοβούσε στην ελληνική κοινωνία και οικογένεια, δίχως να έχουμε πραγματικές, αλλά και στατιστικές διαστάσεις του φαινομένου αυτού.

Αναφέρεστε, κυρία Πρόεδρε, στην ερώτησή σας στο Ευρωπαϊκό Ινστιτούτο για την Ισότητα των Φύλων και την καίρια σημασία ύπαρξης και δημιουργίας συστηματικού κρατικού μηχανισμού καταγραφής γυναικοκτονιών.

Θέλω να είμαι σαφής και συγκεκριμένος, γι’ αυτό και θα σας δώσω συγκεκριμένες απαντήσεις και στα δύο σκέλη της ερώτησής σας.

Σας πληροφορώ, λοιπόν, ότι στην Ελλάδα οι έρευνες του ινστιτούτου ήδη πραγματοποιούνται μέσω του Παρατηρητηρίου Ισότητας των Φύλων της Γενικής Γραμματείας Ισότητας και Ανθρωπίνων Δικαιωμάτων του Υπουργείου Κοινωνικής Συνοχής και Οικογένειας. Για τη συλλογή δε των δεδομένων ακολουθείται συγκεκριμένη μεθοδολογία και εργαλείο καταγραφής δεκατριών επιλεγμένων δεικτών που σχετίζονται με την έμφυλη βία και τη βία κατά των γυναικών. Μάλιστα, το παρατηρητήριο συνεργάζεται με αρμόδιους ελληνικούς φορείς, από τους οποίους συλλέγει τα δεδομένα για την εφηβεία.

Το νεοσυσταθέν Γραφείο Συλλογής και Επεξεργασίας Δικαστικών Στατιστικών Στοιχείων, το JustStat, του Υπουργείου Δικαιοσύνης αποτελεί φυσικά έναν από τους αρμόδιους φορείς και αποστέλλει δεδομένα για τους δείκτες 10 έως 13.

Οι δείκτες αυτοί συγκεκριμένα αφορούν: Ο δείκτης 10 τον ετήσιο αριθμό διατάξεων επιβολής περιοριστικών όρων σε περιπτώσεις βίας κατά των γυναικών, αλλά και συνολικά. Ο δείκτης 11 τον ετήσιο αριθμό ανδρών δραστών που διώκονται ποινικά για αδικήματα βίας κατά γυναικών, και συνολικά. Ο δείκτης 12 τον ετήσιο αριθμό καταδικασθέντων ανδρών δραστών για αδικήματα βίας κατά γυναικών και συνολικά. Και ο δείκτης 13 τον αριθμό των ανδρών δραστών που κρατούνται σε καταστήματα κράτησης ή τους έχει επιβληθεί στερητική της ελευθερίας ποινή για αδικήματα βίας κατά γυναικών ή και συνολικά.

Το νέο ολοκληρωμένο πληροφοριακό σύστημα καταγραφής στατιστικών στοιχείων αναμένεται να τεθεί σε παραγωγική λειτουργία εντός του 2025. Έως τότε θα έχουν πλήρως διαμορφωθεί η δομή και τα εργαλεία του νεοσύστατου γραφείου που τηρεί τα στατιστικά δεδομένα στο Υπουργείο Δικαιοσύνης, όπως σας προανέφερα. Προς το παρόν αποστέλλονται προς το Παρατηρητήριο Ισότητας των Φύλων στατιστικά στοιχεία, τα οποία αφορούν στις εξής περιπτώσεις: στις ποινικές διώξεις, τις καταδίκες σε πρώτο βαθμό, τις αθωωτικές αποφάσεις, τις αναβλητικές αποφάσεις, τις εφέσεις που ασκήθηκαν σε πρωτόδικες αποφάσεις, καθώς και τις καταδίκες σε δεύτερο βαθμό. Και μάλιστα τα συγκεντρωτικά στοιχεία ξεκινούν από το έτος 2016 και εκτείνονται έως το έτος 2023.

Πράγματι η στατιστική επίσημη έρευνα του φαινομένου της βίας κατά των γυναικών, βάσει των δεκατριών δεικτών, αποτελεί το κλειδί για την ερμηνεία του φαινομένου των αιτιών, αλλά και απαραίτητο εργαλείο για την ουσιαστική συμβολή στον περιορισμό του. Προς τον σκοπό αυτό με την ολοκλήρωση του έργου το Γραφείο Στατιστικών στο Υπουργείο Δικαιοσύνης θα είναι σε θέση να συλλέγει και να αποστέλλει πλήρη στατιστικά στοιχεία ανά φύλο και σχέση θύματος και δράστη, προκειμένου να υπολογιστούν το νέο έτος με ακρίβεια οι δείκτες 10, 11, 12 και 13 του ερωτηματολογίου του Ευρωπαϊκού Ινστιτούτου.

Θα πω κάποια συμπληρωματικά, κυρία Πρόεδρε, στη δευτερολογία μου για να μην καταχραστώ τον χρόνο.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κυρία Πρόεδρε.

Κύριε Υφυπουργέ, είστε πάντα ευγενής στις απαντήσεις σας, αλλά καταλαβαίνετε ότι αυτή η απάντηση δεν μπορεί να ικανοποιήσει το κοινωνικό αίτημα και την πολιτική απαίτηση να αναληφθούν αποτελεσματικές πρωτοβουλίες για την καταπολέμηση της γυναικοκτονίας.

Εγώ, πραγματικά, είμαι σοκαρισμένη από τη στάση που εκπέμπει η Κυβέρνηση, από τις δηλώσεις Βαρτζόπουλου ότι η γυναικοκτονία είναι βιολογικό φαινόμενο, ότι οι γυναίκες είναι αδύναμες και δολοφονούνται και ότι οι άνδρες είναι δυναμικοί και τις σκοτώνουν. Είναι θέμα DNA είχε πει ο κ. Βαρτζόπουλος. Και ο κ. Μητσοτάκης, διά του κ. Γεωργιάδη, διατυμπάνιζε ότι τον στήριζε. Και σήμερα μετά τη δέκατη πέμπτη γυναικοκτονία -τη δέκατη πέμπτη!- η οποία είναι ειδεχθέστατη και σοκάρει, τι άλλο πρέπει να γίνει; Δεν ξέρω τι άλλο πρέπει να γίνει για να συγκινηθούν κάποιοι.

Βγαίνει ο κ. Φλωρίδης για να μας πει γιατί δεν θα ποινικοποιηθεί η γυναικοκτονία. Μα, δεν αντιλαμβάνεστε ότι το μήνυμα που εκπέμπετε είναι ότι είναι ok να δολοφονούν τις γυναίκες, επειδή είναι γυναίκες, οι ερωτικοί τους σύντροφοι, οι σύζυγοι, οι πρώην ερωτικοί σύντροφοι, οι πρώην σύντροφοι, οι πρώην σύζυγοι; Δεν το καταλαβαίνετε;

Μπορεί να βγαίνει σήμερα ο κ. Φλωρίδης και να λέει: «Η Κυβέρνηση έχει αποσαφηνίσει το θέμα ως εξής. Το ποινικό μας σύστημα και όλων των προηγμένων χωρών του κόσμου προστατεύει την ανθρώπινη ζωή. Μπορεί να είναι άνδρας, γυναίκα, παιδί, ηλικιωμένος και δεν μπορούμε να ρευστοποιήσουμε την έννοια του ανθρώπου λέγοντας ότι ο καθένας είναι διαφορετικός. Αν κάποιος επιχειρήσει να αφαιρέσει μια ανθρώπινη ζωή, είναι αντιμέτωπος με την εσχάτη των ποινών, εφόσον κριθεί ένοχος, που σημαίνει ισόβια. Αν ξεχωρίσουμε τη γυναίκα ως κάτι ξεχωριστό στο ποινικό σύστημα, το αποτέλεσμα είναι ίδιο γιατί θα επιβάλλει στον δράστη την εσχάτη των ποινών»;

Μα είναι δυνατόν; Είναι δυνατόν ο Υπουργός Δικαιοσύνης να λέει αν θα ξεχωρίσουμε τη γυναίκα ως κάτι ξεχωριστό; Τι ζητάει; Ζητάει κάποιο προνόμιο, δηλαδή, όποιος λέει ότι πρέπει να προστατευθούν οι γυναίκες που δολοφονούνται κατ’ εξοχήν ως θύματα γυναικοκτονίας; Και παριστάνει ο κ. Φλωρίδης ότι δεν γνωρίζει ότι υπάρχει ειδικό κίνητρο και ειδική περίσταση η οποία δεν καλύπτεται από την ανθρωποκτονία. Η όποια περίσταση και το όποιο κίνητρο καθιστούν ιδιώνυμο το αδίκημα και θα μπορούσαν, ας πούμε, να αποτρέπουν τη μείωση της ποινής για συγκεκριμένους λόγους.

Είναι, πραγματικά, για εμένα σοκαριστικό και δεν το πίστευα ότι σήμερα, μετά από την υπόθεση του αστυνομικού της Βουλής και μετά από την υπόθεση της δέκατης πέμπτης γυναικοκτονίας, θα έβγαινε ο Υπουργός Δικαιοσύνης να μας πει ότι η γυναίκα δεν είναι κάτι ξεχωριστό. Όχι, δεν είναι κάτι ξεχωριστό. Είναι κάτι ανάξιο προστασίας; Είναι η ύπαρξή της ανάξια της πολιτικής παρέμβασης της Κυβέρνησης;

Και εν πάση περιπτώσει, κύριε Υφυπουργέ, αυτοί οι μηχανισμοί στους οποίους αναφερθήκατε, αυτοί που ήδη εφαρμόζονται, ξέρετε πολύ καλά ότι δεν αναφέρουν πουθενά, ούτε έχουν ως ένδειξη ούτε και παράμετρο, ούτε ως ενδείκτη, ούτε ως κριτήριο τη γυναικοκτονία. Τα στοιχεία που διαβιβάζονται είναι στοιχεία ανθρωποκτονίας στο πλαίσιο της ενδοοικογενειακής βίας. Το ξέρετε αυτό. Ξέρετε, επίσης, ότι ούτε καν τον όρο «γυναικοκτονία» -που λέει η Κυβέρνηση ότι κατά τα άλλα τον χρησιμοποιεί, αλλά όχι στο Ποινικό Δίκαιο- δεν τον χρησιμοποιεί ούτε στον μηχανισμό καταγραφής. Και αυτό προδίδει ότι το κίνητρο ακριβώς, που είναι η συσκότιση γύρω από το πολύ μεγάλο πρόβλημα έμφυλης βίας στην πιο ακραία εκδήλωσή της, που είναι η γυναικοκτονία, επικρατεί.

Επιπλέον, λέει ο κ. Φλωρίδης: «όλα τα προηγμένα κράτη». Δηλαδή, η Μάλτα, η Ολλανδία, η Σουηδία, η Ισπανία, η Σλοβενία, η Σλοβακία, η Λετονία, η Πορτογαλία, η Γερμανία, η Γαλλία, η Φιλανδία, η Λιθουανία, η Τσεχία, η Ιρλανδία, η Ουγγαρία, η Ιταλία, η Κροατία, η Βουλγαρία είναι υπανάπτυκτα κράτη; Όλα αυτά τα κράτη, και τα δεκαοκτώ, είναι κράτη όπου δεν ισχύουν οι δικλίδες του κράτους δικαίου;

Τα κράτη τα οποία έχουν ποινικοποιήσει τη γυναικοκτονία καθεαυτή -η Κύπρος, η Κροατία- είναι κράτη τα οποία δεν είναι προηγμένα; Και εμείς ως δείγμα πολιτισμού, δεν ποινικοποιούμε και δεν συλλέγουμε στοιχεία;

Αισθάνομαι, πραγματικά, ότι οι ερωτήσεις αυτές είναι εντελώς ρητορικές. Αισθάνομαι ότι έρχεται κάθε φορά όποιος παίρνει την «καυτή πατάτα» να απαντήσει -και η αλήθεια είναι ότι εσείς έρχεστε συχνά- και επιχειρείται στη Βουλή και στον δημόσιο διάλογο να αποσειστεί μία πάρα πολύ σοβαρή κυβερνητική ευθύνη.

Και θα σας ρωτήσω εντελώς ανθρώπινα, κύριε Μπούγα: Γιατί αυτή η στάση της Κυβέρνησης απέναντι στις γυναίκες θύματα; Γιατί αυτή η πεισματική άρνηση να γίνουν αυτά τα οποία έχουν υποδειχθεί και έχουν υιοθετηθεί ακόμη και από την Διακήρυξη της Βιέννης κατά της γυναικοκτονίας, η οποία υιοθετήθηκε από προηγμένα κράτη -σας διαβεβαιώ- στις 26 Νοεμβρίου του 2012; Γιατί αυτή η πεισματική άρνηση; Και τελικά, δεν είναι αντιληπτό ότι υπάρχει πια τεράστια ευθύνη της Κυβέρνησης; Διότι το μήνυμά σας προς την κοινωνία είναι ότι δεν τρέχει και τίποτα.

Και διότι ένας Πρωθυπουργός με επιδεικτικό τρόπο -και ένας Υπουργός, ο κ. Φλωρίδης- ο κ. Μητσοτάκης αρνείται να απαντήσει στις τριάντα τρεις επίκαιρες ερωτήσεις που του έχω καταθέσει για το θέμα, αρνείται στη μοναδική γυναίκα Αρχηγό να απαντήσει για τις γυναικοκτονίες. Και ο κ. Φλωρίδης επίσης αρνείται πεισματικά να απαντήσει για το ίδιο θέμα.

Η δε συνολική αντιμετώπιση των γυναικών μέσα στη Βουλή παράγει, δυστυχώς, αυτό το πρότυπο της απαξίωσης και της αμφισβήτησης ότι η ανθρώπινη ζωή της γυναίκας είναι ίσης αξίας με την ανθρώπινη ζωή κάθε άλλου ανθρώπου και δεν επιτρέπεται να αφήνεται να αφαιρείται σαν να μην αξίζει τίποτε από τόσους δράστες με τέτοια επαναληπτικότητα επί τόσα χρόνια, χωρίς ανάληψη πραγματικής, ουσιαστικής, νομοθετικής, ποινικής πρωτοβουλίας.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μπούγα, έχετε τον λόγο για τη δευτερολογία σας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κυρία Πρόεδρε, σε όσα θέματα θίξατε σχετικά με το έγκλημα της γυναικοκτονίας είχα την τιμή να απαντήσω σε προηγούμενη επίκαιρη ερώτησή σας. Υπενθυμίζω, λοιπόν, πολύ σύντομα ότι απαντώντας σάς είχα πει σε ό,τι αφορά τα πλημμελήματα και τα κακουργήματα σε βάρος γυναικών τα οποία τιμωρούνται με πρόσκαιρη κάθειρξη, αυτά πράγματι το δικαστήριο έχει τη δυνατότητα με βάση τις προβλέψεις του ποινικού μας νόμου να τα τιμωρεί αυστηρότερα, εφόσον στρέφονται κατά γυναικών. Είχα μάλιστα αναφερθεί συγκεκριμένα και στις διατάξεις που το προβλέπουν αυτό.

Σε ό,τι αφορά τώρα το έγκλημα της γυναικοκτονίας ή ανθρωποκτονίας, δεν μπορεί να υπάρξει διαφορετική μεταχείριση, βαρύτερη, όταν στρέφεται κατά γυναίκας, διότι στο ελληνικό μας ποινικό σύστημα προβλέπεται η ποινή της ισόβιας κάθειρξης. Επομένως, δεν έχουμε αυστηρότερη ποινή. Με βάση την αυστηρότερη ποινή τιμωρείται η γυναικοκτονία στο Ελληνικό Δίκαιο.

Οι χώρες στις οποίες αναφερθήκατε έχουν ποινές, όπως είχε και ο ελληνικός Ποινικός Κώδικας, όπου τα δικαστήρια μπορούσαν να τιμωρήσουν το έγκλημα της ανθρωποκτονίας -εν προκειμένω της γυναικοκτονίας- με ποινές πρόσκαιρης κάθειρξης και όχι ισόβιες. Αυτό στο δίκαιό μας δεν επιτρέπεται. Κατά συνέπεια, όποιος αφαιρεί ανθρώπινη ζωή τιμωρείται με ισόβια κάθειρξη.

Επειδή, όμως, μου δώσατε τη δυνατότητα, όπως προείπα, με την ερώτησή σας να απαντήσω συγκεκριμένα και από ό,τι βλέπω στο δεύτερο ερώτημά σας αναφέρεστε στη μεθοδολογία την οποία ακολουθεί το ευρωπαϊκό ινστιτούτο -που σημαίνει ότι και εσείς αποδέχεστε- πρέπει, λοιπόν, να σας πω ότι το ευρωπαϊκό ινστιτούτο προβαίνει σε έλεγχο της εγκυρότητας των στατιστικών στοιχείων που αποστέλλονται μέσω του Παρατηρητηρίου Ισότητας των Φύλων, προκειμένου να διαπιστώσει και τη μεθοδολογία που ακολουθείται από τις ελληνικές αρχές. Στην περίπτωση, λοιπόν, της Ελλάδας οι παρατηρήσεις αυτές επικεντρώνονται στην προσωρινή αδυναμία παροχής πλήρων στατιστικών στοιχείων για τον υπολογισμό των δεικτών ανά φύλο και σχέση δράστη και θύματος. Το ζήτημα αυτό, όμως, όπως σας είπα στην πρωτολογία μου, αναμένεται να επιλυθεί πλήρως εντός του επόμενου έτους, του 2025.

Πρέπει, όμως, εδώ να επισημάνω ότι ουδέποτε τέθηκε ζήτημα εγκυρότητας ή συγκρισιμότητας των στατιστικών στοιχείων εξαιτίας της μη ύπαρξης του ορισμού της γυναικοκτονίας στο Ποινικό μας Δίκαιο. Και προς επίρρωση όσων σας λέω, θα καταθέσω στα Πρακτικά τον έλεγχο εγκυρότητας των ελληνικών στατιστικών, από όπου θα δείτε ότι οι παρατηρήσεις επικεντρώνονται αποκλειστικά στη μη παροχή δεδομένων ανά φύλου και σχέσης δράστη και θύματος, ενώ πουθενά δεν αναφέρεται πρόβλημα συγκρισιμότητας, όπως σας είπα και πριν.

Μάλιστα, από τις δεκαοχτώ χώρες της Ευρωπαϊκής Ένωσης τις οποίες μνημονεύετε στην ερώτησή σας που διαθέτουν σύστημα συλλογής, ανάπτυξης, παραγωγής και διάδοσης στατιστικών στοιχείων σχετικά με τη βία κατά των γυναικών, οι περισσότερες από αυτές δεν έχουν ως πρόβλεψη ειδική στο ποινικό τους σύστημα το έγκλημα της γυναικοκτονίας.

Σε επίπεδο, λοιπόν, στατιστικής μεθοδολογίας και ανάλυσης δεδομένων, όπως προβλέπεται από το Ευρωπαϊκό Ινστιτούτο, του οποίου -επαναλαμβάνω- και εσείς αποδέχεστε τη μεθοδολογία που ακολουθεί στην ερώτησή σας, είναι απαραίτητο να ληφθούν υπ’ όψιν τρεις μεταβλητές ως προς τη βία των γυναικών.

Η πρώτη μεταβλητή αναφέρεται στο φύλο του δράστη της ανθρωποκτονίας, αν δηλαδή είναι άνδρας, η δεύτερη στο φύλο του θύματος, ότι δηλαδή είναι γυναίκα και η τρίτη στη σχέση του δράστη με το θύμα, αν δηλαδή πρόκειται για ερωτικό σύντροφο ή μέλος της οικογένειας. Συνεπώς, με βάση όσα σας είπα δεν εντοπίζεται έλλειψη παρεχόμενων δεδομένων της χώρας μας επειδή δεν προβλέπεται το έγκλημα της γυναικοκτονίας.

Την προηγούμενη εβδομάδα τόνισα, αλλά και σε κάθε τοποθέτησή μου τονίζω ότι το ζήτημα της βίας κατά των γυναικών, πόσω μάλλον οι γυναικοκτονίες, είναι ζήτημα υψίστης προτεραιότητας για την ελληνική Κυβέρνηση και προς αυτή την κατεύθυνση γίνονται και αυτά τα βήματα, τα οποία συγκεκριμένα σας αναφέρω στην σημερινή απάντησή μου.

Το είχα πει και το επαναλαμβάνω: Σύντομα θα αναρτηθεί σε δημόσια διαβούλευση σχέδιο νόμου το οποίο θα περιλαμβάνει πρόσθετες ρυθμίσεις στον νόμο για την ενδοοικογενειακή βία, διατάξεις για την αντιμετώπιση των νέων μορφών βίας κατά γυναικών και ενσωμάτωση της πρόσφατης οδηγίας 138/2024. Η χώρα μας έχει ενσωματώσει πολλές από τις διατάξεις της οδηγίας και είναι η πρώτη χώρα που θα ενσωματώσει -με αυτές που επίκεινται- το σύνολο των διατάξεων της ευρωπαϊκής οδηγίας για την καταπολέμηση της βίας κατά των γυναικών.

Κατά συνέπεια δεν αδρανούμε, αλλά αντίθετα προβαίνουμε σε παρεμβάσεις, ώστε να εναρμονίζεται το δίκαιό μας με το Ευρωπαϊκό Δίκαιο, έτσι ώστε να αντιμετωπίσουμε αυτό το πολυεπίπεδο κοινωνικό ζήτημα που δεν απασχολεί μόνο την ελληνική κοινωνία. Δυστυχώς, η αύξηση της βίας κατά των γυναικών και της έμφυλης βίας είναι ένα παγκόσμιο φαινόμενο, το οποίο έχει πάρει μεγάλες διαστάσεις. Θέλουμε όμως με αυτά τα μέτρα να συμβάλουμε ουσιαστικά και όχι ρητορικά, κυρία Πρόεδρε, στην εξάλειψή τους.

Ευχαριστώ πολύ.

(Στο σημείο αυτό ο Υφυπουργός Δικαιοσύνης κ. Ιωάννης Μπούγας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, μετά και την τελευταία επίκαιρη ερώτηση για τη διαρκώς εντεινόμενη βία κατά των γυναικών που καταλήγει σε πολλές γυναικοκτονίες, θα ήθελα να σας ανακοινώσω τα εξής:

Η με αριθμό 264/27-11-2024 επίκαιρη ερώτηση του Βουλευτή Ημαθίας της Κ.Ο. «ΕΛΛΗΝΙΚΗ ΛΥΣΗ» κ. Βασίλειου Κοτίδη προς τον Υπουργό Προστασίας του Πολίτη με θέμα: «Εγκαθίδρυση αστυνομικού τμήματος στη Βεργίνα Ημαθίας» δεν θα συζητηθεί κατόπιν συνεννόησης.

Η με αριθμό 284/2-12-2024 επίκαιρη ερώτηση του Βουλευτή Αχαΐας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Νικολάου Καραθανασόπουλου προς τον Υπουργό Αγροτικής Ανάπτυξης και Τροφίμων με θέμα: «Να αποζημιωθούν οι πληγέντες του Δήμου Ερυμάνθου στο 100% των ζημιών που υπέστησαν από την καταστροφική πυρκαγιά του Ιουνίου» δεν θα συζητηθεί κατόπιν συνεννόησης.

Η με αριθμό 269/29-11-2024 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Με παραιτήσεις της διοίκησης δεν διασφαλίζονται οι έγκαιρες, έγκυρες και με διαφάνεια πληρωμές από τον Οργανισμό Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ)» δεν θα συζητηθεί κατόπιν συνεννόησης.

Η με αριθμό 266/27-11-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Γεωργίου Λαμπρούλη προς τον Υπουργό Κλιματικής Κρίσης και Πολιτικής Προστασίας με θέμα: «Για τα προβλήματα αποκατάστασης των σεισμόπληκτων κατοίκων του Δήμου Τυρνάβου» δεν θα συζητηθεί κατόπιν συνεννόησης.

Η με αριθμό 279/2-12-2024 επίκαιρη ερώτηση του Βουλευτή Ξάνθης της Κ.Ο. «ΝΕΑ ΑΡΙΣΤΕΡΑ» κ. Χασάν Ζεϊμπέκ Χουσεϊν προς τον Υπουργό Παιδείας, Θρησκευμάτων και Αθλητισμού με θέμα: «Κτηριακό και ανάγκη ανέγερσης νέου σχολικού κτηρίου για τη στέγαση του Μειονοτικού Γυμνασίου-Λυκείου Ξάνθης» δεν θα συζητηθεί κατόπιν συνεννόησης.

Η με αριθμό 282/2-12-2024 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Εθνικής Οικονομίας και Οικονομικών με θέμα: «Επιτακτική η ανάγκη επαναφοράς της αναστολής μείωσης της προσωπικής διαφοράς» δεν θα συζητηθεί κατόπιν συνεννόησης.

Η με αριθμό 275/2-12-2024 επίκαιρη ερώτηση του Βουλευτή Κιλκίς της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Στέφανου Παραστατίδη προς τον Υπουργό Παιδείας, Θρησκευμάτων και Αθλητισμού με θέμα: «Ερωτήματα σχετικά με την υλοποίηση του θεσμού των Κέντρων Επαγγελματικής Εκπαίδευσης και Κατάρτισης (Κ.Ε.Ε.Κ.)» δεν θα συζητηθεί κατόπιν συνεννόησης.

Η με αριθμό 283/2-12-2024 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Προστασίας του Πολίτη με θέμα: «Η συγκάλυψη και η ατιμωρησία των αστυνομικών που διώκονται για τη δολοφονία του Κώστα Μανιουδάκη λαμβάνει προκλητικές διαστάσεις» δεν θα συζητηθεί κατόπιν συνεννόησης.

Η με αριθμό 280/2-12-2024 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Αφροδίτης Κτενά προς τον Υπουργό Εσωτερικών με θέμα: «Για τη λήψη όλων των αναγκαίων μέτρων για την αντιπλημμυρική θωράκιση της Αττικής» δεν θα συζητηθεί λόγω κωλύματος της Βουλευτού.

Η με αριθμό 271/30-11-2024 επίκαιρη ερώτηση της Βουλευτού Λαρίσης της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Ευαγγελίας Λιακούλη προς τον Υπουργό Υποδομών και Μεταφορών με θέμα: «Σοβαρά ερωτηματικά γεννά η νέα ανάθεση στην ολλανδική «HVA» μελετών για αντιπλημμυρικά έργα στη Θεσσαλία» δεν θα συζητηθεί λόγω κωλύματος της Βουλευτού.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη συναίνεση του Σώματος και ώρα 18.10΄ λύεται η συνεδρίαση για αύριο, ημέρα Τρίτη 10 Δεκεμβρίου 2024 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**